text:
06/07/2008(星期日) 時晴時雨 勞特布魯尼(Lauterbrunnen) → 少女峰(Jungfraujoch)
Lauterbrunnen嘅清晨
今朝起身諗住煲蛋做早餐,但點知原來Pantry係八點後先可以開火嫁!好彩我哋有私家煲.
食飽出發啦!
食飽就向少女峰進發啦!上山時天氣都好好啊!我哋有Swiss pass雖然有折,但都要CHF100.00.
我哋由Lauterbrunnen去到Kleine Scheidegg轉另外一間車去Jungfraujoch.
而由Kleine Scheidegg去Jungfraujoch嗰程有三分二係喺個山窿到嫁!哩條鐵路係好多好多年前用人手掘出嚟嫁!真係好犀利呀!
中途會有兩個站比我哋落一落車抖一抖去吓洗手間,影吓冰河.
終於上到Top of Europe - Jungfraujoch,初初都驚有咩高山症嫁!好彩大家都冇咩嘢,咁我哋第一個目標係去觀望台先.
但出到觀望台個天色開始變啦!好大冒,隔咗陣重落雪添呀!
阿雷奇冰河
然後我哋出咗戶外行咗陣,但真係又大風又凍,吹埋嚟嗰啲又雨又雪,所以留咗一陣就返入去啦!
跟住就去咗冰宮啊!
行完冰宮就去買吓記念品同去寄明信片.哩個係少女峰嘅印仔啊!
我買紀念品時遇到喺瑞士第一次嘅無禮對待呀!話說我想買幾把刀仔,咁選好之後我咪話比個收銀收錢,佢好悔氣話你放喺到我一陣會收,ok我等佢搞完嘢同我收錢,咁佢用一個紙袋同我袋晒幾把刀入去再比一個大膠袋我,咁我就同佢話我係要嚟送禮唔該可唔可以比幾個細嘅紙袋仔我呀!嗰啲袋仔只係喺佢手邊,但佢唔理我,咁我再唔該多次,佢又好悔氣咁問我要咩!我再第三次咁講多一次,跟住佢劈一個細紙袋比我,我再講多次我係要幾個細紙袋用嚟送禮,佢跟住竟然鬧我:「我已經比咗一個大膠袋同一個紙袋比你,你重想點呀!你究竟重想要啲咩呀?」嘩!咩事呀!我想要幾個袋仔姐!冇嘢呀!我咪又再講:「我因為要送比人先問你要幾個紙袋姐!我而家比返晒啲膠袋你我只係要你幾個細紙袋」佢跟住將佢手邊個叠細紙袋成叠咁劈過嚟然後自己喺櫃到攞過叠新,重同隔離個同事妙咀妙舌,我當時真係好嬲呀!我即時當住佢面數返我要嘅數目然後將剩返嗰啲好大力咁劈返比佢囉!我同佢講我只係要我要嘅數我冇攞多你嫁!
嘩!究竟哩啲係咩待客之道?嬲得我呀!
好!我唔想影響我心情,我唔同哩啲人計!為咗平伏我心情,我哋就去開餐.
我哋每人都買咗杯咖啡 / 熱朱古力,然後就食自己帶嚟嘅嘢食.好豐富呀!
食食吓聽到好熟嘅語言話:「嘩!離晒譜嫁!一個杯麵加杯朱古力成100蚊,搶錢咩!」我哋自然哋轉頭望,大家一笑香港人,佢哋見我哋將枱咁豐富就讚我哋醒目自己帶上嚟食,我話上網啲人實有講哩到啲嘢好貴嫁喎!佢哋話冇睇啊!
如果比我要喺哩到食咁貴嘅杯麵我會寧願去下面餐廳食個set lunch都係廿幾蚊瑞士法郎,起碼有view有service,喺到食十幾蚊咩都冇真係唔底.
食飽諗住出去展望台,但真係太大風雪啦!出到去都企唔隱都係回程啦!
車站等車
回程時我哋就選擇由格林戴爾華德(Grindelwald)返落山,哩個鎮真係勁多日本人,佢哋大部份會住喺到,而Lauterbrunnen就多韓國人.哩到有間超市竟然星期日都開門,所以裡面都好多人.我哋都喺到入咗貨,咁今晚同明朝都有著落嘞!
嚟到哩到又幾好天啊!不過山上都重好多雲.行咗陣就搭車去Interlaken Ost.
但係因為落到嚟都六點幾,而且今日重係星期日所以好多舖頭都收咗工或者係休息.我哋行咗陣見個天想落雨,於是決定打道回府.
去到車站我哋送車尾呀!重要原來六點後係一個鐘先有一班車返去.唉!即係要等到八點先有車呀!
重落起大雨添!
哩到有啲設施比啲人搵酒店嫁!只要拑上面啱心水嘅酒店,下面地圖會顯示佢嘅位置,然後隔離有個免費電話,你可以打顯示板上嘅號碼就會接到去酒店,咁你就可以訂房嫁啦!
八點半返到去,今日要由大房搬去三人房.環境緊係好咗啦!有自己嗰層嘅廚房同浴室,只須要同返自己嗰層啲人share,唔會好似地下個廚房咁多人.
重有個露台仔開餐添呀!
B女又搞掂今晚哩餐嘞!
食飽又沖涼瞓覺啦!
我覺得住Hostel有樣嘢真係唔係幾慣嘅係每次入住時都要入床單,被袋同枕頭袋,而退房時又要抆返晒出嚟先連鎖匙一齊退還.
]
一輪功夫之後先可以安睡.
食: 少女峰飲品: 咖啡2杯: CHF7.80 (CHF3.90 x 2)
熱朱古力: CHF3.90
香蕉3隻:CHF2.70
啤梨3個:CHF3.30
Supermarket: CHF35.80
行: LauterbrunnenàJungfraujoch來回: CHF300.00 (CHF100.00 x 3)
手信: CHF75.00
Postcard : CHF1.00 x 3
住: CHF90 (CHF30.00 x 3)


c: text/html

text:
2016年2月1日 星期一
走去食西餐
話說Yu 氏family約咗尋晚食團年飯,原先係諗住襯阿姐仲放緊假時兼早啲食,酒樓又無咁多人,容易訂枱,但因為大伯返咗香港,17號至返o黎,所以要遷造佢而遲啲食,所以阿姐就特登返o黎一轉,而且佢仲同埋上次個同學仔一齊返o黎
今次阿姐就醒喇,一返o黎食完飯就請貓地食魚扒,所以就氹到Marble仔好快就黐住阿姐
再夜啲,仲上定床等埋阿姐一齊瞓
到星期六,仔仔爸公司食團年飯,咁無人煮飯,自然要出去食,因為遷就阿姐個同學仔,所以我咪提意去食西餐囉,都唔係特登就佢o既,咁見食團年飯都係食中菜,咁無謂再食中餐,想食泰國菜,咁啱佢哋lunch 就係食泰國嘢,所以我咪提議食西餐
都係喺屋企附近搵食啦,阿姐search 一間,有青口,有龍蝦湯,話啱我食喎
好鬼有情調
佢哋兩個叫咗呢個,有個南瓜湯同辣雞扒漢堡
我就叫咗龍蝦湯
白酒青口,都好大煲,大家一齊食
食完仲叫咗個心太軟share 食
我哋食緊飯o既同時,仔仔爸亦到send 咗張相比阿姐,阿姐一睇話佢放毒呢
返到屋企沖涼前,阿姐不改玩貓o既本色,捉Charco仔玩
Charco仔無奈兼無眼睇
阿姐入房陪我傾計,Marble仔又自動波o黎搵阿姐,真係識氹阿姐
Marble仔又等阿姐瞓
第二朝,我同佢哋去茶餐廳食早餐
每次我同阿姐去,都係例牌叫肉絲湯米粉,我食炸菜,阿姐就食雪菜
老番仔都係食番西式早餐
食完早餐,佢兩個就走去行Brooklyn 橋,我就返屋企
佢哋行完去地鐵站接埋阿姐男友仔至返屋企,之後就去攞車去酒樓,仔仔爸又比阿姐楂車
7點幾食完,即刻車阿姐同同學仔去火車站,等佢哋坐火車返康州,返到去都成10點幾了
18 則留言:
個西餐好吸引呀,尤其最尾份心太軟,仲做到咁正嘅"流心"效果,好想試!回覆刪除回覆
您哋鍾意食西餐的,會覺得吸引喔,個心太軟都好好味,又唔算太甜刪除
我都係鍾意食中餐多D,西餐就可以耐唔耐食下都得.回覆刪除
呢間西餐賣相真係唔錯 , 第日又多個選擇呢~!!回覆刪除回覆
但如果想再食西餐,應該會嘗試其他刪除
我屋企好少食中餐, 買唔到料係原因回覆刪除回覆
我明白妳處境,好彩o既係我住係多唐人o既城市,買唐人嘢方便刪除
阿姐同我 taste, 鍾意食雪菜回覆刪除回覆
我以前都好鍾意食雪菜,但呢幾年愛上食炸菜刪除
Charcoal個頭飾真係好盞鬼:)回覆刪除回覆
阿姐都同佢一齊搞笑刪除
新年快樂!恭喜發財!回覆刪除回覆
大家咁話,最緊要身體健康刪除
哈哈~~我鐘意食西餐,呢餐睇到我流口水回覆刪除回覆
鍾意食西餐可以多啲選擇,唔似得我,來來去去都係食唐餐,日本餐,馬拉餐,越南餐刪除
- 回覆
個青口好食,阿姐話下次整比我食刪除

robotstxt: allowed

filter: keep


text:
「電動」
近一兩年,電動車嘅發展同應用到越來越多,當然最大嘅功勞就係日新月異嘅科技.好多車廠都已經開始研發電動車,但係至於用家方面仍然仲未普及.係香港最大嘅問題應該係充電嘅問題,因為唔係個個停車場都有地方充電,所以好多人都會卻步.不過相信電動車會越嚟越普及,不過鍾意引擎聲嘅朋友就未必鍾意電動車,因為真係靜到架車衝緊埋嚟你都唔知.
「賽車」
嚟兩日鐘意賽車嘅朋友嘅焦點都應該放咗係香港中環舉辦嘅電動方程式!今次嘅賽道雖然受到地理限制,賽道全長相對比較短,但係起碼今次係第一次係香港舉行嘅賽車賽事.今日係網上面見到好多朋友都去咗睇比賽,不過今年自己就無緣去親身感受嚟個運動.希望香港以後都可以舉辦多啲賽事,與此同時希望條賽道可以加長啲,仲有唔該可唔可以鋪返好條路先呢?
「特別」
其實電動方程式最特別個地方就係當無電嘅時候,個車手係要入維修站換車.同傳統一級方程式唔同,真係一個唔覺意跌低咗,咁就嘥咗啲時間.所以嚟個都係一個勝負嘅關鍵,而感覺真係好似有少少跳船咁.不過最唔慣嘅地方就當然係無咗啲引擎聲,只係得返啲滋滋聲,所以好多鍾意引擎聲嘅朋友就未必鍾意電子方程式.不過好似香港咁細嘅地方,又真係只可以舉辦嚟啲賽事.點都好希望多啲人認識賽車嚟個運動啦!
Also published on Medium.


text:
「人工」
最近睇咗幾篇文章都提及好幾個工種都會被人工智能取代.其實乜嘢係人工智能?人工智能簡單嚟講就係利用電腦去模仿人類嘅大腦.當然電腦可以處理嘅嘢係比人腦多,而且電腦係唔需要休息.最重要一點就係人工智能係會不斷學習,不斷進步,不斷進化.有啲人會覺得人工智能會令人類滅亡,有啲人就會覺得人工智能會幫到社會,到最後係點其實無人知!
「智能」
人工智能係好多大公司都渴望研發嘅技術,當然人工智能可以幫到人類好多唔同地方,尤其係縮短時間方面.但係人工智能真係可以完完全全取代人類?當然係今日嘅科技同發展或者未必得,只不過當人工智能可以由白紙一張好似啱啱出世嘅嬰兒咁,慢慢學習,慢慢成長,到個一刻你都咪話唔驚.再加上機械化,分分鐘同電影嘅橋段一樣,會取代我哋每一個人.
「取代」
不過人類真係會比科技取代?其實有好多工作都已經比機器取代咗,不過背後都仍然係靠人類嘅經驗同智慧.如果無咗人類嘅智慧,其實又點會有人工智能?所以我唔相信人工智能係可以取代人類,因為至少創意仍然係一樣好抽象嘅嘢.越抽象嘅嘢,就越難轉化成程式.就好似感情咁,係一樣唔可以用程式取代到嘅嘢.
Also published on Medium.


text:
「問題」
近年香港真係有好多唔同嘅社會問題,而最近個幾單我真係無時間逐一去研究,逐一去討論.有一點可以肯定嘅就係香港不斷被蠶食!不論你站係政治嘅左邊定係右邊,又或者你話自己係政治中立都好,香港整體嘅質素不論係邊個層面都不斷下降.你以為自己好安全?唔好意思我諗你真係要諗多次!因為其實係你唔察覺嘅時候已經開始將你慢慢咁蠶食緊.
「蠶食」
好多人會以為我哋係俾政府嘅決策蠶食,而絕大部分嘅時候無可否認佢哋一定係蠶食緊香港社會.只不過我哋又有無諗過係自己蠶食緊自己呢?當然有一啲事同物我哋作為香港人一定去捍衛,不過好多時都係我哋香港人自己攞嚟.繼續咁樣爭拗,到最後就係漁人得利,到時真係埋怨都無用.人絕大部分都係自私,而每當自己嘅利益受到威脅嘅時候先至會走出嚟,但係一切已經太遲了!
「香港」
當然有啲人認為做一啲細微細眼嘅嘢就會冇人知,當然尤其係政府嗰啲所謂嘅政策同諮詢.佢哋嘅小動作真係多到數都數唔晒!有啲人以為依家係幫咗佢哋,但係實質上係利用佢哋.嚟刻以為自己係最大受益者,但係隔幾年之後就淪為受害者.怪就怪你自己當時太過天真,當自己要承擔後果嘅時候就破口大罵.咁仲唔係自己蠶食緊自己?所以香港慢慢就再無自己嘅文化,價值,傳統,等等嘅核心價值.咁唔係好可悲咩?


text:
「遊戲」
以前係大公司做嘢其實都算好彩,因為大部份嘅上司都唔錯.只不過大公司真係好多流程,所以當你越做得高級,你就越知道個遊戲規則,你就知道點樣可以處理得更快.有時你亦都會好奇點解有啲人可以升職升得咁快,當然唔係個個都係靠自己嘅能力,但係嗰啲人真係好易俾人放逐.所以千祈唔好走精面,如果你個靠山失勢嘅時候,分分鐘連你都唔會有好日子過.
「模式」
好多人都問我係大公司做嘢點解會頂得順,老實講我其實最討厭公司政治同繁複瑣碎嘅流程.好多嘢都係講程序,所以有時做嘢會綁手綁腳.只不過如果你懂得每間公司嘅營運模式,其實好多嘢都可以避免.有時係大公司做任何嘢都要鍥而不捨,一次唔得就兩次,兩次唔得就三次,唔好咁易放棄.同時所有嘢都要白紙黑字,只要做好自己唔好俾人挑剔到,基本上都唔會死!
「管理」
我經常同啲後生講,係大公司係要學佢哋嘅管理而唔係為錢,因為規模夠大,可以接觸到唔同地方嘅人.透過同其他國家嘅同事合作,其實可以擴闊視野.當然如果有機會去其他地方公幹,當然要把握機會去睇多啲.只不過當你變成空中飛人嘅時候,你就唔想再飛了.而我最大嘅得著就係管理一個跨國嘅團隊,因為真係大公司先至可以學到嘅經驗.所以做大公司係有得亦有失!
Also published on Medium.


text:
( 6-feb-2012 mon )
今日個天灰灰暗 又好濕 真係無咩 mood 呢 ~
好想食鹹鹹甜甜早餐 所以食菠蘿包餐喇 ~
嘩 忙到無停手 lunch time 先可以抖一抖 今日有 lunch box 食完想瞓 但又瞓唔到 ~
食完又忙啦 忙到 4 點鐘 所以今日 d 時間過得好快 ~
其實好攰好唔想煮 但又唔知里奧大人幾點番到屋企 我又唔想等 所以都係煮飯算喇 ~
本來諗住拖地 不過天氣咁潮濕都係唔拖喇 所以早 d 預備晚餐 整完就沖涼 乾乾淨淨開餐就最開心呢 ~
是日懶餐 - 蕃茄肉醬意粉
蕃茄肉醬意粉 - 今次買咗 1 磅百合茄 其實睇 d 色都覺得無咩味 不過估唔到真係無咩味 好在我煮嘅時候落咗調味 唔係更無味 所以我拎定黑椒粒 + tabasco 比里奧大人 因為我覺得無味佢就覺得更無味呢 問佢好唔好味 佢扁哂咀擰哂頭話無味 嘩哈哈哈哈 我話將來煮 d 餸都會慢慢清淡 依家比你習慣下先呢 ~
里奧大人差唔多 9 點先番到屋企 佢食飯 我就食零食 佢食完又做嘢喇 見佢做嘢咁辛苦 真係自己點攰都要煮餐住家飯佢食囉 雖然未必好味 但話哂無味精丫 同埋喺屋企食嘢真係舒服好多囉 食果個喎 ~


text:
6月8
被安排去行Nationalpark
Gesäuse國家公園.
呢段係激流,
好澎湃啊
跟住去咗Johnsbach山中一間教堂.
呢度有一邊嘅墓地係為攀山意外死亡人士而設.
我睇咗幾個,都係192X年死,都係廿幾歲.而呢pair係好朋友嚟.
然後大家去咗Gstatterboden.
呢度有個國家公園information
centre. 有餐廳,有紀念品賣.
大家喺呢度小休一吓.我自費飲咗呢枝呢度出,維也納冇見過嘅汽水.
之後去咗河邊濕地嘅棧道.
呢個唔係望遠鏡.呢個嘢可以睇吓呢度冬夏嘅3D相.
河邊森林好似教育徑咁.
河邊土層.
見好多人去玩.
嚟呢度個目的係參加呢條橋嘅開幕儀式.
第一批使用者.
呢part嘅國家公園標榜係無障礙.條橋中間係用玻璃圍欄,方便坐輪椅人士欣賞風景.
風景如何?
吓??原來係未灑聖水架.我已經行過條橋囉喎.
無障礙>>呢part嘅國家公園通道比較闊同平.有埋架嘢唔使自己推得咁辛苦添.
架嘢可以租,25歐一日.
呢日有個booth
promote呢個坐位式Segway.
最後大家喺Weiden呢度hea吓,睇吓.
昆蟲酒店.其實奧地利好多地方都有.
Weidendom
Dom內可以認識吓啲雀仔.
戶外教室.
呢個唔係圍欄,係一個bar
chart. 關於啲乜,我唔係太明.好似係同碳排放有關.


text:
雖然前一晚搞到好夜先有得瞓,但第二朝艾菲一早就較定鬧鐘爬起身,為咩?咪就係呢個咁靚咁綠嘅人工湖景囉﹗如果朝朝起身,打開窗行出露台就見到呢個view,真係人都特別醒神㗎﹗
燒腩仔瞓醒見艾菲行咗出去,都有跟住企喺到望咗陣風景,但就唔敢赤腳行出露台,然後一換好衫又開始上上落落咁sir滑梯啦﹗
夠鐘就出去遊戲房食早餐(親子房全部安排喺遊戲房食,大人可以邊食邊睇小朋友玩,又係好貼心嘅安排),左邊嘅係大人嘅九宮格早餐,有民宿自家種嘅蔬菜,好味到艾菲不自覺咁食咗兩碗粥,右邊係燒腩仔嘅早餐,都好吸引同好味㗎,但燒腩仔呢期腸胃麻麻,再加上個心一早飛咗去玩,所以食咗半塊麵包同飲咗杯豆漿就話唔食啦.
遊戲房鋪晒軟墊,就算帶較細嘅BB來玩都無問題,入面有大量圖書同各式玩具,燒腩仔仲喺到巧遇巧虎添﹗
至於艾菲就最鐘意呢套夢寐以求但一直唔捨得買嘅Hape廚房﹗即刻叫小廚神煮返幾味來食吓先﹗
喺遊戲房玩咗陣,米高就拉咗我哋出去遊湖,原來喺湖嘅另一邊望返去民宿,係咁型格㗎喎,湖邊樹蔭底仲好有心思咁整咗個韆鞦喺到畀人玩.
走之前去咗民宿新推出嘅姆明房參觀,個波波池同假沙池都好正呀﹗搞到艾菲勁想再來玩呀﹗
check out後就正式展開宜蘭嘅行程啦,呢日天氣係好到不得之了,亦令艾菲更加覺得四日三夜嘅台北宜蘭之旅實在唔夠玩,好多上山下海嘅活動今次都玩唔到,只能夠走馬看花式咁去D比較近嘅景點,感覺有D可惜呀...
離開民宿第一個景點就係去最就近嘅宜農牧場,基於燒腩仔係個安全系數相當高嘅小朋友,佢去到牧場見到咁多小動物,係唔會有一般小朋友嘅興奮反應,經佢觀察一輪後終於揀咗餵羊BB飲奶,不過佢本身有D驚又唔多識餵,餵餵吓突然放開手,畀隻羊擔走咗個奶樽,要我哋幫佢拎返先有得繼續餵.
餵完羊BB壯咗膽,跟住就好勇咁叫米高買草畀佢餵大羊,行到埋去仲好認真咁同D羊講「我買咗草畀你哋啦」,聽到艾菲忍唔住爆笑,不過佢餵咗陣又係突然放開手走佬,由D羊將成紥草擔走...
餵完羊本來心情大好,正當我哋準備帶佢去睇其他小動物時,呢一秒仲好興奮咁跟D哥哥一齊追住隻羊BB來摸㗎,下一秒已經唔小心成個人沿斜路直仆落地,艾菲當時企咗喺佢後面,睇見佢飛落斜路嘅背影同喊聲,個心真係離一離㗎,勁驚佢撞到隔離舊石有咩意外,好彩只係刮損手無毀容.
跌一跌之後就開始喊驚,咩都話唔玩兼全程屎面,咁小朋友唔玩咪大人玩囉,艾菲貪得意都買咗枝奶來餵豬BB,不過佢哋好似畀人餓咗勁耐咁,
臨走前玩埋門口個吊床,前前後後氹咗燒腩仔成十分鐘都有,先氹到佢上來兼望住鏡頭笑咋﹗
下一站去咗三星青蔥文化館,入面成個館都係介紹宜蘭嘅名物三星蔥.
不過艾菲此行嘅目的,並唔係想知三星蔥點種,而係想試吓呢杯三星蔥味嘅雪糕,對於有自己整開雪糕嘅艾菲來講,真係好有興趣想知蔥味雪糕會係點,畀錢之後就即刻打開來試,就咁用鼻聞係唔會聞到任何味,食落口先有淡淡嘅蔥味,個味有D似食緊凍嘅蔥油餅咁,確係幾特別.
三星除咗三星蔥,其實仲有上將梨,宜家呢個時候正值當造期,其實都想試吓好唔好味㗎,但四圍賣嘅都係禮盒裝一盒六個八個咁,我哋一家三口邊食到咁多,廢事浪費就無買來食啦﹗
Day 1 HK>宜蘭 part 1
Day 1 HK>宜蘭 part 2


text:
行過見餐廳無咩人,時間又差唔多,我哋就入咗去開飯啦,呢到絕大部分食物都有麵包超人樣,就連外賣壽司紫菜,水同茶都係麵包超人packing,由於天氣實在太熱,無咩胃口嘅艾菲就只係叫咗碗腐皮烏冬同燒腩仔share,份量雖然一D都唔多,不過食完之後個碗係可以洗乾淨帶走㗎﹗
食食吓忽然出面又開show,艾菲即刻拉燒腩仔出去睇,呢個表演比起之前射水槍精彩得多,一眾麵包超人角色出晒來載歌載舞,我哋中途插入都好好彩咁搵到個中間握手位,D角色會輪流埋來同小朋友握手,燒腩仔仲成功同到咖哩包超人握手呀﹗
等到頸都長先終於輪到麵包超人埋來,第一時間叫燒腩仔遞隻手出去等握手,可惜...
燒腩仔:包包人,你唔好走呀...
差唔多到佢時,麵包超人竟然顧住跳舞無同佢握,最後仲走埋添...
睇完show就返去餐廳搵返米高兼歎冷氣,頂唔住派咗米高去對面雪糕店外賣杯雪糕過來畀艾菲消吓暑,燒腩仔一見到即刻食到停唔到口,而個雪糕杯同之前碗烏冬一樣係食完可以帶埋個杯走.
食飽就梗係要幫燒腩仔換吓片啦,入到育嬰室,嘩﹗連入面都有大大個麵包超人喺到呀﹗
出返來就見到麵包超人出咗來,第一時間帶燒腩仔埋去搵包包人啦,今次終於成功握到手啦﹗
之後同佢去波波場玩麵包超人彈彈波,其實場內有好多唔同角色嘅彈彈波任玩㗎,但燒腩仔玩來玩去都只係肯玩包包人波.>.<
玩完波就去咗果醬爺爺之家到扮整麵包.
玩到燒腩仔差唔多無電,艾菲就準備入專賣店掃貨,點知喺門口見到瑞士捲蒙面超人同哈蜜瓜包妹妹,明明上咗BB車休息嘅佢,居然主動話要落車同佢哋影相,睇來佢中包包人毒都中得好深.
同麓郷一樣,shop入面係有個area畀小朋友玩,不過佢哋擺出來D試玩玩具仲吸引,燒腩仔吸完塵再揸車,玩完一樣又一樣.
未行完第一間鋪頭,燒腩仔已經瞓著咗,艾菲同米高終於可以舒舒服服咁四圍逛吓,艾菲仲專登去咗麵包工場見識﹗
麵包工場隔離仲有兩間細shop,專賣園內限定產品,而
最後入埋去呢間就來閂門嘅雪糕店望吓就走啦,乜牛奶妹幾時同麵包超人咁friend㗎?
喺到玩咗大半日,就只係買咗呢堆麵包超人嘢,唔...艾菲都唔係好瘋狂姐.
正當艾菲以為自己好克制嘅時候,竟然就喺隔離outlet Jazz Dream同時遇見LC同孖人嘅鋪頭,中咗鑄鐵鍋毒好一段時間嘅艾菲又點能夠唔入去朝聖呢,結果喺入面徘迴咗一圈又一圈,居然拎住個大紙箱出返來﹗﹗OMG﹗﹗
其實啦...D LC係唔係好平好抵呢...又唔係囉...Kiwi 22cm Marmite賣$1300,應該同香港開倉價差唔多,不過難得有人心甘命抵幫艾菲抬,又唔使等開倉時排長龍入去逼同搶,艾菲覺得唔買對唔住自己呀...買完煲艾菲怕被投訴不切實際,已經唔敢再買其他stoneware,但入到孖人店唔知點解就畀個Staub 25cm Serving Bowl吸引住,吸引到明知佢係B貨碗底有一點小白點都照買.
除咗煲之外,我哋血拼咗一個傍晚後,一家三口都各自有收穫,而數全場最平最抵買嘅嘢,就要數燒腩仔件Beams背心,兌返港紙只賣$10咋﹗﹗﹗連艾菲件$20 Lowry Farm上身衫都唔夠佢來﹗本來同佢買咗咁多件衫,已經唔打算再幫佢買衫,但見到呢個價錢真係點忍到手呢﹗
行到outlet都差唔多閂門,我哋就坐返巴士返去名古屋啦,可能大家都係玩到最後一刻先願走,所以返去程車係超級多人,好彩等兩架車之後就有位,上到車同燒腩仔食吓嘢唱吓歌,總算有經無險平安返到酒店,無嘈嘈閉嚇親隔離.
Day 1 HK>札幌
Day 2 札幌>帶廣 part 1
Day 2 札幌>帶廣 part 2
Day 3 阿寒湖>知床 part 1
Day 3 阿寒湖>知床 part 2
Day 4 知床>網走 part 1
Day 4 知床>網走 part 2
Day 5 網走>美瑛>富良野 part 1
Day 5 網走>美瑛>富良野 part 2
Day 6 富良野>蘆別>麓鄉>札幌 part 1
Day 6 富良野>蘆別>麓鄉>札幌 part 2
Day 6 富良野>蘆別>麓鄉>札幌 part 3
Day 7 札幌
Day 8 札幌
Day 9 札幌
Day 10 札幌>名古屋 part1
Day 10 札幌>名古屋 part2
Day 11 長島溫泉樂園 part1


text:
喺議會退下火線嘅工黨李卓人,原來轉頭就走咗入去熱廚房,講緊唔係佢加入政府,而係走入去真廚房,話嚟緊會多啲操練烹飪技術,搞多啲「阿人飯局」招呼好友.
上星期三,阿人同佢嘅多年助理方約恆接受訪問之餘,仲請埋記者「食好西」,食佢親手整嘅意大利菜.佢話自己十年前開始學烹飪,原意原來係為咗氹女,想個鍾意食意粉同意大利飯嘅愛女多啲返屋企陪兩老開餐,真係廿四孝老豆.
查實阿人似乎都幾有煮食天分,冇正式拜師學整意菜,佢就話自己喺街食過嘅嘢,就會返屋企自己試煮.今次佢就整咗個意大利沙律做頭盤,有八爪魚,火箭菜,甜椒,黑醋等,同佢議會生涯都有啲似,同樣甜酸苦辣齊晒;至於之後個南瓜湯,飲落又香又滑,記者食完頭盤同個湯都飽咗一半.
《壹》仔當日順便參觀吓佢屋企,個廚房門口仲貼咗「米芝蓮」揮春,記者問阿人係咪朋友所贈,佢就笑笑口話其實係佢叫朋友寫俾佢嘅,仲要求要畫三粒星上去,咁咪即係造馬?而最好笑係已經五十九歲嘅阿人,當日煮飯原來要戴老花眼鏡,不過佢一見記者鏡頭,就即刻除低收番埋.
阿人煮意菜,只係上半場,同場仲加映黨友何秀蘭露兩手,整咗個海南雞飯實行搞fusion,《壹》仔見阿Cyd先用湯浸熟隻雞,再用雞油嚟煮飯,雞肉煮得不知幾滑,不過調味醬汁不幸撻Q.記者問方約恆對二人廚藝俾幾多分,身為打工仔嘅佢就答得好有技巧︰「你見我第一個食晒就知道啦.」
撰文:巫不言
攝影,攝錄:鄒潔珊,梁譽東


text:
阿肶上個星期開始流鼻水,一直都唔斷尾,佢又唔係長流,總之係間唔中仲有D咁啦!點知昨日朝早起身,身及腳都有D紅疹類的物體!唉!咁唯有又去睇醫生啦!醫生話阿肶可能係因對某D嘢敏感而出急性風癩,但我哋個個諗極都唔知佢對乜敏感,只係食過奶,南瓜,節瓜,蕃茄,蒜頭及瘦肉,全部都係一向食開的食材,近兩日又無去過街,都唔知點解會咁......
昨晚黃昏,Daddy見佢出得仲勁咗,又無係散的意思,問我洗唔洗去仁安再睇吓,但阿肶又無發燒,又好似無乜迫切性要睇喎!咁我就再打電話問吓我哋個家庭醫生啦!佢話總之小朋友食得,精神,肯玩及無發燒,都應該無大礙的,因為風癩呢D嘢可能要發晒出嚟,佢話就算急性都可能攪幾日o架!雖然佢有出新的疹,但舊嗰D又有消散就OKo架喇!咁醫生咁有經驗,加上阿肶又無發燒,肯食,肯玩,精神又OK,咁就觀察吓先啦!就係因為咁我昨晚就無返到育幼證書課程第二堂喇!無計啦!雖然我好想去上,但個女要緊嘛!
阿肶食咗藥就好累好眼瞓,但都係勁痕,好難唔抓,我同Daddy唯有一人瞓半晚,輪流坐响阿肶隔離睇住唔俾佢抓囉!雖然佢成晚碌嚟碌去同成日想抓,但總算無扭計和瞓到吓!咁都好D!
今朝條頸後嗰D就散咗喇!但雙腳雙手就由小撻變到超大撻,勁痕!阿肶勁想抓,都係成日俾我哋提住咋!好彩我哋叫佢唔好抓佢都肯聽,無話發晒脾氣扭晒計,都算係咁o架喇!因為佢真係好辛苦o架嘛!希望佢快D好番啦!
順帶一提,今朝搵番本天書出嚟睇,先發現阿肶有可能係患上風疹,佢之前又有流鼻水,我估可能係喺去太空館及藝術館嗰日,又或者喺playgroup度野番嚟都未定,畢竟D展品唔知乜嘢人玩過摸過,而 playgroup D 嘢又真係清潔唔得咁多,加上上堂又有機會身體接觸添!不過呢D都係無得避免o架喇!希望真係出一次就終身免疫啦!


text:
蔡富欣 Rachel
公大會計系 Yr.3
fb: Rachel Chua
ig: chuayann
上年聖誕, Rachel同屋企人喺紐約渡過,「好難得有一個月時間成家人晚晚一齊食飯閒話家常,以前喺香港各有各忙,都唔知幾耐冇同枱食過飯!」
U花 U草
獨居女神唔想 Lonely Christmas
好多後生仔都恨儲夠錢快啲搬出嚟住,有自己小天地又唔使日日俾父母煩,不過讀公大會計系 Yr.3嘅蔡富欣 Rachel有機會獨居反而掛住同屋企人一齊生活嘅日子,唔想過 Lonely Christmas.
大時大節點都想同屋企人過,不過 21歲嘅 Rachel今年就得番自己喺香港過聖誕,「自從父母同阿妹上年移民咗去美國,我就自己一個住.初初當然好開心好自由,想幾點返屋企都得,但晚晚返屋企對住四面牆其實好慘,做完成日嘢仲要返嚟洗衫晾衫,每次到呢啲位就好掛住屋企人.試過大頭蝦落雨唔記得閂窗,搞到差啲水浸咁滯.上星期媽咪 WhatsApp提我着多件衫,唔好食公仔麵,我嗰刻真係忍唔住喊住打咗句『媽咪,我好掛住你.』」
自細溫室長大嘅 Rachel要咩有咩,屋企人唔喺身邊反而令 Rachel加速成長,「咪以為自己一個住就好爽,雖然我唔使交租,但水電媒樣樣都係錢,惟有自己慳啲洗,食平啲,買少啲衫,都唔想問屋企人拎錢.我下年畢業之後就會過美國生活,所以想趁呢個機會去做自己想做嘅模特兒工作,自己養自己,唔想咁大個人仲要屋企人擔心.」
撰文:葉浩婷
攝影:范仲良
化妝及形象: Kika Wong
鳴謝: Megasea Ltd.


text:
12月學校生日PARTY 會加長一個鐘當埋聖誕聯歡會
呢一日媽媽都請假送小齊返學
一年得幾次可以入課室加影相,
呢D 機會要好好把握
呢日天氣都幾凍, 仲有d 落雨,
幫小齊著好多衫, 去俄羅斯都夠暖!
呢頂毛毛帽戴出o黎o既感覺好好, 雖然係淘寶貨同大人size, 但大獲好評
小齊個頭真係幾大!
之前果晚我都同小齊o係屋企預備小禮物比小朋友 (相後補)
小齊好落力, 似乎 enjoy 預備禮物多過收禮物
小齊開party o既時間我同另外幾位媽媽去左又一城睇戲,
haha, 大家都有得relax下~
睇左講霍金果套, 聖誕節o黎講有d 沉重, 不過不失好戲一齣
睇完戲食個tea 剛好夠鐘接放學
2014年最後一日返學啦, 大家都留o係校園多一陣影下相先走
唔少得同班主任o黎個合照
好多家長都預備左X'mas gifts,
今日真係拎左勁多禮物, 有排食!
小齊剛剛病好, 佢自知唔可以一個人享用晒, 要同表哥表弟分享~
今日個造型白雪雪咁媽媽都幾喜歡, o係屋企樓下影多幾張相~
MERRY CHRISTMAS!
是日靚衫: Monnalisa, Microbe, Miss Blumarine, Billieblush


text:
曾經有人問過我,山長水遠入去迪士尼自助餐值得嗎?一個無即開生蠔食,亦無高級魚生刺身供應嘅自助餐,到底要食咩野先至歸本?我食自助餐理念或者有所唔同,歸唔歸到本唔係重點,最緊要係食得開心,服務好.而迪士尼好萊塢酒店米奇廚師餐廳就絕對做得到,每次到來都令我開開心心~所以今次都要同大家分享一下...
呢邊同迪士尼酒店樂園翠樂亭餐廳食嘅野幾相似,不過就無迪士尼人物出黎助慶,但米奇廚師餐廳裝修都幾靚,環境寬敞舒服,餐具坐椅亦有迪士尼特色.
餐廳採用半開放式廚房設計,簡簡單單,感覺好溫暖,而且個個都好有禮貌又好笑容,呢樣野真係好多五星級酒店都未必做得到...
海鮮篇
想食海鮮呢度都有好多,雖然無生蠔食,硬係想返本嘅朋友,可以試下呢度嘅長腳蟹.長腳蟹大大隻,鮮甜又好味,而且廚房頻頻refill,唔駛擔心無得食!
白灼基圍蝦夠新鮮,肉質彈牙爽口,雖然口感未去到食海中蝦級數,但好食就已經足夠,唔駛太奄尖啦~!
龍蝦伊麵無間斷不停供應,龍蝦肉彈牙入味,麵條亦充滿芝士香味,好味架,不過怕飽肚就試少少算喇~!
至於豉椒炒青口火喉當然不及大排檔出色,但呢度勝在青口用料靚,食落口感十足,而且唔會太辣,啱晒我!
至於魚生壽司表面雖然平平無奇,但味道絕對唔失禮,而且款式啱晒老人家同小朋友...值得留意wasabi係米奇隻手仔,好可愛呀!
熱葷篇
燒春雞賣相好靚,砌成米奇頭形狀嘅青瓜望落都幾吸引,不過燒雞唔係今次我想食嘅野,下次有機會先再試...
羊扒肉質夠腍,肥瘦適中,而且羶味唔太強烈,加埋少少燒汁真係幾好味,值得一試.
呢度嘅咖喱亦係值得推介嘅部份,賣相雖然麻麻地,但食落真係幾好味,其中有三款我想介紹下...
菠菜芝士咖喱望落青BB,食落唔係偏辣果種,菠菜味好香濃,芝士味相對下較淡口,用來蘸薄餅烤包食最fit...
牛油忌廉蘭度豆賣相就核突左少少,但香味散發出黎聞到都覺得吸引,呢款就最好跟白飯食,食落仲有一陣小茴香,夠晒暖胃.聽聞呢種蘭度豆對治胃氣有幫助,邊位朋友成日有胃氣漲可以試下...
印度牛油咖喱雞係五款之中最出色好味,唔試就真係走寶.咖喱香濃雞肉夠嫩滑,香料味唔過火,辣度亦點到即止,無論蘸薄餅定係送白飯都一樣正!
有咁多款好味嘅咖喱,用黎蘸黎食嘅印度薄餅當然係較厚嘅Naan,而唔係薄身嘅Roti Canai或者乾到死嘅Chapati.Naan牛油味夠香,廚師們亦會不時更換保持薄餅熱度,呢個真係值得讚!除左印度薄餅外,仲有蝦片同埋炸豬仔餅.其中炸豬仔餅賣相同小熊維尼入面嘅豬仔好似樣,非常得意,小朋友見到一定好開心.食落脆脆地,少少甜味,真係幾好食架~!
中式粉麵無乜興趣的話,仲可以叫廚師幫你煮個意粉,墨汁蕃茄菠菜任君選擇.我就好少去自助餐等食呢啲,但聽聞味道唔錯噃!
甜品篇
食完主菜開始食甜品,呢度甜品款色都幾多,真係逐樣影相都有排影,而且好多賣相都係好靚仔嘅米奇頭,見到會幾開心架.其中米奇頭曲奇更加係我每次黎必食,朱古力味同牛油味兩樣都咁香脆好味...
好多朋友都中意玩嘅朱古力噴泉,呢度都有得玩.雖然我中意食朱古力,但噴泉本身我麻麻,但見到好多小朋友既開心又期待咁望住個朱古力噴泉,心情都算幾差都會開心返晒...
小朋友們另一至愛當然係雪糕,呢度有部軟雪糕機俾大家慢慢玩,軟雪糕夠晒香滑,唔錯架~!軟雪糕機旁邊仲有軟糖,朱古力豆等Topping俾小朋友任意發揮,歡欣快樂不時會從佢地眼神之中感覺到,氣氛幾開心~!
芒果布甸係我至愛嘅甜品之一,加埋得意米奇頭,影張相先.味道係點?OK啦,預期果種...另一個米奇頭朱古力慕絲蛋糕都好靚,可惜見到佢時我已經飽到上心口,唯有下次再黎先試...
米奇廚師餐廳晚市自助餐收費,成人$258小童$128,比起翠樂亭果邊每位平足足$200,一家大細消費會抵好多!而且大家坐港鐵去到迪士尼站轉免費穿梭巴士就到門口,交通好方便,食完仲可以走出去大草坪上欣賞煙花表演,你話幾開心呢!所以食自助餐唔一定係食貴價高級野先叫值得,開心快樂係無價!
米奇廚師餐廳
大嶼山香港迪士尼樂園迪士尼好萊塢酒店


text:
好多人都話我乖,亦都聽過有人話我太乖而唔適合做呢行,起初聽到以為係讚,仲諗咁講即係覺得我係好人,適合係咪指個人要功利啲進取啲?係咪因為我係好人而唔適合?之後開始慢慢明白,話我唔適合做呢行,意思係咪我會被人Foul出局?即係話我唔掂,唔夠醒目啫?但我絕對唔係蠢唔係低能!今年入行第八年,所以唔信話我唔啱做呢行呢個講法.
唔識擦鞋
外間話我性格太乖而輸蝕,否則際遇會更好,其實最主要睇自己點諗.當見到有人識同監製打交道多咗工作機會,有時都覺得唔咁做係咪蝕底.但諗深一層,其實人哋要同高層打關係都好辛苦,一啲都唔簡單,畀着係我仲慘過畀人鎅一刀!所以各人行嘅路唔同,只要達到同一個目標,唔會理過程.我唔認為口才好,人靚,識打關係就上到位,呢行真係好多人辦你睇!
近年好多人都話我係時候攞視后,以前我冇信心,但今年開始,覺得真係係時候向呢個目標進發,我唔係話今年要攞,起碼可以角逐呢個類別.我唔係話依家係一姐,而係要有信心,唔可以成日話唔得,有信心咩都得.
零殺傷力
當見到有人發展際遇好,我都試過嫉妒,係人之常情.妒忌心人人都有,我會諗大家都一樣努力,點解你可以有咁好成績,而我唔得?但諗到呢點,就會同自己講:妒乜鬼忌?算啦!我唔鍾意同人爭,我只會爭氣.
有冇人妒忌我?哈!一定有!但我唔講得,真係唔開名大家都估到!但我其實冇殺傷力,所以妒忌我做咩?好似以前選美,當年我唔係大熱,真係冇人妒忌我.但當我得咗冠軍,真係有啲人唔同我傾偈!本來選美前都預咗畀人批,但又冇喎,個個都好融洽!我好多謝台灣小姐,雖然大家嘅參選號碼差好遠而唔係成日一齊,但佢真係畀好多鼓勵我,好記得佢話:「我認為你可以當冠軍,不要灰心,甚麼大熱全部都是新聞,你整個Package都很好.我知我不可以,你要爭氣!」
(明日待續)
口述:鍾嘉欣 筆錄:專案組
不愛與人爭的嘉欣靠努力及實力而爬上花旦位置.
勇奪華姐冠軍的嘉欣,對當年的台灣小姐心存感激!
曾奪飛躍女藝員獎的嘉欣,現正向視后寶座進發.
Orignal From: 鍾嘉欣胸有成竹:夠班爭視后


text:
2014年5月25日 星期日
產前講座(ILLUMA ﹠ 雅培 )
2014-5-25 28WK2D(ILLUMA ﹠ 雅培)
第一PART係王予婷醫生主講,悶到抽筋,講嘅內容又行,得得慢又細聲,成個PP一張相都冇,差D瞓著呀!
今日一連走兩場講座,好忙好充實呀!!上午係ILLUMA,好鬼HIGH,喺RITZ CARLTON度攪,我都未去過,全海景靚到吖!招呼又週到,仲有三文治,COOKIES,橙汁做早餐,早知唔使特登咁早起身食早餐啦!
第二PART係講五感啟蒙,個姨姨講得好生動,內容都好有用,教我地點訓練小朋友,有VIDEO睇又有DEMO做,學到嘢,正!
ILLUMA成個講座都好正呀!內容豐富又新鮮,學到嘢之餘又有得玩,係贈品少D囉!得條MIDES口水肩,DISNEY手巾仔,POSTER同D COUPON!不過都值得咁早起身去嘅!!
第三PART係由JENNY LEUNG講攝影技巧,啱晒我呢D相機白痴!JENNY講得好好,之後仲有小組攝影實習區,可以試用CANON相機,又可以即場整D小道具嚟影相,我地就梗係趁機會影相留念啦!
玩完第一場即刻飛的趕去第二場,雅培係喺EATON HOTEL攪,上次抽唔中今次終於都抽到啦!
第一PART由張傑兒科醫生講關於BB眼耳口鼻頭皮膚等特徵,呢個醫生靚仔又風趣,極品呀!!本來勁眼瞓,但聽佢講嘢真係成個醒晒!讚呀!!
第二PART係講初生嬰兒護理,呢個SPEAKER之前唔知喺邊個講座見過,講嘅嘢好一般,表達方式唔係幾討好囉,好彩佢都好快講完!
跟住下PART又係實習,個HALL間咗一半做實習區,分咗好多張枱,每張枱都有個陪月姨姨教做換衫同包包被嘅實習,安排得好好呀!有問題可以即時問D陪月姨姨,佢地都好NICE都解答得好詳細,唔錯!
雅培嘅禮物又係出咗名豐富,個熊仔背囊好多媽媽中意,我地仲攞咗兩個添(不過其實唔知有咩用!)禮物包入面有媽媽嘅入院用品,M巾,網褲,床墊嗰D都可以買少啲!仲有隔尿墊,手巾仔,包被同媽媽奶粉,好大手筆呀!!
去完兩個講座個人都迷迷地,超眼瞓!不過好充實好開心呀!!
訂閱: 張貼留言 (Atom)


text:
札幌入去好似一個鐘唔駛
到步後先去車站旁的三角市場行一圈
地方唔大, 主要賣蟹, 海膽同元貝
之後就去搵食啦
猶豫緊去政壽司定旭壽司好
最後都係揀0左旭壽司
呢餐超級期待呀!
因為據聞小樽好出名食魚生, 而好多旅遊書都有介紹旭壽司
MENU 好吸引, 樣樣都想食, 但無咁大個胃
蝸牛先生揀了壽司 SET
剩睇樣, 唔覺得好新鮮
蝸牛先生的食後報告, 都係話唔夠釧路和商市場食到的咁鮮
噢! 太令人失望
我的魚生飯
唔好以為大碗, 其實只係碗太細
海膽, 超散超碎, 而且色水都唔太靚
蝦同帶子又唔算好新鮮
勁勁勁勁失望呀!!!
呢兩碗0野都唔平, around 五百蚊碗!!!
一心諗住一場來到要食好0野. 點知根本就唔值!!
唉.......哂錢唔緊要, 最唔抵係哂0左個胃口...........
沿途周圍行下
一場來到北海道, 無理由唔食蜜瓜 (其實仲想食燒海鮮, 不過食唔落啦~)
可能未係時候, 唔算好甜
中途去了 LETAO CAFE 休息
呢件 cheese cake 都幾好味
熱朱古力都好好飲
休息完就去 LETAO 同 六花亭買手信 (其實可以留返0係機場 OR 百貨公司買)
黃色盒蛋糕好食, 隻茶包都唔錯, 茶味好香
就係呢款蛋糕, 之後我地都買0左一盒自用
跟住, 有人又心思思想食雪糕
我無佢咁好胃口, 所以剩係叫0左杯茶
之後拎住大包小包行去運河
可能未到夜晚, 條河無想像中咁靚
本來蝸牛先生有興趣坐小船遊河
但我就麻麻...所以最後都係無坐到
本來又有諗過去天狗山睇夜景
但又覺得攰攰地....所以最後都係唔去
臨上車前去三角市場買0左盒海膽返酒店食
但究竟係咪我地咀刁, 又或期望太高
點解食唔出鮮甜的感覺?!
(但當然質素比香港食到的好)
小樽比我想像中少0野玩, 唔算特別靚
魚生亦無傳說中咁鮮甜肥美 (定係我地唔識揀呀?!)
但如果有機會再來的話, 我都想試下呢度的燒海鮮同燒粟米


text:
Thursday, 29 January 2009
Suspiria
以前好細個嗰時, 老豆好鍾意帶我去睇鬼戲, 人地細個喺床上面有父母講兒童故事, 我老豆就讀鬼故我聽, 仲記得, 嗰本書叫"香港怪談", 喺屈臣氏買. 但係大個咗, 都已經唔記得睇過乜戲, 除咗一齣,印象極深, 講班人喺戲院睇鬼戲, 點知鬼戲入面 d 喪屍喺真實戲院度, 仲記得細個睇嗰時超驚, 超刺激, 因為俾 d 喪屍傷到少少, 就會變埋喪屍. 但係大個咗, 就連齣戲名都唔記得, 直到冇幾耐之前, 偶然下知道齣戲叫 Demons, 由歐洲一個出名拍恐怖片o既人 produce o既, 呢個人就叫 Dario Argento.
又聽講佢最出名o既電影叫 Suspiria, 所以就搵咗嚟睇. 其實呢齣戲個故事好弱, 不過就係以畫面同音樂取勝, 造出恐怖氣氛. 當睇o既時候, 第一件事注意到o既就係 d 顏色, 非常鮮艷, 甚至有種好似睇緊童話書嗰種夢幻感覺. 後來睇返資料, 個導演話齣戲個 idea 係來自佢女朋友o既一個惡夢. 呢方面嚟講, 佢真係好成功, 我喺睇資料之前已經覺得齣戲有種"惡夢"感, 佢係拍到出嚟. 另外幾個角色o既死法, 都好多人討論, 認為係恐怖片中o既經典. 呢齣戲好舊, 當時o既 special effect 同今時今日當然係不可同日而語, 但係亦因為如此, 所以拍得特別有心思, 唔似而家 d 戲咁成日飛條腸出嚟 d 水皮招數. 尤其係第一個 death scene, 由開始都結尾, 都令人覺得好緊張, 證實唔需要核突都可以拍到出色恐怖感. 如果你問我呢齣戲成為恐怖片驚唔驚, 我就覺得全片 98% 都唔驚, 好多時都係冇事發生, 只係為下個驚嚇 moment 準備, 但係真正要嚇你嗰時, 就真係會嚇到彈起. 例如最後同個女巫對峙嗰幕, 突然開門走個人入嚟嗰下真係睇到有心寒.
音樂亦非常出色, 同畫面顏一樣, 充滿夢幻同懸疑o既感覺. 上面 youtube 條片就係其中一首主題音樂, 俾你 feel 下.
總括嚟講, Suspiria 有排都未到 Omen 或 Exorcist 嗰種經典程度, 因為故事太弱. 不過亦一看無妨, 同而家荷里活唔係開肚爆腦就日式長髮女鬼好唔同.
Posted by Howtindog at 19:23
Labels: 電影
0 comments:
Subscribe to: Post Comments (Atom)


text:
聽人講何首烏係有烏髮嘅功效, 有朋友話佢一星期飲一次, 又真係冇咩白頭髮, honey成日叫我煲俾佢飲下, 之前買左盒何首烏好耐都冇時間煲, 尋日朝阿仔瞓左有 D得閒, 就去煲下啦.
何首烏桑寄生茶
材料: 何首烏, 桑寄生, 圓肉, 蛋
聖誕節真係開心, 有 party, 有禮物, 同屋企人朋友一齊聚一聚, 交換禮物, 食下野, 真係好開心, 今年仲多左 BB, 佢有好多好多禮物呀!!
今年平好夜帶埋 BB一齊去子夜彌撒, 係佢第一次去 church, 抱住佢去神父面前受神父祝福, 希望 BB平平安安.
聖誕夜我地冇去街呀, 因為帶住 BB真係唔係好方便出去同人迫, 租左兩套碟, 買左我成年冇食過嘅魚生同埋其他食物, 臨急煲下湯, 同 honey喺屋企食野撐枱腳.
Boxing Day同班好朋友 BBQ, 一班小朋友個個都收到好多禮物, 大豐收呀!
哩個聖誕好快樂呀!
聖誕老火湯 - 猴頭菇螺頭煲雞
無意中喺youtube聽番曾路得唱嘅 , 對岩岩做左媽咪嘅我感覺同以前唔同左.
豐豐, 哩首歌嘅歌詞同樣係媽咪 ~ 給最愛兒子的說話
給最愛女兒的說話 - 主唱 : 曾路得 獨白 : 鄭丹瑞
http://www.youtube.com/watch?v=UN8nK3DSZFI
緊握緊握的一雙小手
教我有著太多感受
你現在或是不解這一番心意
留在你童年以後
活著活著是永遠尋求
每個際遇要安心靜候
算了吧 人成長總有一些起跌
長路裡有我在背後
喜歡的不代表佔有
替彼方想多一想世情易接受
如感迷途不要徬徨
嘆息收起望以後
路上路上或挫折重重
每每挫敗也許不易受
要記住事事如不可以不必強求
難受處一定有
獨白:
親愛的女兒,今日我要講嘅,
你可能永遠都唔會明白,
點解當父母認為愛你愛得過份嘅時候,
你會覺得我哋愛你愛得唔夠,
假如有一日,當你流住眼淚,
埋怨爸爸媽媽太唔了解你.
當你煩燥不安的時候,
請你靜一靜,想一想.
然後,希望你明白,希望你容忍,
希望你繼續,愛你嘅爸爸,愛你嘅媽媽.
喜歡的不代表佔有
替彼方想多一想
世情易接受
如感迷途不要徬徨
嘆息收起望以後
路上路上或許多引誘
愛意決定你想施或受
這段話 寶寶很想你聽多幾遍
能共你心伴奏
不經不覺豐豐都兩個月零一星期啦, so far我覺得佢都幾好揍, 好少無 la la大喊, 通常都會知佢扭咩. 哩兩日發覺豐豐識得笑啦, 唔係無意識嗰種笑, 而係同佢玩佢會笑呀, 見到佢笑真係好開心呀, 佢又好鐘意人地同佢傾計, 每次同佢傾計, 佢都定定咁望住你, 條頸仔開始硬啦, 成日頭鄂鄂咁.
仲有 3個星期左右我就要返工啦, 代我個 temp又忽然話搵到第二份工唔做啦, 成個月冇人理我 D野, 我返到去真係有排執手尾啦, 諗起都真係好唔想咁快返工, 真係好唔捨得日日對住豐豐嘅日子呀!
豐豐, 媽咪 love you so much!
尋晚係豐豐嘅雙滿月宴, 其實只係屋企人加埋契媽們食一餐飯, 雖然冇大事鋪張, 不過都好開心呀
. 豐豐好叻呀, 成晚咁多唔同嘅人抱都冇扭計, 抵讚
! 豐豐, Mami 同Baba 祝豐豐快高長大, 身體健康, 你係我地嘅寶貝豬呀, 希望豐豐永遠都咁乖乖啦!
自從BB出左世之後, 真係冇晒時間, 都已經好耐冇開爐煮野啦. 尋日星期日, 見有 honey幫手湊仔, 我就開爐煮番餐飯啦. BB又好乖喎, 由開始煮, 食埋, 洗埋野, 佢都冇扭計喎, good.


text:
「人生」
人生每一日都要做好多選擇,雖然好似有得揀,但係事實係無得揀!點解?因為任何嘅選擇都無啱定錯,只要決定咗就冇得返轉頭,到最後都只係可以面你自己嘅選擇.係唔係好玄呢?係呀,人生就係咁㗎啦,所以無論你嘅選擇係點,自己都係要承擔.其實乜嘢係啱嘅選擇,乜嘢客係錯嘅選擇,講真好視乎每一個人.只要係你自己決定嘅就一定係啱嘅!
「選擇」
有時做人真係好矛盾,因為好多時都想得一想二!當然世事就無咁完美啦,而好多人打工嘅時候就會覺得創業好,而創業之後又覺得打工好.老實講係各有各好,事關性質唔同.最緊要係自己覺得嚟一刻邊條路係適合自己,無話啱定錯,外人亦其實無可能幫你做任何嘅決定.最後不論好與壞都係自己去承擔,無得怨天尤人,路係自己揀嘅!
「自己」
當然我亦做過好多唔同嘅選擇,但係有時諗返轉頭有時都唔知揀得啱定錯,因為如果無當日嘅決定就無今日嘅自己.如果俾你再揀過又點?或者今時今日嘅自己已經唔係自己!人生充滿選擇,只要自己覺得啱咪得囉.當然身邊有好多人會左一句右一句,但係到最後咪又係自己去承擔,又唔係佢哋.所以自己先至知道乜嘢係啱定錯,無人可以幫到你!
Also published on Medium.


text:
2016年1月20日 星期三
吉豚屋吉列豬扒專門店 @ 九龍灣 ( 20-JAN-2016 )
( 20-JAN-2016 WED )
里奧大人今朝上大陸 鬧鐘響咗之後 我都瞓番 lu 天氣凍 加上又攰 真係好鬼好瞓 哈 ~
早餐食麵餐 因為晏晝食麥皮 但其實一個麵真係食唔哂 夾硬食哂 我一定脹胃 但好衰啦 今朝勁想食麵 如果食米粉就一定食得哂囉 ~
菇場唔太忙 可以做下自己嘢 ~
Lunch 食麥皮 用柯華田牛奶麥精一齊沖黎食 又幾好味喎 無咁寡 ~
仍然 hea 過 4 點又食個包 里奧大人食唔哂嘛 咁我食啦 估唔到個包有 d 煙韌 同埋口感好實在 唔係咬陣風咁 唔知里奧大人喺邊度買呢 下次我去買黎食先 哈 ~
放工去探媽咪 但 6 點 22 分先到 一到大堂收到婆婆電話 我心諗駛唔駛咁早呀 我一聽電話 佢話早 d 打比我 我話我啱啱先到咋 真係好煩 打唔係問題 唔好係咁 chur 住囉 已經每日打 2 次比工人 都知媽咪咩情況啦 真係一日要問一百次先得咁 個個答案都一樣架啦 真係好煩 @@
去到見到媽咪張枱無嘢 原來家姐煲咗湯比佢飲 所以佢咪改晏晝咪食淨魚蛋囉 發神經 工人好委屈同我講 但我想話一早叫妳唔好買 妳又買 我都費事理 ~
今晚見到姑娘 所以即問媽咪咩情況 話肺片無事 但安排星期五照腎 咁就好啦 唔駛之後又要再黎照 感恩 ~
家姐明明話今晚唔黎 7 點無啦啦見佢到 佢拎咗包齋燒鵝出黎 問我食唔食 我話唔食啦 之後佢問媽咪食唔食 慶鬼到我丫 之後佢唔比 但最後又比粒媽咪 我黑哂面唔彩佢地呀 咁媽咪明知我唔比佢食 佢都照食 家姐之後仲比多粒佢添 我覺得媽咪呢下勁得我憎 所以我話下星期先探佢 同埋我當住家姐同媽咪面前講 如果真係要洗腎 叫姑娘唔好通知我 我唔會去聽 佢話叫工人聽 我話醫院話明唔會叫工人聽 因為工人唔係同妳打一世工 ~
我真係比佢地激Q死 我當下想喊 同埋個心口好痛 我真係要即 whatsapp mi 如果唔係我會顛 我覺得咩事呀?! 佢地 3 個白痴可能覺得我對佢地好衰 但唔食係咪會死呀 ?! 食唔係問題 唔係食 d 咁嘅嘢啦 依家腎唔好呀 點解仲要比個腎差落去呢 3 條友正一白痴 我同里奧大人講呀 我咁話佢地 把口係好衰架 但真係覺得佢地比白痴更白痴 ~
咁 7 點 40 分都走喇 我話走就走 望都唔望媽咪 仍都無同媽咪祈禱同講拜拜 ~
之後家姐同工人行我後面 我聽到家姐同工人細細聲講嘢 平時多數我同家姐行 但今晚我好嬲 我一路行一路 whatsapp 之後家姐話我後面個人跟住我行 但唔知行左定右好 我話我直行架喎 又唔係左搖右擺 佢唔行前關我咩事 ~
今晚我都無同工人講拜拜 睇見佢地都憎 ~~~~~~
咁里奧大人 8 點都番到九龍灣 所以叫佢諗食咩 佢話食熱嘢 咁去吉豚屋啦 懶得諗 ~
我食食下嘢話聽晚唔探媽咪 但佢居然問我發生咩嘢事 平時佢只會話好丫 抖下都好家嘛 咁我咪話番頭先齋燒鵝件事囉 里奧大人都話媽咪唔食係無 lost 點解家姐係都要比佢食 話家姐推媽咪落懸崖 媽咪有事 佢都係滿手鮮血 ~
咁我都決定唔會探媽咪住 良心當狗肺 唔珍惜就罷就 我無理由次次探完 我都激到心口痛 夜晚瞓唔着家嘛 所以 mi 同里奧大人都話我唔應該探媽咪 佢地為我身體着想 反而媽咪唔會理我感受 所以我都唔會探 同埋佢都係瞓之嘛 根本個個最攰 得佢最精神 我自己抖下好過 ~
今晚一定要去萬寧買埋念慈奄呀 因為屋企居然無哂 衰里奧大人啦 飲完又唔講 但好感恩萬寧做特價 $41.9/樽 兩支再 88折 咁今日enjoy 有 95折 折上折之後只係 $35/樽 咁就好抵喇 呵 ~
番到屋企即開機洗衫 之後沖涼 再睇無心法師 差唔多 12 點先瞓呀 @@
4 則留言:
五笠..早呀! 我一陣煮米粉食~好肚餓呀!回覆刪除
都係果句啦..放鬆放鬆放鬆~勞氣都無用ma
比d時間大家冷靜下~等笠媽又好好思考下..有d野唔係必然囉
你呀..都要小心身體~情緒波動好影響細胞+身體狀況
同埋..最好習慣早d瞓! 夜晚要足夠時間比機能自我修復呢
super power up! 祝笠媽聽聽話話~早日康復!回覆


text:
去到吉吉島,果然超多媽媽呀,於是四周圍睇吓,啲嘢果然幾平喎,8 折完再有 95 折;雖然價錢真係好抵,但係啲大件嘢如果而家買的話,真係唔知放喺邊好;掙扎咗好耐,結果都只係去睇啲消毒奶煲同埋啲奶樽!
狐老公同狐太見到 Philips 嗰隻要 $5xx ,但係如果買任何牌子嘅奶樽,加 $3xx 就可以換到其他牌子嘅奶煲,例如 Nuk,Care 等等!
狐老公見 Nuk 都算大牌子,又見佢話喺德國製造,所以就決定買佢!買完奶煲,當然係要買奶樽同埋清潔劑喇;既然個煲係 Nuk,所以狐太決定奶樽同清潔液都買番 Nuk(超無聊,鍾意用 1 set 嘢)!
行行吓,竟然見到 Nuk 有另 1 set 套裝,有奶煲同 4 個奶樽(3 大 1 小),價錢當然俾齋煲貴喇,要 $6xx ,但係見佢有埋奶樽,唔使四圍搵,所以狐老公同狐太決定買呢 set 套裝,另外再配多個細嘅玻璃奶樽(原本想配埋個大嘅,但係佢地賣哂,唯有去其他分店到搵)!
買完呢 set 套裝,見到咁多人真係無乜意欲再去睇其他嘢,所以決定埋單走人;喺俾錢途中,撞到 Don Don 兩公婆加阿囡黎買嘢,真係好耐無見阿囡喇,佢而家超得意呀,不過就好似瘦咗啲啲,傾咗一陣,等佢地買埋嘢就一齊離開!
今日就買住咁多先,等遲啲先再買過喇!
今日嘅收穫


text:
第二日,先去食早餐
個早餐好得我歡心,尤其係…麵包
本身呢…我無打算食,仲同PR講:10am唔見我就幫我斟定杯果汁
PR:咁你要乜果汁
我:um...我唔飲橙汁,蘋果汁都唔太like,菠蘿汁就ok,但無就蘋果勉強接受
哈哈
好得寸進尺
之後朝早都好施施然起身,化妝之際見到不眠王子晌FB check in仲話早餐好多選擇
於是…我裙拉褲甩走落去餐廳,哈哈
早餐@群芳
酒店房洗手間既用品設計,細心睇係砌出酒店外型既
我用完既時候無發現,唔太細心既我
第二款傳統d四四正正格局,我覺得似結婚出門既格局
一張長椅,斟茶既位,哈
Banyan tree
首先去睇village版先,一條路經過人造沙灘
然後條路好靜,開始進入渡假feel
到了!佢係一間獨立套房
房內夠大之餘,有私人泳池同埋spa房
無錯!你可以召美容師到房替你做spa
個私人泳池好吸引
當然,仲有其他客房
Banyan tree既客房全部係套房設計,房內都有私人浴池
好想住呢間啊
Banyan tree酒店一入大堂就有香薰味,係香薰
香薰油既香薰,好舒服既味
並唔係某d酒店會有洗手間香精味
較細既房,個池細d,大d既房個池大d
房內有小食架!好想試
之後過大倉酒店,大倉酒店係日式既
大堂會有日本人做接待,唔同季節唔同和服既呢
之後又去睇酒店裡面既名菜同茶道
@山里
神戶牛
神戶牛係唔輸出口,唯一供應比Galaxy
如果我同大少爺去,一定會去山里食飯
裡面有一個$150五杯連一個前菜既 Tasting menu
即係呢個
味道由淺入深
你睇頭兩隻杯無晒,係因為好飲,我飲晒,甜既呢
之後開始濃,講真我唔太愛酒既味道,所以老實講我無乜認識
不過每杯我都有試,因為我覺得要有參與精神嘛
乳鴿啊!無頭架!開心!哈哈~不過乾左少少,但都令我開心
係半隻上添啊
烤羊脾位好味
仲有剌身
生蠔有澳洲同法國,近年我愛法國蠔多一d
兒時回憶……
甜品櫃,仲有雪糕櫃
甜品櫃由師父取餅較好
你知啦…有d人好鍾意撩爛塊蛋糕,同埋取走蛋糕上既生果,creme brulee就拎走塊焦糖
而家肯定唔會出現呢種事
本來仲去睇3D電影,但我唔太鍾意睇
而且事頭婆過左澳門,所以我同事頭婆出街呢
LastDay @ Galaxy
第三日到百樂門早餐,係潮式酒家
味道好好啊!各款都唔錯尤其紅蘿蔔造型既鹹水角
Btw....多謝Galaxy邀請,整體來講,好開心
順帶一題:第一晚我覺得枕頭好軟,唔慣,後來有關方面跟進,原來枕頭有四個硬度,所以大家入住時記得要request自己枕頭既習慣硬度啊
同埋呢…
其實呢個旅程開心之處係可以同其他blogger交流
當中好多趣事
例如…
我逼佢地Like我fans page,即使想add我私人FB,都要Like我fans page


text:
2012年12月28日 星期五
Yamm-雪米糍
又係一個晨早出門
落車後奔跑去食自助早餐既閒日XDDD
凍肉
選擇有好多
但我都係熱愛我既煙三文魚XDDD
煙三文魚
食落感覺肥美
充滿油香,但同時會比較膩
所以加D醋會解膩冇咁易滯
Banana Smoothie
其實之前仲飲左幾杯但冇影
好香滑但好milky
我會比軟中意左面既Energy Drink
會清d同酸甜開胃好飲d
Energy Drink
精力飲品XDDD
好好飲
好似係蕃茄加橙加甘荀
酸甜得黎好清,同埋佢有少少果肉
清爽開胃,會令人想不停飲
唔會有平時蔬果汁既怪味青味
蜜糖
佢成個BEEHIVE係度滴
清甜花香重,稠密得黎係好潤又唔會甜膩
照燒雞排
肉質鬆化
好少脂肪唔會油膩
燒汁鹹鹹甜甜好入味好開胃
燒賣
比較實同硬左d
但入面好大粒蝦肉同冇肥豬肉:)
薯餅
好香脆但太薄
炸完比較吸油:(
不過好彩佢冇回油又冇油溢味
腸仔
keep到脆皮
食完成條都唔會劑
佢亦都冇咩肥膏肥脂係入面所以實d但唔會成口油
奄列
牽絲的OMELETTE!!!!!
佢落料落得好足
一路望住個廚師整,佢係一大把手抓到就落
好大方好疏爽,真係係satisfying唔係為慳料搞到唔足料
雪米糍
好神奇佢係有雪米糍食既:oooooooooo
冇諗過早餐係有囉XD
溫泉蛋
做得好好,滑得黎又好清
加埋少少冷麵汁(?)好易入口
炒蛋
仲係有少少蛋汁
好香滑唔老唔鞋口:D
雙層芝士火腿三文治
面頭有一層mozzarella
中間有cheddar cheese同ham(係切出黎果隻唔係pack好一片片果d
好香但唔會膩
入面既ham係瘦面冇肥膏既
整體比較淡
不過芝士香味好濃
同埋佢有熱燈照住,食果陣仲係暖熱會牽絲(Y)
叉燒包
包心好香甜但唔會好膩,唔係狂落糖既死甜
但問題出在佢D餡太多肥膏同醬汁
反而搶左叉燒既少少焦香味:(
Egg Benedict
最失望
雖然佢似文華咁有得free flow
但問題係佢只係用熱燈照住
放耐左雖然都仲熱但已經唔係流心而係溏心:(
Cereal
都幾多款式揀
罌粟籽鬆餅
有落檸檬汁,所以食落開胃清新唔會太重牛油香太劑
朱古力鬆餅
好多朱古力粒粒,但問題係偏甜會易膩
藍莓鬆餅
最中意係佢,酸甜藍莓充滿成個MUFFIN:D
好足料,入面好多藍莓粒粒
muffin面都係好脆口同埋有少少baking既香味
入面會似平時食既蒸蛋糕,唔會太油太濕又唔會好硬好粉:d
果子麵包
包心都係偏甜既
唔會好似有D個心有麵粉香但得個面有味咁
金寶蛋糕
上面crumble好香脆,加埋d糖粉好好食,但又唔會過甜
外皮焗到有少少脆口但唔會係硬:)
杏仁牛角包
面既杏仁好多
糖粉唔算太多
加埋一齊食味道啱啱好
酥皮好鬆化,好重牛油香味
入面既餡唔會太甜,而且係比較清香:)
西瓜汁
好清甜,係鮮打既唔會人工味
火龍果汁
都係好清同埋鮮打仲有d果肉同種籽:D
蜜瓜汁
都係鮮打
冇額外加糖既感覺:O
2012年12月20日 星期四
普光齋-晚膳素
終於搵得番小小一張晚餐既相XDDD
普光齋晚餐除左有點菜版,仲有任食版選擇
任食既話外面會有午餐,下午茶buffet出現既沙律同凍齋
另外仲會有湯有飯等等,更為豐富
任食晚餐仲有點餐紙,都係任點既小菜
當然會細份d,可以試多幾款
上行:
醬燒玉茄好夠味
除左面頭有少少焦香,仲有茄子本身既香味(唔係青味
茄子內裏仲有點實,咬落去有水份有汁
紅燒鮮竹焦香可口,不過真心太油,食過一件已經冇翻兜既意欲
醋溜黃金扒質感像真
酸酸地好開胃,醬汁微稠好痴食材(Y)
不過整體感覺有點油膩:^|
沙拉薯角唔係脆版既,尚算有薯仔香味
佢用既沙律汁比較creamy,真係淺嚐就算了
黃金琵琶好香口,入面既豆腐嫩滑,有d豆香
都係果句,膩了點
燒汁三寶真係個樣似,味道都唔算好似,主要係調味料既味
上面既釀餡有點硬實,食落個配搭怪怪地
豉汁鰻魚用紫菜包住扮係魚皮XDDD
講真食落又幾似,質感同味道都係
好鬆軟,似係可以抿開既,本身食材調味再另加豉汁真係似
但我覺得豉汁太濃稠太多,搞到好似浸住咁過重味
脆皮素鴨就唔好提到似唔似啦
味,形都不搭軋,同埋「脆皮」其實已淋……
黑椒牛柳粒個調味幾似
加上佢既牛柳粒有點硬度,同齋鴨腎係朋友
下行:
金粟鯪魚件又幾似葷食
首先個汁一定冇甩拖,味夠稠度夠,加上粟米粒甜甜地幾好食
鯪魚件又係有d軟稔,同真魚質感相像
鹵水豆腐冇咩特別啦XDDDD
好多非素食既地方都有得賣,冇大分別
鯪魚球調味得宜,可惜食完一粒已覺得劑:^(
咖哩貢丸主要都係咖哩味搶先
不過丸真係dense左d,好易會覺劑(葷素皆是
醬爆黃螺質感好似葷食,都係彈牙有嚼勁,大概係用蒟蒻(?)
脆皮豆腐角乾身脆口,香而少膩,豆泡都唔會老到難咬開:^)
西……汁魚鬆,打個名真係怪怪地咁A__>A(唔好咁
酸酸甜甜開胃又鮮膩,其實味道都ok
白汁時蔬用既蔬菜好新鮮清甜,白汁creamy左d,可能會有點膩
麒麟冬瓜賣相不錯,冬瓜清甜綿密,又唔係好濕爛果種:^)
2012年12月18日 星期二
The Market-早起鳥
有聞The Market一直佔據Openrice既Buffet首位圈
睇左睇價錢,午晚餐我就真係負擔唔起了:^(
不過早餐似乎幾實惠,同其他出名酒店,如美麗華,置地文華,既開價相差不遠
反正得閒,不如早起試試新野啦!!!
環境清幽,寬敞舒適
中間用玻璃隔開,係戶外平台,更好係有日光好舒適休閒
Smoked Salmon
易入口冇咩筋
油香重
煙牛肉
鹹香十足,黑椒帶香辣勁
豆蓉餅
炸得香,不油膩,調味夠
亦有非油炸既豆蓉選擇
Omelette
自選料
入面有蛋汁同牽絲cheese
仲要蛋係好嫩滑剛熟既程度(Y)
蛋餅
厚身,用料多又足,有薯仔蔬菜等
焦香滿分,但略嫌乾身了點,冇左蛋既嫩滑感
Grilled Salmon
佢係醬燒
好入味
同埋一路熱住,滲味,除油
蕃茄
落左香草煮,香,甜味更勝於酸
Mushroom
用牛油香草煮過,冇菇既苦味,多汁
焗豆
好食,係豆大,夠稔偏酸我中意既感覺
Pizza
批底係薄脆
不過冇咩特別,用街外腸仔
味太淡
腸仔
脆皮,夠焦香,不過食得多會有d劑
Hash Brown
炸到好脆,同埋好夠味
佢一路熱住所以keep住脆度熱度,食落好似整起冇耐
同埋好重薯味
燒賣
好足料,個人都係中意豬肉燒賣多d
牛肉燒賣同外面食既都有d怪怪既牛肉味
灌湯餃
熱蒸焗住既
入面好足料皮薄
而且湯唔油,味清唔會好味精湯咁
Lotus Leaf Rice好好食,我食左好多(雖然會劑
佢一黎吸收左葉香,雞汁入糯米
二黎佢入面既醬汁真係唔會太濃味,冇咁膩
粥
粥底稀稠適中,米香濃,好細滑
蛋好嫩滑
蛋黃入面既蛋汁真係蓄勢待發XDD
要加少少豉油膏(已經會好重味
腸粉
好正!
足料,薄滑
睇到有好多蝦米同蔥花
芋頭糕
好香好足料,同埋係好紥實,唔會太粉
朱古力餡甜中帶微苦,不膩,焗完後有點焦香感
冬甩
不油膩,炸得香,甜味適中
杏仁牛角包
牛角包酥脆過人,杏仁餡香而不膩,甜度剛好
罌粟籽鬆餅
個頭小,多籽,清香可口
Fruit Bread
中意佢既果子麵包
因為好足料,香料重同埋夠甜
Bagel
麵粉香重,鬆軟不乾
Pancake
鬆化軟綿,本身好重餅粉香味
Waffle
同熱香餅質地相似,多了份煙韌
個人建議配香蕉,蜜糖及核桃
Apricot Pastry
甜中帶酸,果醬果肉多,酥皮鬆化,重牛油香
果醬卷
酥化不膩,足料,不黏牙
桂圓紅棗茶
清甜滋潤,飲落唔會覺得甜膩,仲好健康養生,秋冬佳品
當時天氣凍,翻風
一到埗,staff即刻問我使唔使要一杯熱既飲品,仲沖埋送黎俾我(本身係自助式
可見服務上係好considerate好細心
俾你自己玩既搾汁機,好得意XD
果汁
有好多款揀,我最中意芒果汁,新鮮清甜
當時正值聖誕節,酒店周圍充滿聖誕氣氛,佈置用心
2012年12月15日 星期六
板長-三文魚
上次係板長試過綠茶麵,覺得幾特別
所以又去試下第二間整成點xdd
綠茶冷麵
份量都仲係幾足既
條條分明冇黏成一團已經過左第一關
麵條有淡淡綠茶清香,而且夠凍,食落好清新
海龍卷
大蝦炸得香脆可口,完全唔會有泛油光既問題
味道鮮甜,配上微酸既醬汁,更突出清甜味
飯粒好飽滿,食落有彈性唔係濕爛
卷得夠實,唔會鬆鬆散散咁難夾起,賣相亦不錯
火炙芝士三文魚
炙燒後既焦香味好重,加上芝士既濃香真係一流
三文魚味道幾鮮,冇雪味,唔重油
飯既部分夠實,飯粒不會太淋爛
總而言之係香口而不油膩:^)
2012年12月13日 星期四
Nomads-任你調
甫到餐廳已經感到濃厚蒙古風
佈置主要用毛草
以及土色系,甚有大漠風
Salad Bar有餐湯,自配沙律及現成salad mix
個人中意南瓜沙律清甜又唔會好易劑,多纖維為之後既肉食打底
仲有雜果沙律,酸甜開胃,用料多款,特別係有紫薯片香脆清甜
餐湯會轉款,見過有栗米有西蘭花,主要都係忌廉西湯
枱上有號碼牌,連同食材盤交到廚房玻璃窗前桌就可以番位等
大概等候時間:
炒鍋五至十分鐘
Pizza三十分鐘
炒鍋
自選材料放入大碗後可以去調配醬料
我中意蒙古汁,酸甜或蕃茄汁加燒汁,酸甜中帶微辣,且帶出食材鮮味
除此之外,佢地既咖哩汁同沙嗲汁加上少少椰汁都好香口
加點香草同炸蒜或椰絲更佳
Pizza
都係自選配料
但今次係直接拎個pizza base放料係面
staff會幫你放芝士係面既,亦見過有人話要淨芝士pizza
溫馨提示:
平放食材
多水份(如蕃茄,菠蘿)放面
否則個批底會濕爛不脆架啦:^)
服務態度幾好,好肯幫客人好attentive
訂閱: 文章 (Atom)


text:
最近,屋企附近嘅蝴蝶村商場,同其他領匯旗下嘅商場一樣大興土木,裝修後引入連鎖式店舖,提升商場級數,將會有大家樂,迴轉壽司…….
對我嚟講,最有建設性嘅舖頭就係美心西餅,因為我經常買麵包食呀嗎!同埋咁多間集團式餅店中,美心嘅糕餅係最好食.果然係新屎坑三日香,一開張就迫到人山人海,我影呢張相時已經係揀無咁多人嘅時候影啦.
我都無諗過呢間屋村舖都一樣會用水晶吊燈做裝飾,以為淨係大商場同人流旺嘅分店先會用呢款裝修.既然新開張,梗係要幫襯吓啦,於是我就睇中咗呢個新輕樂 — 黑麥小紅莓提子包.
平時食慣嘅黑麥包通常都係比較重身,比較硬淨,而美心呢個就名符其實的 "輕" 同軟,所以只係抱住即管試吓嘅心態,並無抱太大期望,但係一食落口,個包嘅 texture 都唔差喎,有種好實在,煙煙韌韌嘅口感,都幾好呀,當然,同正式嘅黑麥包相比,梗係差啲啦.小紅莓同提子酸酸甜甜,都幾好味呀.
講完麵包,就講吓西餅.其實我一向對西餅都無乜熱衷,尤其係果啲用好多 cream 做嘅餅,就真係多謝夾盛惠啦.不過有一隻就幾好食,就係朱古力撻啦.
我諗都唔係淨係我鍾意食,應該有好多人都鍾意,因為有次我同 Winnie 出街,本來想買番個嚟食,過吓口癮,點知我哋搵咗幾間分店都買哂呢款,所以好可能呢隻朱古力撻係最受歡迎西餅之一.
個餅本身唔會太甜,朱古力味香濃,我特別鍾意佢裡面嘅質地,睇落似蛋糕,食落口似餅,但又無餅咁乾硬,有番些少蛋糕嘅鬆軟,好特別,介乎係兩者之間,撻底鬆脆香口,所以我好鍾意食.坦白講,如果唔係因為曾經喺學生屋企食過,我根本唔會試呢個其貌不揚嘅朱古力撻!呀,遲啲請教吓明仔,睇吓佢識唔識整呢種質地嘅餅先.


text:
Thursday, 15 January 2015
貝多包
15 comments:
哇, 包包叻叻,有音樂天份! 犀利ReplyDelete
好叻仔喎!ReplyDelete
其實啲大型玩具真係好好玩.最衰我屋企唔係大型呢Replies
但好多人以為我家係大型,就送好多大型玩具,點算……Delete
正呀,而家培養d差唔多架啦,圖中戈位小朋友就係明日既貝多包之星^^ReplyDeleteReplies
希望真係培養到少少少少興趣啦~Delete
我家巨龍又係愛彈琴,不過佢彈彈下知道部琴有DEMO 音樂,依家跳舞多了.....成日一邊跳一邊轉來轉去,好DISCO FEEL.....@@"ReplyDeleteReplies
包包已經發現左demo音樂,再加埋啲鼓聲結他聲,真係好disco,睇來包包同巨龍可以一個彈一個跳呀XDDelete
咁好玩,我都想一齊呀,嘻嘻!ReplyDelete
好快香港又多個出色既音樂家啦!Replies
做唔到貝多包,做李雲包都好吖,哈哈Delete
he's soooo cute!ReplyDelete
貝多包, 我想像緊第時真係彈鋼琴個樣呀~ 你就會覺得依家無日安寧係值得的!ReplyDelete


text:
從來無想過會去俄羅斯嘅莫斯科和聖彼得堡旅行,原因有好多個 :
1. 睇旅遊書話佢治安好差 - 實情治安唔太差,唔知係咪冬天太凍,人人著好多衫,扒手難落手加上凍到手腳慢而唔出動.2. 差人會借查護照為名而收咗你個護照要你俾錢先俾返你 - 我見有人問差人路,唔覺差人查佢証件,於是乎又去問佢點行,佢無查我護照,仲好熱心咁教我行添.
3. 資料缺,物價貴,無啖好食 - 實際乜都有,周圍都有嘢食,見最多係食日本嘢嘅餐廳,我仲係超級市場買煙三文魚夾麵包嚟做早餐,依家香港好興嘅乳酪飲品同朱古力,都比香港平.食嘢方面,有啲快餐店係用重量嚟計算價錢,分分鐘貴過係餐廳食,因餐廳多數都有set lunch食,去到4點.一套5隻嘅套娃都只係50盧布,好後悔無買,唯有同自己講算啦,買咗都係擺埋一邊啫.
4. 天氣異常寒冷,只有負二十幾度,因我只有農歷新年才可放長假去旅行,而1月同2月正正係最凍嘅月份 - 實際係我幾好彩,去前check天氣,日日無間斷咁落雪兼負二十幾度,未起程時好後悔點解唔想清楚.但去到時日頭無落雪,只有一日落咗1分鐘都冇嘅小小小雪,朋友唔講都唔知落緊雪,雖然都係負十幾至二十幾度,但感覺尚可.我都只係著咗一件綿底衫+一件厚抓毛T-SHIRT+一件羽絨背心+一件長袖羽絨,下身就著咗2對薄嘅絲襪褲+1條尼龍褲+一條抓毛褲,再係手臂大臂同腳版面各貼一個暖包.帶去嘅羊毛底褲冇著過,羊毛底衫都只係去夏宮時著過(因hostel女主人話郊區好凍).不過呢個唔係好凍嘅感覺可能會因人而異.
5.日短夜長無時間觀光 - 係呀,8點幾9點先開始天光,5點幾就開始天黑,其實仲好啦,我哋呢啲OL成日坐,你要我日日行十幾個鐘,想行死我咩,何況我去旅行都係想RELAX吓,依家呢個hea遊團,每日出去玩大約7個鐘,簡直係perfect.
6.俄羅斯人好cool好冷漠目無表情唔肯幫人 -實情係佢哋好肯幫人,問路時只要你有俄文旅遊點名稱,佢哋就算唔識英文,都會用俄文加手勢嚟答你.我去夏宮時,見有小巴寫住Peterhof即夏宮就上車,上車後問前面位女仕係咪去Peterhof以確認冇上錯車,自己又懶醒唔問司機以為佢知我去邊會叫我落車,誰不知原來司機唔知我哋去邊,好在前面位女仕話我哋知到啦仲幫我哋叫埋有落,唔係就要等返轉頭啦.好cool好冷漠目無表情可能係凍過頭(當然係我自己估)
最後,係驚無朋友想去 - 實情係,一講話好想去可惜無人倍,朋友紛紛表示我都想咗好耐,做乜唔問我,於是乎即刻買機票,搵hostel,買火車票(通宵3等臥舖莫斯科來回聖彼得堡),換錢,買保險..........等出發.
以下是去完後的一點心得 :
1. 最平當然係住hostel啦,2人房至16人房都有,如果係淡季去,好似我咁3個人想獨佔一間4人房,可以先去hostelworld度搵定心水嘅hostel,再search吓有冇佢嘅website,搵到再睇睇有冇聯絡資料,之後就send email問可唔可以,我係莫斯科同聖彼得堡住嗰間都話ok無問題,如果唔得就唯有同其他人一間房或豪啲俾哂4個人嘅錢啦.
2. 坐通宵3等臥舖火車由莫斯科來回聖彼得堡,有得揀最好揀哂下層,上層的空間好窄,因有部份間咗嚟放枕頭床鋪同被,唔可以成個人坐係度,要捐入去,除非你好細粒,側邊的上下2個位,上車時是座位,想瞓時要自己開床,亦最好唔揀.亦可考慮坐飛機,不過我唔想浪費時間出入機場同check in,所以坐火車,瞓醒就到,方便啲.行李可放係床下底,不過有2種,第1種係有個格間住,內裡只可放細喼(即可手提上機的size),另一種無格就大件都放到,如果放唔到就要放係最頂.
3. 一定要帶有俄羅斯文的地鐵圖同旅遊點名稱去,因為佢哋英文唔係好好,得英文會唔識睇,有俄羅斯文問路會方便啲,佢哋答你時雖然係用俄文講,但會加埋手勢,所以都會明.
4. 係莫斯科同聖彼得堡坐地鐵時要留意,佢同香港唔同, 要入咗閘才可以由一個出口去到另一個出口,所以睇清楚或問清楚先好上電動扶梯,因為有啲站上到去已是出口,返唔到轉頭.轉線時要留意,簡單啲講其實係2個(3或4個)唔同名的站,將它們貫通方便轉線,例如1號線站名叫A,去到要轉2號線時2號線個站名會叫C.兩地都有10程票買,但我係聖彼得堡唔知點解佢話無,要一次次買,單程好似係26盧布,地鐵飛係一個硬幣.莫斯科就買到10程票,單程28盧布,10程265,此票可以2個人或以上一齊用,拍卡時會顯示剩餘幾多次,人多時最好係一個人負責拍卡俾其他人入閘.兩地都係無論遠近價錢一樣,行李都要買票,但我無買,亦無俾人查過票,所以買唔買自己考慮,唔好俾人捉罰錢時鬧我.
5. 之前聽說要做住宿証明,我頭站住聖彼得堡,hostel女主人說7日內是不用做(我剛好是7日);但去到莫斯科時,hostel的職員就說工幹才是7日內不用做,於是乎我哋就俾哂資料她幫我們做,到星期一要返香港時,打算問她取回住宿証明,但她說可能星期六同日積壓咗好多case要做,所以未做好,咁我話我哋走囉喎,海關會唔會check,佢話海關唔會check,呢個住宿証明係俾佢哋keep record同報稅用,而佢亦無收我哋做証費,當然走時海關都無check到,但究竟要唔要做同使唔使做,最好都係自己去到旅館時再問.
6. 機場出入境時都好順利,不過走時就連鞋都要除出嚟過X光機.
7. 以下入場費(全是盧布)只供參考 :
聖彼得堡 - 冬宮 = 400(呢個好似係聯票,可以入幾個地方,但我無探究可以入邊幾處,因只有俄文,我哋只入咗冬宮) / 夏宮 = 450 花園結哂冰無嘢睇所以唔使錢 ,去夏宮要坐地鐵再轉小巴,小巴單程60 /浴血教堂 250
莫斯科 - 克里姆林宮 - 有好多種唔同票,但我衰慳錢只買350的票入去睇嘢,回來後係討論區見到有大大說最好買全票可以睇埋武器館同鑽石館 / 聖巴素教堂 = 250 但我冇入 / 機場快線出市區單程320
以上價錢,只供參考,因為有旺淡季之分.


text:
其實midby間唔中都會唔肯食奶,midby媽早就已經怕咗餵奶(又係既,自己咁辛苦pump奶,個女唔肯飲,又真係好傷心).話說噚日,midby媽要幫學生補習,為咗唔想嘈住佢地,我諗住餵完midby食奶之後,就同佢去行下商場.一如所料,又係唔肯食.其實我試過好多次,擺好個餵奶姿勢,行一陣之後俾佢食,就算第一啖唔肯,第二啖都會食.點知今次試咗幾次都唔work,唯有抱midby落樓下試下.就係咁,由10am到11:45am,一個鐘頭45分鐘入面,我試過屋苑平台,clubhouse入口,屋企樓下公園,公園海旁,再番屋企,再落clubhouse,入clubhouse個playground,試過俾佢瞓,tum佢玩,施以適當暴力...等等,佢都係唔肯食典發脾氣(仲要係擺個奶樽埋去就識推開,放開左即刻收聲).以為個女冇厭奶期(因為我見好多人好早就出現),兼覺得個女會屈服o係我X威之下,今次我真係投降,個頭就有一團黑雲,番到屋企midby媽都見我黑晒面.Midby媽補完習之後,用匙羹餵cereal,midby好快就食晒,仲要食左8羹,勁勁呀,好明顯地係肚餓,但唔肯食奶啦!
同midby媽賽後檢討,發現有以下可能性:
- 厭奶
- 平時midby牙痕多數都係挖下面d牙仔,但呢幾日佢好多時係反手 (冇錯,係反手)挖上面,所以可能係上面又想出牙仔;
- 網上有媽媽分享,原來有啲BB會覺得自己大個,識過用其他方法之後,會開始唔鍾意用奶嘴(即戒奶嘴)
厭奶既話,冇理由佢最終都會食,又或者轉左用羹佢肯食喎,所以應該唔係厭奶.如果係可能性2或者3,咁我地應該高興呀,因為midby又有progress喇.
希望midby真係覺得自己大個女,我地可以俾佢用多啲學習杯學飲野.呢一兩日我地用NUK杯放水俾佢試,不過唔知係咪個杯啲水流得好快,飲到漏晒水,如果係奶就慘喇.midby,你要叻叻,快啲學識呀!


text:
呢個星期測驗週, 應承小慈小明努力溫習測完驗就同佢地去街, 去邊都得! 小明話好想去花園街雀仔街, 小慈就話想去玩具店文具舖, 得! 冇問題 ^^
先去玩具店, 身後飾櫃大量經典玩具, 好多連我未都見過
嘩~ 劍仔呀! 質素唔算太高都賣 $168, 爸爸屋企個 D 咪價值連城?!
個個星期見我買花買盆栽咁開心, 小慈小明都不甘後人各自揀左自己鍾意既小盆栽返屋企放自己書枱! 小慈揀左小草球, 因為問左店員間房少少陽光都種到, D 草長左仲可以幫佢剪頭髮咁剪, 笑死!! 弟弟就話佢一直都鍾意仙人掌, 貪佢吉手好玩, 呢兩盆 BB 版底盆只有五毫子咁大好得意! 摺左間屋俾佢地仲改埋名, 小慈小明真係好可愛 ^^
去雀仔街玩, 小明一心諗住買一包蟋蟀, 因為表哥送既蟋蟀養左成個月只係淨番一隻好孤單, 所以要買番一袋黎陪佢 :D
路過見到 BB 雀, 佢地黃色既口令我即刻諗起「燕詩 - 黃口無飽期」, 指俾小慈小明睇時雀 BB 見到我隻手指以為有野食就擘大口, 哈! 好玩咯! 小慈小明即刻用手指引佢地向上望向下望, 仲玩埋 You raise me up, 笑爆嘴!!
噢! 可憐既麻雀仔點解你係籠入面架?
去玩具店點會空手而回呢? 呢個迷你桌球勁重抬死我, 已經當係小慈 11 歲既生日禮物 >v<
做學生點都係開心 D, 學左新知識係喜悅既, 測驗考試都會好快捱過, 隔一陣又有長假期放, 幾好! 從來冇要你地追成績, 只要求你地盡力做好, 讀書係為自己而讀, 學到既知識跟你地一世! 好好珍惜做學生既時間, 爸爸媽媽好想你地有個快樂既童年~
替自己加油! 網上流傳呢個多啦 a 夢加油版, 旋律就係叮噹主題目, 歌詞非常到肉, 笑死!
小明勁鍾意, 自己手抄一次 :D


text:
(Day 13) 2014-6-1
住宿:Thony 1 Guesthouse
行程:琅勃拉邦
已經幾日,同租車公司既職員已打成一片了,公司內個個都係朋友! 尋日老闆話有請開人洗衫做家務,即靚仔Siay個老婆,叫我放心攞衫黎洗喎!
等我攞左D衫褲來,先知佢今日放假,並叫年青人Siay幫我洗,我即時示意因為我當佢係朋友,所以唔比佢洗,此時Say不耐煩既樣,二話不說說搶左我D污糟衫褲,裡面還有炒過車既污糟衫,入去廁所用純熟既手法洗衫,問她做乜唔買洗衣機,因為話請左人而無買喎!
午睡後靚仔Siay車我去舖頭,老闆Say剛剛做完運動,買了兩大束鮮花回來插花,我同埋Siay 都一齊幫手,而對面屋既婆婆來到探訪,當地人叫呢D婆婆做"Grandma",並送一瓶花給婆婆,並一齊食我最愛既芒果~
食完後GrandMa又為我祈福,手上又多兩條幸運繩了~ 當見86歲既GrandMa要返對面既屋企時,老闆Say親自扶佢慢慢行返屋企,我望住佢背影,真係好似有一個光環,神聖不可侵犯咁呀!
食飯前Say 又帶我去洗頭,但今晚太多客了,Say又肚餓,要快便要親手替我洗頭,我當然say no啦,但佢眉梢言語間仿佛有一種威嚴...
洗頭時見佢用純熟既手法,跟洗頭職員無異! 佢話一個人既時候,很無聊,就來到這裡學化妝,洗頭,又買埋晚餐請晒職員一齊食,所以熟晒喎!
今日星期日,好多餐廳都無開或提早關門,於是求其係河邊搵間餐廳食完就返guesthouse 啦!
回程見佢手車好掂喎! 我話香港部份女子揸車比較差(得罪晒)我問佢究竟有乜野係唔識架? 真係一個超人!
嬌滴滴一個女子有自己租車公司,又曾經辦學有笡地,又有時裝店; 嗜好玩實彈射擊,槍械,做運動,辣跑電單車,插花; 懂得煮飯,用手洗衫,揸車,用髮郎妹手法洗頭; 對老人家有愛心,對員工當朋友看待,加上有錢! 有錢後通常都唔會做上述好多野既! 完美既女人,就係寮國遇上!
心動? 無! 因為我有港女,而我對佢只係欣賞!


text:
首先係出院後既第一個清晨, 幫bbb換尿片時發覺d便便綠綠地色, ddd就好緊張咁話要即刻去睇醫生, 因為之前有人同佢講如果d便便係紅色或者綠色係好危險, 所以我哋三個大清早五點幾就番去醫院, 直上bb房. 開門的阿姐本來叫我哋去樓下睇門診, 但係ddd話bbb只係剛剛出院, 可能阿姐都覺得佢好擔心, 所以好好人咁叫咗位姑娘同我哋講, 姑娘一睇d便便就話係正常, 綠色只不過係因為bbb既膽汁顏色, 佢仲話有黏液或者係冇色就真係好危險, 就係咁我哋就被打發回家. 其實我都覺得bbb應該冇事, 因為我抱佢去醫院時仲眼仔睩睩, 一d都唔似唔舒服, 只係見ddd鬼咁緊張, 唯有陪佢走一趟啦.
bbb出院時有少少黃疸, 醫生吩咐一個星期後去覆診, 所以佢只係一星期大就要去睇醫生. 原本都唔想再睇呢個兒科醫生, 因為係醫院時已經覺得佢d態度有d輕浮, 用佢只因為係婦科醫生refer, 而且反正我都要去拆線, 佢間診所就係喺婦科醫生隔離, 加上我想睇嗰位醫生冇check黃疸既儀器, 唯有去睇佢啦.
check完後, 黃疸指數降緊, 唔洗照燈, 幾好. 不過見bbb塊面仔有少少粒粒, 陪月叫我問醫生攞定d藥膏返去看門口.
到bbb半個月大時, 半夜幫佢換片時發覺今次d便便有d紅色, 加上見佢之前哭得比平時厲害, 唯有叫醒ddd睇下, 呢位緊張大師一睇之下梗係話要即刻睇醫生, 雖然我都同意要睇醫生, 但係我見bbb都唔似有咩大礙, 所以便建議待第二朝先去睇兒科, 大家可能都估到我呢個建議當然會比人反對啦, 就係咁我哋又去番出世間私家醫院睇門診. 但係去到d姑娘話"今晚我哋冇醫生識睇咁細個既bb喎, 你哋不如去睇急証啦", 咁我哋唯有再去東區醫院睇急証, 登記完坐低, 見而家先至輪到九點至十點登記既人睇証 (當時係一點多d), 幾時先排到呀, 正當我哋打算問下有邊間私家醫院有得睇時, 就叫bbb個名, 可能佢咁細, 有得優先掛. 急証室醫生初步睇過後認為冇咩大礙, 但係最好都係仔細睇下, 就安排我哋上病房睇下, 因為儀器齊全d. 上到去, 醫生睇過後, 認為可能係肛門損咗, 但都要再觀察下, 就係咁bbb就留院一晚, 之後顧問醫生再睇過, 都話只係肛門損咗, 比d zinc cream番去搽下. 另外又見佢仲係有d眼膠, 再比d眼藥水佢 (其實出世時已經有眼膠, 個兒科醫生比咗d眼藥水佢滴, 但都唔係太大作用, 所以更加唔想再去睇佢).


text:
Saturday, November 27, 2010
Happy Day
去到mk實在太早,所以去左始創行下,d野真係好貴,點解我以前會覺得佢平過家樂呢?仲要冇得試,好彩只係買過兩件衫同一條褲姐,只此都冇再中招喇.
未去到始創前,去左睇狗,見到一隻蝴蝶犬,唔似cookie架,不過都即管試下叫佢cookie,睇下佢應唔應先,結果係唔應,哈哈.事後老公問我,如果隻狗應我咁點,我話我咪會打電話比你話搵到cookie,跟住買佢返屋企囉,哈哈.不過大家姐好清醒咁話,隻狗打齊針都係3幾個月啦,cookie走左兩個幾月咋喎,佢更係唔應你啦,咁又係喎,卡卡~ (不過如果有一日我遇到一隻佢令我覺得佢係cookie既狗,我真係會買佢架)
行左一輪係許留山買左野上小玲度,食完就差不多可以做喇,初時諗住x’mas前都仲會整多次,今次唔整x’mas feel啦,揀揀下都係決定整一個雪花款,好靚呀,紅白色咁~
之後再打電話約下大家姐去apm,叫老公到時先出黎,我咪係小玲度同color玩下先走囉,今日拎左個老翻mcbee cecil chain bag,真係好死靚.同場加映皮褸同斗蓬一件,哈哈!!
1 comment:
- 竹太 said...
-
好令喎!
- December 04, 2010 12:06 PM


text:
給蕉蕉的信.壹
Dear 蕉蕉,
閃咭我冇,郵票簿就有一本.至於星座,可能因為我係白羊座,同你水瓶座嗰種picky有好大分別.對於白羊座嚟講,I have sex, I don’t care!話之你,你講乜都得,我做完先至可以決定好唔好玩鍾唔鍾意有冇下次.所以水瓶座嗰種sensitive,我唔明,亦冇打算明.對於我哋白羊,即使你係最難頂嘅處女座,I will still fuck you,之後仲見唔見,再講. 繼續閱讀 →
給蕉蕉的信.貳
Dear 蕉蕉,
買大開細嘅失望,你懂的.請你記住,睇鹹碟點解個個都含咁大轆,因為含住筆心電唔好睇囉,苦口婆心咁嘅樣,做粵語殘片咩!做人都係有啲堅持好啲! 繼續閱讀 →
給蕉蕉的信.叁
Dear 蕉蕉,
我覺得戀愛似發高燒多啲,係一個人喺神志不清嘅情況底下所作出一連串匪夷所思嘅行為.反而hook up的遊戲,就真係似撞鬼. 繼續閱讀 →
給蕉蕉的信.肆
Dear 蕉蕉,
6 degrees of separation 依個理論,人越大就越明白,尤其是基佬.你仲要來來去去都係去果幾個HK hot guy zone, 我諗你每識一個人,佢唔單只係你朋友嘅朋友,仲係你波友嘅波友.呢個經歷,就當你無端端執到個「二人同含,一人免費」嘅優惠囉! 繼續閱讀 →
給蕉蕉的信.伍
Dear 蕉蕉,
正所謂情人眼裏出西施,可以用對眼將醜變靚,等同有能力將水變酒一樣咁幸福.而比人變靚咗嗰就當然更加着數,連飛去韓國大執嘅錢都慳番,眨個眼就變咗另一個人.Loser姐個friend雞絲粉皮,都曾經擁有一個將佢由雞絲睇成西施嘅男朋友.如果當日佢冇誤入歧途,比佢男朋友催眠到信咗自己有九成似章子怡,決定要飛起佢男朋友追求童話式嘅完美結局,仲痴咗缐咁發表冇十卡鑽戒唔嫁嘅偉論,佢而家都應該好幸福. 繼續閱讀 →
給蕉蕉的信.陸
Dear 蕉蕉,
我諗男女嘅構造唔同,anal sex可以為你地帶嚟快感因為你入面有個hot spot叫前列腺,我地又冇!我試過一下,係一下,唔係一次,我個人就覺得極之唔舒服,所以決定以後嗰度都係no entry, exit only!
其實好多男人都中意中途拎翻出嚟叫你含,含完又再繼續,佢地覺得好sexy㗎!不過有啲女人未必接受得到,actually, 以我所知好多女人連普通嘅oral sex都接受唔到,從未試過高潮嘅亦大有人在! 繼續閱讀 →
給蕉蕉的信.柒
Dear 蕉蕉,
喺飛機上面,我真係無乜性趣,厠所又細又污糟,唔駛試都知唔會舒服.所以我從來冇打算過要加入Mile High Club.
講開fantasy, 唔知點解我由細到大都have a thing for大學嘅professor,可能係因為細個比Indiana Jones荼毒咗.即使讀大學嘅時候冇一個professor係食得落嘅,我都只係怪自己入錯大學揀錯科啫,我深信Dr.Jones must exist somewhere! 繼續閱讀 →


text:
11.9.13
驚險的事
現在要努力記低任何的一件事 由其是記下懷孕的幸福事!! 岩岩Wing過左一個好驚險的產檢 因為9月5日wing第一次去健康院產檢 但前一晚Wing的侄仔在我們家等待他爸爸回來接他走 係我地食緊飯ge時候,收到大伯電話b去唔去廁所 帶佢去睇醫生 點知過左冇耐,sd左相給我們 b身上生了紅「診」 開頭我地諗住係自己敏感 到第2日,老公同我一齊去產檢 到抽完血,收到奶奶電話話b生水痘 但抽血前,見姑娘ge時候.姑娘問我有冇生過水痘 因為如果孕婦未生過水痘,千其唔好接觸生水痘的人 咁樣會好容易影響bb... 就係呢個電話令到我同老公都好擔心!! 仲要叫我地產檢完唔好番屋企!! 話要等到有人接佢走,先好番黎屋企 我真係覺得好奇怪!!點解睇佢睇醫生唔係自己爸媽,反而係嫲嫲帶 睇完仲要唔係帶番去佢屋企,帶落我地度? 仲要叫一個大肚婆唔好番屋企...晨咁早起身,產檢完 一定想番去訓下覺ga la... 點知..屋企人 唉!!不知所謂 結果,係要我呢個大肚婆執野番外家 但媽咪番左大陸,細佬唔係屋企 所以我呢個大肚婆..同老公要係條街度遊盪 經過呢件事 我唔覺得自己大肚有d咩好ge代遇 反而..要咁樣接受結果 幸好..第二日就收到健康院電話 原來我有水痘ge抗體 先安心..!! 所以..我睇清晒對我好ge人..
訂閱: 張貼留言 (Atom)


text:
2013年5月30日下午6:59公開累積瀏覽 1254 10
抵食海鮮餐
4 - 5 - 2013
早前 同老細嘅舊同事暨 老友 飯聚時
友人提起呢間食店話好抵食
* 因為呀邊個成日去幫襯 , 食到熟哂 , 所以個老闆已經收佢友情價, 當私房咁做*
今日我哋又拉衫尾 book 咗一枱 去試吓
仲約咗幾個有好幾年冇見啲舊同事好友 乘機一聚
先嚟頭盤 ~
亞拉斯加凍蟹半隻 , 象拔蚌刺身
我至愛嘅蟹呀 yummy yummy 呢
鮑魚 + 象拔蚌胆 + 雞殼 煲粥
呢窩粥 老闆真係落足料去煲 , 仲要每人一隻鮑魚 , 真係鮮甜到不得了
上湯龍蝦烏冬
老闆好懶呀 , 啲龍蝦斬到大大件 , but 我 like 呢 ~ 哈哈哈哈
清蒸鮑魚仔 , 粉絲蒸小元貝
呢兩樣雖然 size 唔大隻 , 不過味道都唔錯
炸雲吞
呢個一上枱 女人與小同即刻嘩嘩聲 , 原來大家都愛吃炸物呢
( 呢碟係小份量一碟, 仲有一碟大份量嘅喺鏡頭以外 )
蒸杉班球
魚味鮮又夠滑 , 連小食嘅 老細都夾咗幾件食呢
生炒骨
呢個味道都唔錯 , 甜酸度啱啱好 , 不過啲炸粉就厚咗少少
( 呢碟係 , 仲有一碟大份量嘅喺鏡頭以外呢 )
椒鹽墨魚
呢個餸原本不在菜單之內 , 係朋友口多一提話想食椒鹽鮮魷
老闆話 > 今日冇鮮魷 , 不過有隻墨魚
誰不知轉個頭 老闆就整咗兩大碟椒鹽墨子魚出嚟
炒通菜
食咗咁多肉 , 所以叫老闆炒咗兩碟菜食 , 醒吓腸裡嘅油脂先
仲有朋友 帶嚟嘅有汽紅酒
呢隻紅酒好易入口 , 會唔覺唔覺飲多咗呢
後記 :
呢個老闆 好鬼熱情 又好傾 又有求必應
係咁易一提啫 , 只要有貨 就有得食
我哋只係一枱人不過啲餸菜份量多到 加多半枱人都夠食呀
最終我哋打包咗5 大盒食物走
( 仲有兩盒未入鏡架 )


text:
22 November 2008
今朝約十點開心果姐姐來電,佢問我而家打唔打波?佢與同事book左羽毛球場,十點係我家附近,有波我緊係去打喇!
我立即執行裝,換衫,老公叫我回家先洗白白,我原本諗早15分鐘離場,但係我太喜歡打波,所以只係早5分鐘,之後急急腳回家洗白白,因為我地一早plan好11點就出發去街,今日好忙要去好多地方.
今日我上左去朋友屋企拎運動服,又坐下傾下計,然後就一齊走,因為佢囡囡要去學野.我接左貨,跟住就要去散貨,首先約熊貓姐姐食lunch,再交貨比佢,然後又要等高達叔叔電話再交貨.
我地食完就上左熊貓姐姐家〝har下〞等,但佢公司今晚要吃飯就唔到,咁就明天比佢,我地明天約左去影相.講開影相,一陣去肥阿哥到拎部〝D40〞明天去影相,明天娣婦和阿B都會去,但肥仔未知,我都約埋肥阿哥,仲上網比佢睇明天既場境,D相人地影得好靚架!但要明天先回覆.
跟住就約開心果姐姐交貨,然後就去肥阿哥家交貨和拎手信,肥阿哥,阿嫂和Benz哥哥兩公婆剛去完北海道自由行回來.
我地上到去原來仲有肥阿哥2個同事,有Benz哥哥就一定係打邊爐,今次呢個係〝譚魚頭~番茄湯底〞,食剩好多丸.每次見到Benz哥哥都講笑,笑到我面珠都酸軟.
呢對即棄木筷子係日本架!打完邊爐老公就打機.
我叫左阿嫂幫我買2樣野,係之前聽〝李力持〞介紹既,第一樣就係〝薯條〞,要係〝北海道~千歲機場〞先有得買,因為係用北海道既〝藍爵薯〞做的,仲要係排晒長龍每人只可以買一pack,但阿嫂話果日可能平日不用排隊.吳君如現場食左話好有薯味,頭先大家都有試食都話好味,薯味夠,味道又適中,感覺不是太多味精和添加劑.
第二樣係〝粟米〞,佢話日本D野食係計甜度,越甜就越貴,所以我都叫阿嫂唔駛買咁甜,而且貴就唔好買.
另一樣食得既手信~士多啤梨牛奶朱古力.
阿嫂又比左2包〝薯仔湯〞我試,又係薯條果間出品.
有食得既手信,咁緊係有唔食得架喇!我既米奇袋.
肥阿哥話冇龍貓巴士,所以買左呢架送比老公,阿嫂話呢架阿B就啱玩,不過,唔緊要喇!心意嘛!
呢個袋阿嫂係日本買架!我見佢幾得意,所以影下佢囉!


text:
貳零壹参年貳月貳拾肆至貳拾伍日-粉嶺圍太平洪朝
Day.01 - 24Feb2013
第一次正式參與太平洪朝,位置係粉巔圍,之前去過影相記得佢個門樓有d特別,今次呢因咁岩星期日,所以就一早去希望可以睇晒成個流程
基本上粉巔圍係每年都會攪太平洪朝,為期兩日,我首先係希望8點去到可以睇到貼平安符既儀式,可惜係我8點2去到己見住戶既門口已經貼好左新既符,咁即係依個儀式我無緣睇到,都真係唔知幾早開始,唉
去到場地唔算太多人,只係有村民陸陸續續拜祭,上祭品等等,木台面上既多數係一d紅色同吉祥之物,生果等等,另比較特別既係有一隻已煮熟去毛既大生豬放左係台,有別於盂蘭所放既豬肉又或者係燒豬
時間到左九點零鐘,燒過爆仗後就開始做儀式,主要係由道士帶同八個朝首(由村民問杯而選,會著深色長衫,代表村民拜祭)一同拜祭,仲有生雞一隻,經過一輪拜祭,祈福,潔淨後就開始下一儀式,人亦相當之多了
以我所知粉巔圍依個搶雞毛儀式係獨有既,首先會由數個年輕既村民捉住剛才做過祭祀既生雞一齊登上圍牆上既閣樓,因粉巔圍既門樓有幾個細窿,咁岩岩抆出黎既雞毛就會由依幾個窿放落黎,下面呢就有好多村民去搶依d雞毛,係吉利既意思(聽講有幾百年歷史),依d雞毛稍後就會放落隻船度同d穢物一同送走(所以我都唔明點解d街外人搶黎做咩,一來係人地既地方,觀賞就好了,二來羅左d雞毛又會點處理呢?都唔知人地個用途同用法真係唔知搶黎做咩)
搶完雞毛好多人都走左,場地呢又開始準備另一儀式,我呢就有村民請食生果同米餅,而之前果隻生豬就開始比人斬開,跟手要黎分番比村民同內臟係用黎煮粥既,而下一儀式要用既紙船亦準備緊,我見貼緊兩張紅紙,寫有送往海洋,迎回百福,神台既用品用綠油葉水潔淨而新年仔即裝緊身,頭包紅巾腰縛紅布,差唔多到左十一點半就開始扒船,打鑼打鼓行頭,由2個朝首抬船,後跟其餘朝首同新年仔,每家每戶收集碳,豆,衣紙,雞毛(如有的話)等等,放入船內,再比利是新年仔,跟手燒爆仗就成了,主要用作送穢之用,隊伍會行好多家新年仔要跑來跑去(有時利是係放神台的,要入屋羅),整個儀式要差唔多個幾鐘,睇見都倦,之後會行到公園入面既社作最後儀式(本身依個公園亦仍粉巔圍之地,但時間變遷後變左公園,但儀式係會照做的),除左搶雞毛,依度亦有比較特別既儀式,先拜神再係燒穢物前有個?釘儀式,要有特定既方位之後由道士打木釘入泥固定位置,然後就開始燒之前收集番黎既東西最後再燒爆仗,日頭既儀式暫時完成
我係7點左右番到場地,已經好熱鬧,場外好多人賣野,有賣食物,有賣玩具亦有賣炮仗既檔口,池塘對開近公園位置既大空地好多人玩緊煙花同爆仗,好熱鬧
係場入面呢就要8點先開始有儀式做,首先係啟壇,由三位師父帶領,朝首係後面等,之後一輪儀式後就開始去拜井神(水係古時重要既東西,所以有依個儀式,而粉嶺圍有三個古井,用意潔淨井水)
番回場內就做緊誦關文,會讀晒所有村民既名,大約一個鐘後讀完晒就由師父用生雞做儀式,用雞血點寫晒名既捲軸同關文(一整條要一路點一路捲個捲軸),用以通靈驅邪既意思,最後會放係馬曹上面一同化左佢帶上天庭,儀式後亦有放爆仗既動作,不過依個實在大得可怕,好長好長既爆仗,耳都聾
場內儀式未有,而場外熱鬧非常,除左空地既煙花利害過維港煙花外,場內亦有人賭錢,不過最後因太嘈,卒之有警察黎左
到左差唔多十一點,就開始祭煞既布置,有一大布條,用黎迎神歸位用既,擺好晒要用既工具就係壇入面先做祭煞,有一個號角,一個剷,一支鐵叉既東西,仲有5支唔同顏色既旗,一路做儀式一路唱住歌咁,但睇流程未到唱麻歌,因之前未睇過,我都唔知佢地唱緊係咩lu,插好旗後就開始迎神歸位,所有祭品,香爐等等會經條白布番回神壇,另外唔洗幫手既村民就食緊豬雜粥,村民亦好好客,我亦唔例外食埋一份,取其意頭,睇睇時間已經係十二點幾,村民準備緊下一項儀式
貼人緣榜基本上係差唔多第一日最後既儀式,人緣榜係一大捲紅底黑字寫有全村村民名既榜文,即表示有作功得有份酬錢做洪朝既意思,一頭一尾貼有畫上龍虎圖案既紙符,由朝首貼上牆,要小心貼好唔可以斷,貼好後朝首拜神師父用生雞血啟榜,亦要由師父每個名讀一次通知天庭,所以個儀式都要做成個鐘,有d村民係貼好榜後已經好緊張咁睇下有冇自己名,而我呢係依個時候仲諗緊有咩車可以番屋企,因為已經係夜晚一點幾了,最後番份壇睇完師父念左陣經儀式已完,時間係一點半就走人,粉嶺無車要去上水搭van仔,番到家都好晏了,不過第二日仲要早起睇儀式,嗯
[24to25/02/13]


text:
如果你正要由雜食轉做素食可能你會覺得有D力不從心,不過呢度有一個簡單嘅方法可能可以幫到你.轉為素食者除咗對健康有好處外,你仲會發現好多新奇嘅方式去探索新食物.素食可以簡單如蒜片意粉又可以好大眾化就好似薯仔湯,粟米粥同燒烤蘑菇咁.
對大多數人嚟講無論喺素食者或肉食者,只要用D方法,轉為素食比你想像嘅更容易,您可以用3 個簡單步驟同9個素食晚餐食譜幫你.而早餐同 lunch 都唔會太難(如果你打算食蛋同乳制品嘅話),嘗試用水果鬆餅,法國吐司,或穀物鬆餅為早餐 ; 三明治,如鷹嘴豆或白豆醬加上檸檬同蒜蓉,或用晚餐嘅剩菜都可以整到好好味嘅三明治午餐.
首先,唸三個你唸起都覺得好食嘅素食.菠菜磨菇長通粉? 乾烤磨菇? 蒜蓉炒菜? 茄子意粉?
葡式雜菜煲? 洋蔥炒蛋? 蒜蓉豆鼓蒸豆腐? 蜜糖豆洋蔥炒栗米芯? 西班牙凍湯? 薯仔甘荀海苔
麵鼓湯? 紫菜豆腐湯? 雜菜批? 法式烤洋蔥湯? 鮮茄南瓜濃湯? 芒果椰汁黑糯米飯?芋頭魚? 街頭碗仔翅? 素餃? etc...
第二,唸三個你唸起都覺得好食嘅有肉嘅食譜,然後用豆類或菌類代替D肉. e.g. 茹香茄子可以用豆或豆腐代替肉碎, 用豆瓣醬煮或轉用素蠔汁已經喺兩個完全唔同嘅餸.再進一步, 如果轉用茄汁鹽糖黑椒碎百里香加洋蔥就變成西式 ; 辣椒青檸汁少少鼓油糖加炸蒜蓉或花生碎就變成東南亞style ; 用麵鼓醬炒就有東洋味 ; 加 D 洋蔥用 masala 加黃薑粉鹽糖同 plan yogurt 就會食到香而不辣嘅"印度菜" ; 就咁蒸熟攤凍加D芝麻沙津醬喺簡單和風沙津 ; 用青瓜絲 olive oil plan yogurt 黑椒碎做 dressing 甚至食之前加 D goat cheese / 水牛芝士就喺疑似 Greek salad ...... 用一樣嘅材料只喺轉個汁同加一樣配料就可以變成 8 個唔同味嘅素食,幾容易?! 上網 search 下,又或者發揮下你嘅小宇宙,唔好話一變 8 , 一變100 都難你唔到.
作為講求簡單快捷嘅香港人,甚中一個方便嘅方法喺直接將中式老火湯入面嘅肉剔除∕轉用黃豆代替 , 想甜D可以落兩粒紅棗/蜜棗,湯料又可以造餸又有有湯飲, 低脂又健康仲喺素嘅 tim !
第三,每星期找三個容易又好味嘅素食食譜.就咁樣,你可以好輕易咁有9個素食晚餐.
source: vegetarian times , greener frog


text:
2012年7月2日 星期一
Hea 遊沙巴 day 2 2/7/2012
今朝好早就被d雀仔嘈醒咗,原來我哋間房露台有個雀巢,叫醒哥哥睇完一輪,我哋就去食早餐.早餐響噚晚我哋食buffet嘅餐廳,8點鬆d去到已經好多人,我哋坐好就去攞嘢食,酒店早餐好豐富,有專人煎蛋整奄列煮湯粉同整pancake,仲好細心咁整咗corner 專俾小朋友自己拎嘢食,不過因為馬來西亞係回教國家,所以無豬肉食,連腸仔煙肉都係牛肉或雞肉整,食落有少少怪啫.
諗住煲好粥仔俾細佬,瞓下先再出去玩,點知個肚唔爭氣,d腸抽筋,個肚仲越嚟越痛,為安全計迫住我放棄去玩,響酒店休息,而哥哥就同姑丈姑媽爺爺嫲嫲出去巿中心行街.個肚仔痛,個人又攰,瞓下醒下連午餐都無食好快就太陽落山,原來酒店房可以見到日落,因禍得福可以攤響床上面欣賞沙巴日落美景,而哥哥佢哋都啱啱返到酒店,一齊睇完日落,見個肚無咁痛我哋就出發去食晚飯.
今晚我哋去巿中心嘅雙天食海鮮,餐廳格局似西貢d海鮮酒家,放哂d海鮮出嚟俾d客自己揀,揀好就同職員商量點煮.我哋點咗東風螺,酒煮蜆,老虎蝦,蒸東星魚腩,通菜同燒雞翼.講真,d海鮮好新鮮好靚,但煮法就好局限,唔係清蒸就白烚,好似嘥咗d咁靚嘅食材,所以呢餐感覺都係普普通通.食飽我哋就返酒店休息啦.
(day 2完)
張貼者: jacqueline 於 下午12:36 沒有留言:
標籤: 2012-7 Hea 遊沙巴
2012年7月1日 星期日
Hea 遊沙巴 day 1 1/7/2012
對沙巴嘅認識係之前睇過一個飲食節目,講某名廚去沙巴食好嘢.基於為食心態就決定同埋爺爺嫲嫲,姑媽姑丈,我哋一家五口(?)一行8人就出發去沙巴玩幾日.由於自己已經有咗5個幾月身紀,而且有老有嫩,所以好可惜哋今次唔可以出外島,取而代之係揾間靚d嘅酒店住幾日.
哥哥學校好早已經開始放暑假(費事俾人話逃學!),所以可以趁旺季前出發,慳番唔少.出發之前幾日細佬發高燒,好彩響上機之前一日退哂燒兼出埋玫瑰疹,所以可以安心出發.
我哋今次坐港龍,由於同行有bb,所以之前已經一早已經打咗電話去預訂bb籃,bb同兒童餐同坐位.去程隻機都好full,所以我哋d位隔開咗一行.不過唔知係空姐唔記得,定係佢地搏我哋唔問,去程無俾bb籃我哋,我哋唯有抱住細佬,好彩機程唔太長,我哋11點幾就到咗沙巴喇.落咗機過海關攞咗行李,就見到有local tour嘅職員拎住我哋嘅名接機,習齊人數就坐旅遊巴去我地住嘅酒店喇.
於我之前已經send咗 e-mail同酒店溝通,所以酒店已經安排咗bb床俾我哋,而且up grade咗去海景房,間房雖然唔算好大,但係就有個露台同個無敵海景,再加上張好舒服嘅king size床, 我同我d團友都好滿意.我地安頓好,洗個臉換件衫就出去市中心行下.由酒店去市中心只係10分鐘車程,不過坐的士就要成 MYR20,真係幾貴.我哋先搭的士去 Center Point Shopping Mall唱錢,坦白講,個商場旺就旺,不過好較舊,好似黃金商場,所以我哋唱咗錢就走,去揾嘢食.
我哋先去附近嘅富源茶餐廳食tea.佢哋用自助型式,自己要食乜就拎乜,拎完就去比錢,我哋每樣試d,係個咖央多幾好味,其餘都係麻麻地.食完就響附近行一陣,買咗張上網用既sim card預備嚟緊幾日自駕時,用嚟上goggle map當GPS用,跟住我地就去返Center Point Shopping Mall地庫嘅超級市場買d零食飲品(d嘢一d都唔平), 再搭的士返酒店喇.
返到酒店由於大家都好攰,所以決定先小睡一陣,今晚就係酒店食buffet.酒店嘅buffet無香港嗰d又生蠔又龍蝦咁豪華,不過都幾多選擇,d嘢都幾好味,最重要嘅係一d都唔貴,只係$200左右,都幾低食,而哥哥就最開心,因為佢好鍾意食buffet,我哋食到飽飽就返房休息喇.
(day 1 完)
張貼者: jacqueline 於 下午12:32 沒有留言:
標籤: 2012-7 Hea 遊沙巴
訂閱: 文章 (Atom)


text:
今朝去另一間茶餐廳食早餐 終於可以食燒賣粉果喇 食食下嘅時候周圍望 一望就望到老闆兩公婆坐近門口食 真係呢 我仲諗住轉場 依家都係唔好喇 雖然佢地都好好人 但我都係想輕鬆 d 咁食囉 ~
番到菇場靜英英 望住會計部 d 同事做嘢 覺得自己部門真係好得閒咁呀 我發覺做會部嘅人多數戴眼鏡咁架喎 ~
今朝唔係太飽 未到 lunch time 已經好餓 所以一夠鐘就同 8 卦一齊去明星買 2 餸飯喇 $20 一盒真係超抵 餸同飯都超多 已經小飯 都係好多 下次要叫小小飯先得呢 因為樣樣食到一半已經想放棄 不過唔想浪費囉 黎緊呢個月都唔會再食 2 餸飯呀 ~
唔知係咪晏畫耐無食飯 所以飯氣攻心 超勁想瞓覺 平時唔會咁架 ~
放工去 H & M 買手鐲 行行下再買多個斜揹袋 呢間 d 嘢都幾平 間唔中去買下嘢都唔錯呢 ~
今晚要去德福拎嘢 所以行埋 Piago 同 Market Place 諗住里奧大人無咁早放工 點知佢 7 點打黎話放工 果時我差唔多番到屋企咋 所以一番到屋企放低嘢 開機洗衫 之後就預備晚餐 趕到我吖 不過今次煮嘅嘢就超簡單 所以半個鐘頭搞掂 我覺得自己好勁架喇 ~
是日懶餐 - 香煎鯰魚柳 + 腐乳唐生菜 + 蝦子麵
香煎鯰魚柳 - 本來想整吉列魚柳 但里奧大人話爆緊瘡 所以唔想食 不過咁都好 因為我都無咁多時間用心慢慢炸 所以就咁半煎炸算喇 估唔到今次都煎得唔錯 好香口 我用咗 1 條鯰魚柳 煎開咗 4 件 小到不得了呢 ~
腐乳唐生菜 - 之前食剩果 pack 黎架 今次就點腐乳食 我覺得將 "中" 爛咗腐乳舖喺菜面 賣相比較核突 ~
蝦子麵 - 本來想煮蕃茄意粉 不過又係唔夠時間啦 煮一煮意粉起碼要多 10 分鐘 所以煮蝦子麵算數喇 ~
洗哂所有嘢 我又開始好專心焗芝士麻糬喇 又係因為包芝士麻糬預拌粉 5/11 到期 所以我又焗埋比家姐佢地食啦 唔好浪費嘛 ~
估唔到焗麻糬咁簡單 口感同味道同出面賣嘅係一樣 真係超勁開心呀 好似好有成功感 但其實功勞都係包芝士麻糬預拌粉啫 ~
里奧大人去跑步 咁我就拖地喇 微力達纖維地拖真係好好用 又索水 又夠輕 同埋最緊要快乾 好怕 d 地拖 up 到一陣味架 ~
嘩 今晚超過勁攰 所以連衫都唔想熨呀 不過就硬係覺得有 d 嘢未做咁囉 ~


text:
2014年4月23日 星期三
蕃茄煎紅衫魚 + 瑤柱脆肉瓜 ( 23-APR-2014 )
( 23-APR-2014 WED )
今朝落毛毛雨 所以又涼咗咁噃 ~
食完早餐嘆報紙嘅時候 又見到渠王 不過我今朝好攰 無哂 mood 想講嘢 所以無叫佢坐喺我隔離 佢坐喺我後面 但我就等埋佢一齊番菇場呢 ~
菇場忙呀 好在可以抖一抖再忙 忙完抖一抖咁囉 ~
好餓呀 所以 Lunch Time 一到就飛去買米線 之後即飛番菇場開餐喇 但其實我次次食完碗米線 之後隔半個鐘就會覺得好脹胃 要飲茶消滯呢 ~
又黎 5 點先有急嘢做 不過做唔哂呀 好在聽朝比同事都 ok 唔係就要開 ot 架喇 ~
去街市買餸 因為今日好有煮飯 mood 呀 頭先一路買餸一路同 PMS 傾咗 40 分鐘電話 所以番到屋企要即刻煮備晚餐呢 ~
是日晚餐 - 蕃茄煎紅衫魚 + 瑤柱脆肉瓜
蕃茄煎紅衫魚 - 之前睇肥媽嘅 "食平DD" 整魚餐 所以睇果時已經超勁想食魚啦 尋晚同里奧大人講 睇完肥媽整蕃茄煎紅衫魚 一定要整黎食 佢見到碟魚就即刻同我講 估唔到妳真係整 咁又她難怪佢唔信嘅 我好小會話想食就即整丫嘛 不過今次煎得唔夠脆 下次要再努力 同埋呢 2 條細細嘅紅衫魚都要 $30/份 我覺得貴呀 同埋無咩肉食咁喎 所以下次我會買條大條 d 煎都易 d 啦 今次買咗 3 個蕃茄同 $2 蔥 真係配料勁過主菜 如果我放哂 d 蕃茄落碟 完全係唔見咗條魚添呀 哈 ~
瑤柱脆肉瓜 - 好耐無食脆肉瓜喇 所以見到即買 $5/3 條勁抵呀 今晚煮咗 1 條咋 因為我今晚其實唔太餓 因為食完碗米線滯到依家囉 ~
里奧大人 8 點番到屋企 咁煮個蝦子麵佢食啦 之後我洗埋碗就沖涼 lu ~
今晚又睇番心計 好似好耐無睇咁 ~
11 點瞓喇 但其實又唔眼瞓 丫 ~
標籤: 肥在家煮食篇
訂閱: 張貼留言 (Atom)


text:
白苦瓜蜂蜜 - 清熱氣首選 鹽酥菇 ( 金菇 / 冬菇 / 雞肶菇 ) - 好香口 不過食得太多都幾漏 ( 我依家先知個老闆舉 v 字 其實我唔係影佢架 我影菇咋 )
蚵仔煎 - 黎台灣必食架 其實真係無乜特別 不過梗係覺得台灣係正宗 d 咁囉
今朝 9 點起身 食完早餐再番屋企梳洗就出發去機場 lu ~
我地搭 12 點 40 分飛機 所以 11 點半就要到機場 車程好順呀 覺得超快呀 35 分鐘就到機場 諗諗下先記得原來以前住大埔 搭架 E41 起碼要個幾鐘 仲要兜黎兜去先到 所以依家覺得 35 分鐘係超快呀 ~
Check-in 之後就周圍行下 不過呢 我好攰 同埋開始流鼻水 所以里奧大人話唔好行喇 搵個地方坐低食 d 嘢好過喎 ~
唉 最後都係要食藥 仲要係里奧大人之前睇醫生嘅藥 話收鼻水一流喎 但就會令人昏昏欲睡囉 ~
諗住坐飛機瞓下 但又瞓唔到喎 不過個人就好呆呆滯滯咁囉 話咁快就到台灣 仲快過以前由大埔去機場呀 勁呀 ~
台灣天氣天陰陰 我都預咗呢幾日會落雨 最緊要唔好大風大雨就得架喇 ~
一落機就去兌換站 再去買電話卡 之後就坐巴士去飯店喇 ~
( 第 1 件事一定係唱錢啦 )
( 啱唔啱度數架 ?! )


text:
紅燒斑腩煲
生炒上肉排
豉椒味菜鵝腸 - 初初以為無乜鵝腸添
原來份量都唔小
切雞 / 燒肉
瑤柱冬茸羹
( 2-JUL-2015 THU )
今日 off 到星期六喇 年紀大 去完旅行起碼要抖番一日先番得工 今次本來去足 8 天大陸團 不過諗諗下都係唔想去大陸 改去越南 5 天團 但都請咗假 咁就放埋去 lu ~
我 9 點起身喇 原來里奧大人 8 點已經醒咗 ~
佢話餓呀 要快 d 去食早餐 食完就番屋企沖涼抖下喇 ~
仲未咁識用部相機添 所以成日影到咁暗 @@
要去康泰拎番錢 唉 其實一早 plan 好去完越南就抖一日 再去大陸玩兩日 點知唔成團 打亂哂計劃 咁順便睇下有無 d 兩日團囉 就咁去中山兩日自由行都要 $800/人 我又覺得唔抵喎 跟團好平架咋 之後里奧大人話不如去曼谷 咁更係好啦 即打電話去問套票 但無哂位 咁算啦 ~
搭地鐵出旺角 去花園街買環保袋比家姐 因為平日無咁多人 好行好多 但天氣非常非常之焗熱 辛苦過喺越南 d 人成日話越南好熱好熱 依家去過 我覺得香港仲熱 哈哈 ~
買完都 1 點半 里奧大人話食得 咁好啦 我話食酸辣米線 酸酸辣辣先有胃口呢 ~
我嘅豬潤酸辣米線 ( 小辣小米線 )
里奧大人嘅豬腩肉蘿蔔酸辣米線 ( 小小辣 ) - d 蘿蔔好甜呀 但 d 甜味好假啦 唔係清甜嘅 好似人地浸生果 d 糖水味咁 @@
食完經過康年 里奧大人居然話食個酥皮蛋撻 勁 ~
諗住喺報紙檔買貼紙 點知有個強國大叔問里奧大人點去百老滙 里奧大人話帶埋佢一齊行 反正我地去銀行中心 之後問佢想買咩 佢想買數碼相機 咁里奧大人介紹佢去永成 之後大叔都話去永成 唔去百老滙 哈哈 好感激佢咁信任里奧大人 ~
去埋銀行中心 睇哂所有旅行社 原來去大陸 package 最快都要兩日前 book 咁即係唔駛去 lu 反正我之前又買咗去大陸嘅保險 咁聽日照去大陸 hea 囉 最緊要里奧大人陪住我就得喇 ~
之後行旺中 我超鍾意睇袋 睇睇下里奧大人同我講 話妳家姐實鍾意 原來係八哥嘅袋 咁即買啦 哈 反而自己買唔到添 ~
之後再周圍行下 好感恩終於買咗 2 件中袖外套呢 ~
買完就坐小巴番屋企喇 番到屋企都 5 點 放假 d 時間真係過得超勁快呢 ~
抖到 6 點就出門口去嘉華 家姐都係 7 點到 食完就一齊上媽咪屋企 分咗 d 手信比佢地 同埋要拎冬瓜水 家姐送咗件 tee 比我呀 勁鍾意呢 坐到差唔多 9 點就各自歸家 lu ~
$39 咋 家姐超勁鍾意呀 但我好鍾意佢寫嘅文字 Happy Life 真係好重要呢
$90 有 6 個 再送 1 個細環保袋 我要咗 1 大 1 細 其他比哂家姐
沖埋涼 hea 到 12 點幾先瞓 聽日唔駛番工 放肆下先 ~


text:
里奧大人今朝 10 點半見客 佢話陪我食早餐 所以我可以 7 點 50 分起身 超開心呀 ~
菇場忙咗陣 上下網又 Skype 好快又到 lunch time 喇 ~
今日有 lunch box 食飯真係飽飽滯滯咁 但我又唔鍾意飲茶 如果唔係咁樣可能會好 d 無咁滯呢 ~
放工即走 去街市買菜 再去鴻星買鹹水角同豆沙角就番屋企喇 ~
醃好豬扒再浸好哂菜就食鹹水角喇 熱辣辣超好味呀 豆沙角又係好好味 不過食完都幾飽下 ~
7 點開始煮 差唔多 8 點先有得食 今晚我都無食飯 食 d 餸同飲湯已經好夠飽 lu ~
搞掂哂就沖涼 差唔多 9 點就打比里奧大人 其實我已經好攰 隻手又痛 所以都猛猛地 因為我好快 d 休息嘛 佢食完又要幫佢洗 好鬼煩 所以我話叫佢食杯麵 我唔想煮米粉 唔想對住火爐熱辣辣呀 其實佢食杯麵都無所謂 仲唔知幾開心添 不過我講完又覺得自己好衰咁 之後打番比佢 我話煮米粉啦 今朝又食咗麵 唔好食咁多麵囉 ~
是日懶餐 - 椒鹽豬扒 + 菜心
椒鹽豬扒 - 買咗 2 隻紅尖椒 切嘅時候都覺得辣 估唔到真係辣 都唔錯呢 最開心里奧大人都話呢個豬扒好味 不過佢就無食到 d 紅尖椒 如果唔係佢又會呱呱嘈又話辣又依樣果樣 煩 ~
菜心 - $12/斤 其實都唔知貴唔貴 依家 d 價錢日日都唔同 我見多人買先買咋 今晚好在浸咗半斤 份量啱啱好呢 ~


text:
今朝好肚餓 所以食榨菜肉絲米粉 + 腸蛋多士 + 奶茶 除咗肉絲之外 ( 因為我唔食嘅 ) 其他都好好味道咁 可能真係好肚餓呀 ~
菇場無嘢做 無無聊聊諗下嘢 諗到呢排成日探朱朱 所以都無時間照顧里奧大人 又無住家飯比佢食 唉 都幾慘咁 ~
好在里奧大人知道朱朱係我心目中第一位 知道我唔探會心掛掛 所以都叫我去探朱朱 仲話無住家飯食唔緊要 最緊要係食多 d 生果同運動咁話喎 咁識體諒人 真係無嫁錯你呢 呵呵呵呵 ~
天氣好好呀 所以同里奧大人行遠 d 食 lunch 我食魚蛋河粉 里奧大人食炸醬麵 我覺得加辣椒油同紅醋真係好正 顏色又靚喎 不過次次食完個胃就唔多舒服咁囉 ~
放工去探朱朱兼聽報告 好感恩係 6:45 pm 可以見到醫生 ( 因為之前姑娘話如果要見醫生嘅話 就要等到夜晚 10 點 ) 醫生話朱朱腎同肝係好過入院前 但就唔係叫做好 但食咗藥同轉咗藥膳配方就好好多 不過我相信朱朱出院之後 有媽咪好好嘅照顧 有神嘅保守帶領 朱朱必定會渡過一個又一個嘅難關 ~
希望大家繼續為朱朱送上祝福及祈禱 謝謝
同家姐去附近嘅越興園晚餐 叫咗牛肉撈濛 + 越式拚盤 ( 細 ) + 青檸梳打 味道 ok 啦 始終唔 expect 旺角有好嘢食呢 食完送埋家姐去巴士站就走 lu


text:
( 6-jan-2012 fri )
wow 今朝又同 8 卦一齊食早餐 不過多數係我食到咁上下佢先打黎 咁都好 佢食嘢好快嘛 同佢同步食我就好有壓力 同埋我早餐唔想比自己食得咁趕嘛 ~
菇場又忙到爆炸 之前老友 "祝福" 我日日做到無停手 我話我最鍾意做嘢 依家真係好鬼忙 唔係咁邪呀嘛 ~
今日晏晝 off 半來約咗老友 tea 再去表妹度剪髮 不過佢最後唔得閒 所以我都買嘢去媽咪屋企食 坐到 3 點半就出發去荃灣呢 ~
我無咩方向咁 日光日白都好 夜媽媽真係有 d 驚 一落 van 仔就行千色店 但出錯門口 唔知出咗邊度 所以要行番入商場再出過 終於搵啱出口 ~
之後去瓜子大王買瓜子 都幾多人 不過好在我都買到一斤紅瓜子 買完再去正隆行買無花果同 nuts 超重呀 幾咁辛苦先行到表妹度呀 ~
去到有得剪 家姐 7 點幾到埋 但佢要等 所以同佢一齊落去食豪大大雞扒 wow 熱辣辣好正呀 之後再買珍珠奶茶 勁似喺台灣掃街呀 因為無留意之前點行 但我記得有間粥舖 咁我話我記得有間粥舖 所以同家姐講話行番粥舖果頭 之後我拎轉頭話邊度係粥舖 家姐勁笑話以為我知粥舖係邊呀 oh 我唔認路架 所以好怕去唔熟嘅地方呢 ~
上到去家姐等咗陣就有得剪喇 剪到差唔多 10 點 本來約好表妹一齊食 不過佢有個客仲整緊 所以我地都唔等佢喇 唔係 11 點都未食得呢 ~
同家姐食酸辣米線 但頭先食咗雞扒 我話 share 一碗算喇 如果家姐自己食一碗會叫大辣 就番我就中辣啦 點知我覺得中辣都好辣 食到個咀唇發麻 我要狂飲檸茶 咁家姐又唔覺辣 之後話呢隻辣係慢慢辣 越食越辣呀 嘩 我都食完啦 太遲喇 同埋佢話呢間我地之前食過 我又係食中辣 但食咗小小要人地比碗清湯呀 ~
之後一齊坐 van 仔番屋企 番到屋企都 11 點幾 但飲咗杯檸茶又唔係好眼瞓喎 好在里奧大人睇電視食零食無咁早瞓啫 ~
菜心炒牛肉
髮菜冬菇蠔豉燜排骨
蒸撻沙
( 5-jan-2012 thu )
今朝好凍呀 凍到唔願起身 里奧大人以為我唔舒服添呀 ~
早餐食腿蛋治 其實唔想食架 不過又諗唔到食咩好 ~
菇場忙到爆炸 做到 lunch time 有 lunch box 唔駛煩食咩 但 lunch 食飯就成日好滯咁 有好有唔好啦 ~
又係忙啦 忙到放工 一出門口超凍呀 可以噴覆氣 好有真正冬天嘅感覺呢 ~
里奧大人上咗大陸 所以我又番媽咪屋企食飯喇 ~
同家姐坐到 8 點半就走喇 又係好凍 縮下縮下咁行 之後同家姐講 如果着短衫短褲食雪糕 再坐喺度一個鐘 肺炎都似 但家姐話肺炎好小事 我即刻話肺炎可以死人喎 之後家姐好認真講話 如果真係短衫短褲食雪糕 再坐喺度一個鐘係會凍死囉 同埋出現低溫症即死 嘩 低溫症都諗到 勁呀 佢真係好怕凍呢 ~
番到屋企即洗衫熨衫拖地 之後沖涼 里奧大人打黎話好想食湯丸 但我話無片糖 佢話用老薑黑糖咪得囉 我話無喎 佢話台灣買果 d 呀 oh 佢唔講真係唔記得屋企有老薑黑糖添 如果唔提我 我之後又會去買黑糖番屋企呢 ~
( 4-jan-2012 wed )
今朝唔太餓 所以食奶油多 呢間茶餐廳好多 waitress 所以好鬼煩 一個人講樣嘢 幾個一齊搭咀 嘈到暈 所以佢地次次一討論一個話題 我就會快快食即走 唔想影響自己情緒呀 ~
菇場無咩嘢做 咁就寫 blog 同 load 相 點知無啦啦成個相簿都無埋 真係麻鬼煩 ~
晏晝有 lunch box 不過差唔多 1 點先想食 都仲係無咩胃口咁 ~
里奧大人晏晝上咗大陸開會 又唔知幾點番 本來想煮粟米湯唔買菜 但太夜嘅話 里奧大人唔會飲湯架 所以都係去超市買菜好過 lu ~
wow 番到屋企又係最忙嘅時候 好在尋晚醃定咗豬扒 慳唔小時間架 所以可以即開機洗衫 跟住熨衫 抹柜執嘢 抖陣再煮飯呢 ~
今晚自己 8 點食飯先 食食下里奧大人話已經喺上水 話想食麵喎 人地一早諗好炒飯家嘛 一碗佢一碗做 lunch box 點知又要我食埋去 ~
是日懶餐 -茄汁豬扒 + 唐生菜
茄汁豬扒 - 今次用茄汁調味咋 最緊要方便 ~
唐生菜 - 我就咁點腐乳醬食咋 里奧大人就齋食 因為佢仲咳緊 ~
( 3-jan-2012 tue )
今朝要番工啦 放咗 10 日假 心情依然仲係振奮 不過又無話唔想番工咁呢 賺錢先可以去旅行盡情狂歡嘛 ~
早餐食腿蛋治 好耐無食咁呀 ~
wow 菇場好忙呀 忙咗成朝 好快到 lunch time 本來想食水餃麵 不過好多人 所以唔食喇 之後途經一間舖頭 早餐係賣炒米粉同燒賣果 d 我就問佢有無炒米粉同燒賣 估唔到仲有 好開心呀 因為我好鍾意食炒米粉同燒賣呢 ~
嘩 咩事呀 正想睇 blog 又有嘢做 做完諗住再睇 又有嘢做喎 咁邪嘅 ~
放工去超市買餸就番屋企喇 洗衫熨衫等里奧大人番 好在佢 9 點左右番到黎 咁我都可以同佢一齊開飯呢 ~
是日懶餐 - 老少平安 + 菜心
老少平安 - 里奧大人喉嚨唔舒服 咁一定要清清地啦 但真係唔想蒸排骨囉 估唔到佢都鍾意食喎 ~
菜心 - 尋日買果 d 黎架 今次就咁淥算喇 好攰嘛 ~
洗哂嘢再沖埋涼已經 10 點幾 喺屋企 d 時間真係好唔夠用 不過我唔因為咁而夜瞓囉 皮膚唔好又易殘 咪搞 ~
( 1-jan-2012 sun )
勁呀 因為里奧大人要睇醫生 所以瞓到 9 點幾要起身 lu 好多醫生都放假呀 所以打去邊間有人聽就去睇喇 ~
去診所附近食早餐 里奧大人就自己去睇 我就喺附近行下 超想搵 100 號 不過香港真係無囉 如果有 里奧大人可以長時間陪我食熱氣嘢都唔怕 lu ~
里奧大人番到屋企就瞓 lu 我就再執整齊 d 零食同醬料 wow 心情又番番去馬來西亞喇 又係好開心呢 仍同時希望 d 醬料真係可以食得哂 ~
3 點幾就去食 tea 之後我又寫 blog 好想快 d 寫哂呀 ~
今晚同里奧大人屋企補做冬 所以差唔多 5 點半就出門口喇 又係去海港啦 食到 8 點幾就走 lu ~
里奧大人做公司嘢 想做哂聽日去街 不過我話去唔去都得啦 休息最緊要呢 ~


text:
今朝攰到一隻嘢咁 又每月一到 求其食件奶油多算喇
今次又唔係話太痛 感恩 唔知關唔關之前飲益母草同八珍湯關係呢
晏晝無胃口 只係想瞓覺 帶住口罩瞓覺都幾辛苦啊
本來想番屋企唔探媽咪 但估唔到里奧大人話要探媽咪 仲買埋報紙 & 麵包比媽咪 我真係好感動呢
今晚家姐會遲 d 到 好在我同里奧大人都可以陪下媽咪 水腫腿哂 感恩 但係個肺有 d 陰影 唔知乜啊 實是擔心呢 但醫生提議出去照 x-ray 因為醫院要排到 21 號先照 不過醫生又無話幾時出院 又無比資料我地 都唔知想點 唉
陪到媽咪 6 點 9 就走喇 實在唔多舒服 加埋又傷風咳 都係早 d 走 傳染比媽咪仲煩
今次豪呀 同里奧大人 call 的番屋企 唔駛行 又可以好快番到屋企休息 爽呀
我無胃口啦 超勁想反胃 所以叫里奧大人自己買嘢番屋企食算喇 我就沖涼瞓覺
( 2-dec-2009 wed )
頂唔順呀 其實唔係好痛好痛 但個人真係好攰好攰 都係請假休息 瞓到 6 點先醒 再去睇醫生 咁就一日 lu 不過瞓夠真係舒服好多 但都無胃口 只想勁飲嘢
媽咪今日出院 所以我個心都安樂哂 但肺部有陰影 所以要出去照 x-ray 照咗有事就即入院 無事就等覆診 唉 無哂心機
求神保守憐憫醫治媽咪 讓媽咪可以每日都健健康康咁生活 撇除一齊嘅憂慮 奉主名求 阿門
( 3-dec-2009 thu )
今朝番工啦 個人有 d 攰 不過應該無問題嘅
早餐食咗 1 / 4 咋 真係無胃口 唔知係咪 2 日無食嘢 一食嘢就超頂胃呀
番到菇場我伏喺枱 咁啱亞 head 見到 以為我好辛苦 ( 其實咁啱我伏喺枱度祈禱 ) 佢話我無嘢做就乜嘢啦 ( 佢意思係休息 因為當時有同事喺度 所以唔方便叫我休息 ) 好感恩我有位咁好咁好嘅亞 head 呀
唉 家姐拎漏咗媽咪封信 book 唔到醫生 所以我晏晝要同媽咪飲茶 順便拎埋封信 估唔到婆婆同工人都喺度 不過我都無胃口 更加無心情影相 實在太攰啦
感冒未清又咳真無超辛苦 頭暈暈 超反胃 第一次咁超反胃呀 所以又要打的番屋企囉 肉赤到爆呀
呢晚又無乜胃口 叫里奧大人自己買水餃麵同菜番屋企食 咁我就食佢 dd 菜啦 好過無嘢落肚嘛


text:
由於要解決 jet lag既問題, 我每晚都好早訓, 12點 (HKT = 3:00pm)就上床喇, 跟住朝早 7點 (HKT = 10:xxpm)幾就會自動起身, 非常健康. 今日一起身就見到張宗揚 msn我輸波哩個消息. 我一直都 expect佢地係會贏波. 心情都變得唔多好. 跟住再同佢, 盧裕健同 Samson msn左陣. 都大概知道佢地哩兩場波發生左 d咩事. 真係好想即刻返去睇下佢地, 但係哩個係冇乜可能既事, 所以心情都唔係太好. 唯一可以做既就係寫封 email比佢地, 不過都知冇乜用.
初時諗住隊波都叫成熟 d, 有大, 有中, 有細. 點知大個班得張宗同 YK係可靠 d. 其他個幾個 d bat一係冇咩進步, 有 d仲越黎越衰. 中間個兩個又有事唔係度, d細既又未係好成熟. 縱使有個幾勁既 pitcher都冇咩用. 正所謂希望越大失望越大. 唔理性既期望都係不切實制. 唔開心完一輪, 都唯有認清楚隊波整體, 連埋大仙, 既實力其實都仲係掙咁 d. 小奶苗同 Alan退步得真係有 d過份. 打左 3年波, 對住 SJC個 pitcher都可以比人連續 strike out 2 次, 究竟佢哩三年做過 d 乜?? Bly事實上唔係唔勁, 不過成日就好似 year 1咁要人教, 要人提. 淨係識得閂埋門自己係到諗, 唔肯出去睇下 d勁人點打波, 學下人. 空有一身武功唔識用. 班細既都幾好架其實. 不過仲掙少少經驗, 落到場唔識點去玩得叻 d同放鬆. 若果佢地乖乖地, 下年一定可以有盧裕健咁勁.
若果有 d運氣既話, 都仲未係真係入唔到 play off. 不過我都預左佢地下年係 C grade. 都唔係唔好既, 上到 b, d 細既都未係打得咁好, 咪棧比人數. 到下年真係有返咁上下, 上去 b grade打其實會好 d. 不過唔知張宗揚會有幾忙.
同佢地 msn到10點幾, 跟住去左 UBC附近既麥當勞食野. 期間影下個 dorm既外觀.
跟住個 music program就開始喇. 去左佢地個 recital hall度有個 opening, 聽下個 director講下野. 由於都好耐冇上過 lecture喇, 所以都要好比心機先可以聽得明佢講咩. 個 recital hall 出面有個類似音叉既像. 哩度 d環境真係好靚. 哩 d地方先係人住架嘛. 若果唔係唔捨得香港 d朋友同球隊, 真係好想搬過黎住.
opening完左就開始個 jazz band. 除左哩度有個好多野講既指揮之外, 其實同之前去旺角玩 jazz band分別不大. 不過個個指揮係一個好勁既人, 係哩度其實係好出名. 佢雖然好多野講, 不過係學到野既. 之前雖然知道 swing係長短拍咁玩 d 8分音. 不過硬係吹得冇節奏. 原來須則個長拍係係第一個 8分音度, 不過個吐音係係第二個 8分音, 即係個短音度. 咁樣就可以吹得好好多.
當日 program去到 5點完, 之後去左同屋企人食皇帝蟹. 超貴..........
不過有飯食個陣已經 8點, 好眼訓, 仲要心情唔多好, 所以都冇乜心機去慢慢品嚐哩餐飯.


text:
男士擁有雙丁,呢個簡直就係天方夜譚嘅傳說,現實好似無可能會發生.但其實世界上面有好多野你可能真係聽都未聽過,現實中呢啲傳聞可真係真有其事,並非吹水作出嚟咁兒戲!
除左雙丁嘅傳說之外,你地又有冇聽過親熱其實可以減肥,又抑或精液據講有抗抑鬱作用呢?究竟呢啲講法係唔係真係有科學根據架?宜家就解釋比你聽啦!
1. 親熱可以減肥
要消脂減肥,大家第一時間諗到當然就係節食或者跑步做運動.運動無錯係最有效嘅減肥方法,但其實原來常規運動之外,同另一半親熱都可以消脂減肥,每30分鐘就能夠燃燒200卡路里!
2. 親熱唔怕放臭屁
同另一半打得火熱嘅時候忽然想放屁,但又驚個屁好臭會嚇親對方?唔怕喎!因為根據研究,大家喺情到濃時嗰一刻,原來會因為大家身體都有性興奮而唔會感受到難聞嘅氣味架!
3. 親熱急尿都唔怕
唔少人都會喺親熱嘅過程中覺得好想去廁所,但其實當大家親熱緊嘅時候,身體就會釋放出天然抗利尿激素,令你喺發生性行為嘅時候,以及完事嗰一刻忍住唔需要去廁所.但記得喺親熱完之後一定要去廁所呀!如果唔係忍得太耐就有機會令尿道受到感染架喇!
4. 精液據講有抗抑鬱作用
高潮能讓人感受到愉快感覺,更甚嘅係根據研究,精液原來係有三大抗抑鬱成分,而且當中更含有助調節情緒嘅皮質醇,雌酮及催產素,以及抗抑鬱神經遞質血清素和有助安睡嘅褪黑素.
5. 高潮有益身心
根據科學研究,高潮其實係一種有益身心嘅感受,證實能夠讓心臟變得更為強壯,減低患上心臟病及中風風險.此外對於女性嚟講,高潮更能夠減低出現乳癌嘅機會,同埋可以舒緩情緒.所以為左另一半健康,大家親密少少啦!
6. 雙丁並唔係傳說
男人擁有雙丁丁絕對唔係傳說,而發生雙陰莖嘅機率則係6百萬分之一.雖然雙丁丁聽起上去好似係個令人羨慕嘅奇蹟,但其實能夠兩邊陰莖都運作正常卻係非常罕見,而且身體有著雙陰莖嘅男士更有更大機會患上其他疾病.
7. 子宮能屈能伸
除左男性生殖器官會隨著性興奮而改變之外,女性子宮其實都係「能屈能伸」,能夠喺親熱嘅時候從原來約長3吋伸展至5吋左右讓男方能夠進入.
8. 親熱粗暴少少都唔覺痛
部分人會習慣喺親熱嘅時候拍打,拉扯對方,聽上去好似好暴力而且會好痛,但其實當人產生性興奮嘅時候,佢地所能忍受嘅痛楚程度都會提高,讓男方進入女方嘅時候感覺無咁疼痛.但當然喺粗暴少少嘅同時,都記得要顧及另一半感受,千祈唔好強人所難,肉緊到過晒火位傷到對方.
9. 高潮能令你短暫控制唔到自己
你有冇曾經試過親熱完之後,有一段時間講野口齒不清呢?其實出現咁嘅情況係並唔罕見架!此外根據研究,女性腦內掌管恐懼嘅杏仁核更加會係產生高潮嘅時候暫時停止運作,因此就會令佢地突然冷靜落黎,並且身體會不由自主顫動.


text:
2015年1月30日 星期五
媽媽之以錢傷人又傷己 (下)
估唔到呢篇Blog一出,大家既回應咁快呀~~
係咪好峰迴路轉呢?我都唔識講,大家睇下覺得係咪啦~
上次講到62話最多唔開車都幫手湊
我一聽到老公咁講就已經話我唔要
點解呢?因為舊年4月同佢去旅行已經知咩事
講返呢次旅行都幾多發現
1 我老公終於明白原來佢心目中果種所謂一家人住埋一齊,其實只係理想
現實係佢都頂唔順佢老豆
哈哈哈….. 有機會我會講返上次旅行啲嘢
2 我係行程第二日已經發現我62係接受唔到喊聲
比我夜晚問老公時就知道62真係唔得囉
我果時問老公:你哋細個喊咁你阿爸會點做?
老公:邊個喊就打邊個,唔理邊個係啱
我:咁越打係越喊喎
老公:係架,所以要搵方法令自己收聲
大家明唔明點解我企硬唔受62?
雖然呢個係孫,可能佢會接受到
但我62係佢家族中係人都知係錫我老公多啲
叔仔佢唔係唔錫,但係有分別
所以我印象中好似坐月時,99講過佢都特登錫叔仔多啲
希望補返,等兩兄弟都各叫有啲平衡
我只能講,佢兩兄弟確實好感情,好似無乜影響
但完全唔認同呢個方法係方法
所以我一早都估緊我62係錫Little C多啲
亦正因為咁,加埋旅行既發現,我打死都企硬唔要62幫手湊
終於係23/1呢日,Little C放學後去到西鐵站同99「交收」時
我話我都入閘,要去元朗搞退位啲嘢
99一臉狐疑咁問:究竟Little C而家讀半日定全日呢?
我呢個絕對唔係廿四孝既媳婦就答:你啲唔鍾意佢讀全日吖嘛,咁咪讀半日囉~
再續:其實佢讀全日對你係最好,你可以淨係湊Little S,我媽可以幫手湊Little C放學
但你哋唔鍾意都無辦法啦~
跟住點講唔記得,家下係記重點﹗
我再講:我哋嚟緊會搬近你哋,同埋會請姐姐幫輕你,等你無咁辛苦
99:唔得我都會開聲既
我:我都知,老公都有講你唔得會開聲,佢會到時返半日幫手湊喎
99:吓?咁又唔駛,佢阿爸話可以到時唔開車幫手湊
(嘩﹗我仲唔打蛇隨棍上?)
我:我就係唔想﹗去一次旅行都知阿爸對喊聲既接受力唔係咁高囉,我做乜係而家有方法去解決時,唔諗定個方法,要去到果時先算?
而且請姐姐要成半年,唔係話請就請
99:係咩?我問過人話4個月都得既
我:通常要半年喎,而且請姐姐係撞手神,而家我有朋友介紹,一定比咩都唔知請有保證啲啦
99:隨你哋啦,你哋話事啦~
有咗呢段對話,至少我都表明立場
但勢估唔到,果晚既放工時間,老公打嚟同我講99問佢:
Little C係咪讀全日好啲?
我聽到火都嚟﹗我啱啱係下午先做咗註冊,而家先問?
我係咪從來無拋呢個方案先?係你哋唔接受咋嘛
我答老公:其實從一個唔駛點用太多錢既情況下,讀全日當然最好啦
我哋可以唔駛搬,唔駛請姐姐,你阿媽又只湊一個,每月開支咪多咗Little C果2000
老公:咁我哋今晚再諗下
我:唔諗啦﹗諗咩呀,我註冊咗,仲要我蝕錢?
老公:最多我俾
我:唔駛,總之唔轉,學券都要成一個月先拎返
其實我相信學券唔駛一個月拎返,只係我要斬斷所有既改動
我相信99咁問就係因為我同佢傾完,佢先發覺原來我哋要改變咁多
搬近佢,又請姐姐,佢應該係果刻先知自己既決定原來影響咁多
可能唔好意思下先咁同老公講
我今次就真係標題咁講:用錢嚟傷自己又傷人﹗
而家係用錢嚟買個教訓比99
我哋呢啲對話係23號,24號我已經租埋屋添
係咪快到爆?
唉,其實好鬼用赤,由Little C上月住院到今個月租屋果啲用費
已經去咗成10萬…… 講緊我哋係儲緊首期想買樓
呢10萬又要再努力儲啦…….
總結:老人家係咪咁我唔知,我只係知道湊大唔湊細真係接受唔到
即使而家話肯湊兼認同兩姊妹係唔應該分開湊
但潑出去既水真係好難收
我諗除咗係禱告裏面求主幫自己寬恕之外,都無乜其他方法了~
2015年1月27日 星期二
媽媽之以錢傷人又傷己 (上)
呢件事真係經典了…..
確實有驚嚇,但最終都叫做恩典地渡過….
咩事呢?
其實早係註冊學校前,已經提過老公要同99講湊兩個同Little C讀邊間係有關聯
我心目中係幾想Little C讀全日,所以原先心水頭二大都係全日班
只係6299係傳統型既人,佢哋覺得讀全日班既小朋友好慘
好慘….. 係因為佢哋覺得讀小學已經全日制
幼稚園係黃金三年可以半日,同埋覺得而家啲父母好癲…
曾幾何時,我99話我係怪獸家長,報22間學校
但當佢又聽到身邊啲C9既孫無學校收時,又唔見佢覺得我做足準備功夫….
淨係問咁點算?係囉,點算好呢?咪就係等學校比機會囉~
總之,係1月中我再次同老公講真係要同99傾
我老公仲反問我:乜你覺得阿媽會答你唔得咩?
事實係……
佢竟然答湊大唔湊細﹗
我係18/1先知呢個最終答案﹗
老公仲要好特別地,係我哋帶Little C去剪頭髮時先同我講:
阿媽話唔湊細果個,咁你諗住點?你諗住點?
果刻我無爆佢我都覺自己EQ算係咁
我輕鬆啲咁同佢講:我都係呢刻先知,都未諗,不如你話我知你諗咗起碼一晚覺得點啦.以你性格,你唔會聽完唔諗囉
或者老公仲病緊,但就樣衰衰咁同我講未諗掂
可能請社區保姆,或者請佢姑媽幫手湊
咁即係兩姊妹係分開湊
老公話佢有講過我哋既方案:例如讀全日班,但佢話兩老根本聽唔入耳
甚至62曾經講,生咗出嚟先算
咁點解99湊大唔湊細呢?
原因就係佢話驚自己湊唔到Little S喎
但重點係到呢刻,99仲未知Little S有事
老公都有問過如果請姐姐,99過嚟幫手睇姐姐得唔得
我99又話驚自己唔係日日嚟
真係任何方案都係無可行方法對應到,總之就係湊Little C only…
我係18號晚半夜醒咗就有啲失眠,不斷諗應該點做
老公甚至問過我點樣可以唔要兩隻狗
曾幾何時連人道毀滅都講埋出口
果刻我知道唔能夠唔請姐姐
所以到咗19號朝早同老公講明唔接受姑媽幫手湊,因為唔係自己孫,
萬一知道Little S有事,係可以以承擔唔到責任而開聲幫唔到
咁到時就又企係度
不過最終EQ都係失控
係中心忍唔住喊,老細見到都特登同我傾
實在好難接受兩姊妹要分開湊
亦同老公講既然開得呢個盤,真係唔駛預我以後會出席必出席以外既飯局
老公係咁話自己表達唔好,其實大家原意都係想兩姊妹有好既照顧
唉,呢個理由係真係點都接受唔到其實係為咗兩姊妹好囉….
最後到咗20號早上,老公講返19號放工後同6299傾完既結果
就係知道咗Little S有事,99肯湊,不過都講咗如果頂唔到就會開聲
而62就話到時最多唔開車幫手湊
去到呢度,都叫有啲下文
時間關係,下半集再記低先~
訂閱: 文章 (Atom)


text:
首先講下把人聲.一開始個sense未有咁強嘅時候,揸住好多人錄咗嘅聲帶,都唔知邊到要剪鬆啲,俾返啲透氣位佢.阿絹一嚟聽到我個製成品之後,就會話呢一句要剪鬆啲,嗰句又要剪鬆啲,其實咁即係全段都要剪啲鬆囉,簡單啲來講即係重做.於是我就嘗試訓練下自己,拎住一啲阿絹話ok,啱快慢嘅聲帶,自己係咁聽,係咁跟住個個人講,嘗試感受一下,咩嘢叫做人地聽得舒服嘅節奏.
呢個算易架啦!揀歌係另一大障礙,首先我對音樂上嘅認知呢其實係無嘅,平時淨係聽開我偶像唱嘅歌,冇乜接觸其他類型嘅音樂.當我要揀一首啱特定場境嘅歌,最大嘅問題係,我睇唔出嗰啲歌有咩特定嘅場境,首首歌對我來講好似冇乜分別咁.我曾經試過為一個場景揀三首我覺得啱嘅歌,都冇一首阿絹覺得啱.
揀完歌之後,點入,係邊度入人聲都係個大學問.即係平時大家聽到的聲音片段,首先有前奏,之後先會有人聲.需要知道我本身係從來未學過樂器,完全唔識數拍子.阿絹就同我講,其實我都唔係好識數,但係就係要學囉,總之係八拍同第一拍中間入.我可以話完全摸不著頭腦,依家仍在學習嘅階段.
雖然我而家混音嘅功力仲係好渣,不過反覆咁俾阿絹bigbak之後,我覺得我係有進步嘅,起碼平時有義工來DJ班幫手嘅時候,我都聽得出少少佢有嘅問題.
2011年新新DJ 亞冰(現為暑假實習生)


text:
今朝起身﹐氣溫得11度﹐好凍乎 ~~~~~﹐不過我地依然會出街﹐因為尋日PY話想同 Dallas映相.
同Dallas去尖沙咀﹐係海運停車場落車﹐D已經超級Exciting﹐話時話﹐Dallas未去過哩.用狗袋運佢離開海運商場﹐沿途PY口up up同Dallas講:『Harsh啊!!』,『No Barking啊!!』『No Barking Then Good Girl喇!!』PY話如果我唔係同佢一齊﹐旁邊o既人一定以為佢Short Short 地﹐因為係度自言自語.
我地沿途有大量途人對Dallas非常感興趣﹐無論大人定小朋友都好想走埋黎摸下Dallas﹐但基於狗仔o既本能﹐都係有咩唔妥就吠同咬在你先﹐所以PY都同D人講﹐唔好摸佢啊﹐佢驚人o架.今日瘋狂地映相﹐映在好多﹐仲吸引在好多人圍觀﹐但亦因為太Draw Attention﹐文化館職員走埋黎同我地講﹐哩度係唔準放狗的﹐亦都請我地離開果一度.點都好﹐Dallas都黎過哩一度﹐感染一下文化氣息o丫!!
以前我都唔知﹐以為D狗主好懶係寶貝唔俾人掂隻狗仔﹐原來係狗主唔想無啦啦因為狗仔唔知幾時受到攻擊而咬人﹐所以唯有同一路上o既人保持距離﹐所以三唔識七o既人係街見到人地隻狗﹐唔好係唔係都走埋去﹐因為你有D無意義o既動作﹐係狗仔眼中係以為你攻擊佢所以下意識下就咬你一啖﹐一陣你又話人地唔好好睇住自己隻狗o勒.千期唔好誤會啊!! 其實係為你著想咋!!


text:
DAY 1 行程: 新宿--> 吉祥寺 --> 新宿
影個閘口號碼好似都係指定動作!
大概日本時間7點左右到東京, 買埋NEX + SUICA PACKAGE 先, 呢個組合真係好抵, 每次成田落機我都買, 下次拎返0的SUICA 卡REFUND 先.
沿途都有清晰指示, 唔怕落錯車, 最緊要坐岩車卡就OK, 如果唔係同東京站架車解體時, 去左橫濱就麻煩喇
途中會經過SKY TREE, 天色有0的暗, 成個星期有幾日都落雨
話咁快, 9點幾就到新宿, SUNROUTE 係南口行去只係5-10分鐘, 好近, 而家免費入會, 我仲入左, 儲下分都好,仲可以LATE CHECK OUT添.寄存左行李, 就去食個早餐先, 第1次幫襯DOUTOR.叫左個吞拿魚鮮蝦吐司, 加杯ICED TEA
雖然份量唔大, 但味道都幾好
黎左幾次日本, 都冇試過呢間
名代富士, 上次黎有食, 味道都可以啦
食完早餐周圍行下, 呢間磯丸水產, 酒店附近都開左間, 24小時營業, 未知味道如何呢?
早上小田急百貨
路經花店, 好似灰姑娘既玻璃鞋
另一角
星期日仲未人頭湧湧, 難得清靜
熊貓仔盆栽
日本0的店鋪設計都好吸引
今次冇0係WACHIFIELD 放血呢
伊勢丹百貨, 其實我行幾10次都成日行唔到去伊勢丹, 誤打誤撞就會到, 點解呢?
花園神社裝飾, 0101門口有好多
好喇, 差不多時間就撘JR 去吉祥寺, 聽講井之頭公園假日會有攤檔, 想去睇下呢
話說我去到吉祥寺, 又盪失路, 點都搵唔到井之頭公園喎, 係呢個時間, 見到父子拎架單車, 咁就問下佢地啦.爸爸唔太識英文, 但佢好盡力幫我搵路, 又怕我地行得多冤枉路, 自己一個跑左去探路先, 呢個時候就同佢對仔仔影左張相, 佢地好CUTE呢.爸爸大汗疊細汗咁走返黎, 話搵到路, 我地就一齊去公園, 佢仲話既然黎到, 就同仔仔睇下動物先, 真係好感激佢!!!
終於到左公園, 天鵝船? 我一個人就冇玩喇, 上次去北京玩過一次艇仔, 同兩個朋友, 佢地累到叫晒救命呢
假日攤檔, 其實我想去好似跳蚤市場0個0的, 不過上網睇過冇開, 雖然同想像中有出入, 都不妨行下
有好多手作仔販賣
檔主都帶埋自己0的寵物一齊開檔
遊人都會帶小狗行公園, 唔會好似香港咁咩公園都唔比小狗入, 咁當然, 日本人會自動自覺清潔返小狗排泄物
呢隻小狗好迷你


text:
貳零壹叁年拾壴月拾伍至搭柒日 - 大嶼山3日2夜camp(東涌昂坪羌山龍仔大澳)
卒之行大嶼山了,依次係3日2夜既camp,不過因無咩假,所以放半日星期五下晝先開始行,但fd由市區入到黎買埋野pack好晒野行得黎都成4點先係東涌出發,未上山前經過逸東村,先有人曬緊果皮同洛神花,排得好整齊下,印象中上次行都好似有見人係果度曬野,應該係佢地慣左既晒果皮既地方
經過侯王橋,見有人捉緊魚,睇到有條大魚游緊,又睇左陣先行,去到360救援徑已經4點半,本身依條路係起360時用騾仔幫手揹野上山起吊車,5.7公里但由零上五百幾米,揹晒野咁行都其實幾倦,不過因我share營,所以可以用細背囊,雖然要揹番一部份罐頭糧食,但都無平野咁重既
行呀行,上到半山見到吊車既鐵架已經開始日落,個景唔錯,雖然有d朦,但還可啦
之後行東昂棧道,雖然用實木整,但因我地揹重野,所以都唔敢一齊行,一個行完先一個,踏落去除左有少少搖外d木都陷左少少,始終都係日曬雨霖而且佢中間無落釘,所以都係安全d好
岩岩係舊曆十三,月光好圓好光,而且個天都幾清,加埋吊車都真係幾靚,但入夜同係山頂d風好大,企定係度都幾涼下,影左陣相就唔停繼續行
未夠6點半已經黑晒,去到另一吊車架,有強光打落黎,配上差唔多全黑既棧道同埋都幾辛苦既上山之路,我地笑見到白光,哈
再到彌勒山轉向站,依度係中途地方,多左d機器同鐵架,見到有幾隻狗係度,佢地既樣同平時我地見既唔同,雖然都係唐狗但身上好長毛,好似著左mink咁,不過山頂咁大風咁寒,佢地d毛又長又厚一d都唔出奇
經過依個鐵架就到左彌勒山附近,行緊既係彌勒山郊遊徑,因整左樓梯而且又係有少少向下斜加上潮濕,地面有d冼,揹重野行真係非常辛苦,佢地一路咀咒依d斜落樓梯係仆街斜外仲話依度係五星,我都真係幾同意佢地既講法,咁既路真係比佢攪到腳抽筋,整乜鬼樓梯丫又唔係整得平過人,又滑又難行,多此一舉,難怪側邊有人行shortcut,可惜太黑我地揀錯左正路行,比佢玩死
行完晒果d仆街斜後一個鐘度就上到昂坪市集,但太黑所以都搵左陣先行到營地方向,見巴士站有好多牛係度休息,d牛都幾大隻,仲有d細牛仔幾得意
之後再行左一段路,9點行到營地,有幾班人係度,我地快速起營煲水煮麵開罐頭,食完隔離都未起好個營,飲咖啡睇下星,但月亮太光d星真係睇唔得多,而且營地非常濕,加埋風坐坐下都幾寒,無咩攪就入營訓覺了,不過附近d人好鬼嘈,一個營就嘈到3點另一個就未天光就開始起身羅水煮早餐,又係嘈死人,我都唔知有無訓左3個鐘,唉
To Day 02
[15to17/11/13]
Photo Link <<<<<<<<<<<<<


text:
2014年6月25日 星期三
貪靚女仕must check
早兩日睇報紙報道完
你有個apps可以測試化妝品成份
貴為一個貪靚嘅女士,
梗係想知自己用緊嘅化妝品
究竟當中嘅成份係啲咩啦
於是我就download左個apps
試下唔同既化妝品,
先要sign up
唔sign up 都可以scan 到化妝品
不過成分方面就唔會睇得咁清楚啦
如果sign up左就可以連自己嘅沐浴露同洗頭水都check 埋
可以入去Scan product
於是我就試吓scan 用開嘅 Estée Lauder 粉餅,點知竟然無紀錄
再試下啲日本牌子既潤唇膏一樣都係冇紀錄
之後試吓打化妝品牌子嘅名
就有好多products 俾你睇到啦
當中包括有眼影,粉底液,唇膏,潤唇膏,卸妝液
大部分歐美嘅牌子就會有
但唔係每樣product 都會做測試
入邊就會詳細列明化妝品一邊有乜嘢成分啦
仲會推介你有邊啲好啲嘅選擇
雖然就唔知道個apps 嘅資料有幾準確
不過就當知道下自己用緊嘅化妝品係有乜嘢成分係入邊啦
而且佢推介嘅選擇有時都未必係香港普遍多人用嘅牌子,鍾意試唔同化妝品嘅人,又可以從中識多啲唔同嘅牌子啦
2014年6月24日 星期二
突然感觸
女生至少要有幾個骨子裡的姐妹,
就像那種有血缘關係的親人,
哭的時候给你肩膀,
得意的時候陪你高興,
始終陪在你身邊,
這樣的人不需要多,
有就够了.
Top from @ziztar #ziztarstyle #ziztar #haileystyle #hkig #haileyc
2014年6月20日 星期五
厚多士的卡夫卡
澳門近期好似韓國咁開咗好多有性格嘅Cafe,依家去澳門weekend 時間真係人山人海想搵個地方靜靜地坐下都好難,呢間叫做卡夫卡嘅cafe 都算係我幾鍾意既類型!此卡夫卡不同彼卡夫卡,但同樣出生於布拉格,呢間就係位於澳門氹仔布拉格街😂
鋪頭入面最出名嘅就係窩夫同埋厚多士鋪頭入面仲有賣意粉同其他cake ,不過今次先試試厚多士先!
蜜糖吐司都算係正常size ,雪糕球下面既吐司切成九個方格,入邊仲用砂糖同牛油焗香,配上雪糕同焦糖醬一齊食,口感一流仲帶點脆卜卜的感覺!聽朋友講,佢吔既黑朱古力仲係用上Valrhona呢個牌子,都幾重本!下次我一定要試吓
2014年6月17日 星期二
The pudding nouveau
當頭先等緊今晚巴西開波既時候,
我就先打下blog 啦
夜麻麻肚餓起食嘢,
但又怕肥,唯有寫下食評望梅止渴啦
呢間係大坑既小店,
The pudding nouveau
由於甜品有心思款式亦多,
所以夜晚成日好多人排隊
有時仲要排到去對面街架!
平均等30-45 mins左右夏天企咁耐都咪話唔辛苦
今次一心係想去試甜品,
不過其實店舖weekend都有all day breakfast 同egg benedict 等提供
如果未食飯都可以方便食埋嘢
今次揀咗焗蘋果金寶,綠茶煙燻奶凍,檸檬芭菲
個人認為蘋果金寶要整得難食其實都幾難,
不過係外形上的確花咗唔少心思頂個塊係蘋果乾
放面既餅粒全部都好大粒,
都真係幾足料架!
檸檬芭菲係酥皮入面夾住cream cheese
不過同我認知既芭菲都幾唔同
因為中間既cream cheese雪到同雪糕口感好似
不過配起酥皮感覺還好
綠茶煙燻奶凍話明煙燻,上枱就有張紙住
一拎開就有煙出,都幾過癮
呢款奶凍唔算大甜啱曬我口味,
不過我就略嫌未夠滑同太硬,但係入面既材料吸引
足以補救不足,最鐘意就係綠茶配小丸子QQ既口感
不過排隊間個人覺得太長,
值唔值得排隊試就真係見人見智喇!
2014年6月15日 星期日
benefit happy gals party
自從出寫真既時期寫過下blog 同大家分享工作點滴之外,
就真係己經好耐無寫過blog啦,
今次終於決定要寫返blog 係因為係nowtv 工作之後
有好多嘢都想同大家分享
而大家平時有留意開我instagram (id:haileyc)
都知我勁鐘意周圍食嘢,寫下食評
所以以後係呢度大家就可以睇到我介紹好地方食嘢同
扮靚心得!
第一篇文梗要俾啲靚嘢同大家分享啦!
最近得到benefit 邀請參加咗個好好玩既party
除咗可以認識到一班靚女blogger同youtuber,
仲學到好多化妝技考,
benefit今次好貼心將聚會地方化身成案發現場,
成班人有人扮女警有人扮犯人玩得好開心
至於呢枝新出品,
有機會等我示範下俾大家睇下啦!
訂閱: 文章 (Atom)


text:
上星期四五小明發燒冇返學, 都知道星期一又要從頭適應過, 果然返到學校見到老師開門就即刻喊, 好在我地都早有準備叫工人姐姐陪住照顧佢到 9:0am 正式上堂先離開
呢幾日又 ok 喎, 連老師都讚小明喊既次數少左, 喊既時間又短左, 叻仔! 分手喊就必然架啦, 老師都開始捉到路知佢心意, 俾 d 玩具佢 / 引下佢做第二樣野 / 指下天指下地望下窗分散佢注意力, 弟弟就會八卦唔記得左喊, 轉頭冇晒事!! 氹下佢引佢講野佢又搭嘴喎, 表達力都唔錯, 好似今日老師話出面落雨, 小明答: "出面好大雨呀真係! 要羅傘 (唔係) 會濕晒羅, umbrella yellow and blue 好靚呀" 等等, 口水多多好似識好多野咁
其次會喊既時間就係轉組, 冇得玩佢玩緊既野就喊, 老師解釋原因後佢會明白, 會合作安靜, 有聽有講, 睇得出佢開始適應, 知道課室規則上堂程序, 所以老師話小明易氹左
見佢 ok 就加鐘俾佢係學校食埋飯先走, 今日午餐係: 南北杏雪耳蜜棗豬展湯, 鹵老雞翼及雞蛋 + 紹菜炒牛肉 + 白飯, 連老師話小明揀野食, 見到隻蛋好開心話自己食蛋蛋仲肯自己不, 點知食完隻蛋就想鬆人, 老師梗係唔放過佢餵佢食飯, 點知一餵飯就變櫻桃小嘴又含住唔吞, 不過湯就自己飲晒, 仲同老師講 "好味呀湯湯! 湯湯真係好好味呀!" 老師見佢岩岩係學校食飯就唔監佢, 不過都建議我地係屋企頭 10 分鐘俾佢自己不飯, 之後先餵, 訓練佢自己進食, 學校盡量都唔會餵飯, 最多幫佢不 or 扶下佢隻手提佢自己食, 又係個句啦, 家校合作馬到功成
一天一天進步, 不過放完聖誕假肯定又咩都俾番晒老師! Anyway, 放完假再算啦!


text:
馬不停蹄日日都拜年!! 提摩太團歷史傳統要拜會團友既爸爸媽媽, 第一年我地唔知一早已經約左人, 舊年全家人都病到七彩反而要團友黎探我地, 今年我地第一次參加喇
大家都悉心打扮, 不過小慈小明今日唔肯著賀年衫
第一站去添叔叔屋企, 鈞佑帶埋 uno 出席, 果然非常有拜年經驗
第二站去頌恩姨姨爸爸媽媽屋企, 佢地打通左兩間屋, 好大呀!
小朋友自成一閣係另一間屋玩捉迷藏
倪伯父伯母屋企處處都有主耶和華
第一次食潮州糖水, 係完全唔甜既, 好特別!! 仲有倪伯母整既馬蹄糕超好食
小朋友大合照
第三站去劉明叔叔屋企 -- 舊山頂道!!!!
小明一入屋已經愛上左呢堆動物
好大好舒服呀呢度
勁多勁香勁靚既水仙花
仲有呢盆絕對唔平既少女的微笑
佩思姨姨好客氣, 整左好多野請我地食, 連粥都有
餐前大合照, 多謝劉明哥, 佩思姐招呼
夜景幾靚! 肯定呢度可以睇煙花!!
小慈小明簡直當左呢度自己屋企一樣
排排坐睇電視
唔知係唔係地氈既關係, 成班小朋友都玩到好狂野
無端端冇晒聲原來訓晒係度
差不多要走喇, 小明好唔捨得 d 動物
最鍾意呢隻鹿
小朋友好唔捨得走, 未出門口已經問幾時可以再黎玩
搭過海巴士返屋企, 小明對九巴呢個 apps 非常著迷, 由上車計算有 32 個站先返屋企, 佢真係倒數足 32 個站, 非常好鬥志
呢邊箱既小慈 high 爆! 今日玩到襪褲都爛埋
太開心了~~
劉明哥: "有機會一起團契, 互相鼓勵, 生命彼此建立! 新一年大家在主裡更蒙福!"


text:
hi 各位親愛嘅 blog 友好嘛
今日心情好好多喇
其一朱朱出咗院 又肯食又肯瞓 仲喺媽咪張床瞓 瞓到流口水添呀
其二醫生話奶奶情況穩定 出院要住療養院一星期左右 因為要做物理治療呀
尋晚同埋媽咪 里奧大人打的去醫院探奶奶 感謝神 奶奶都精神 可以講到嘢 但始終年紀大 有好多小問題 所以都仲係有 d 擔心呢
經過今次嘅經歷 我會對奶奶更好 因為我覺得以前對奶奶唔好 我成日覺得係同佢無緣 佢有咩病痛我唔會話好掛心 我仍覺得佢有咩事我都唔會喊 但原來唔係 當見到佢咁辛苦時 我個心都好痛 我會喊 我會掹自己點解唔對奶奶好 點解有事先黎後悔 所以我向神嘅承諾 奶奶係我半個亞媽 我會好錫佢 我要佢出院日日打電話比我 佢鍾意食咩我會帶佢去 唔駛驚自己行唔行到 我會用強勁嘅臂彎比佢扶實 洗錢係我強項 我覺得最緊要佢開心 最多叫里奧大人慳自己囉
仲有就係多 d 時間睇朱朱 因為朱朱係我個超級寶貝 我唔會再計較自己夠唔夠時間休息 只要比我見到朱朱就得架喇 我決定每逢番工嘅星期六就會同朱朱食早餐 橫掂番半日 下晏可以番屋企休息嘛
尋晚同埋媽咪 里奧大人打的探奶奶 奶奶都精神 感謝神
探到 8 點就要走喇 之後同媽咪 里奧大人 大姑奶一齊去佐敦翠華食晚飯 食鮮茄豬扒飯 + 文昌雞飯 + 韮菜花 ($110) 我覺得最好食係 d 紅辣椒汁 酸酸地咁 好開胃呀
食完媽咪同大姑奶就打的番屋企 我同里奧大人就坐 mtr 再轉巴士番屋企 真係好攰
今朝瞓到唔願起身 瞓多 3 分鐘就要面對現實 刷牙沖涼番工
早餐食炸菜肉絲米 + 腸仔蛋 + 多士 + 奶茶 ($18) 好似好多嘢咁 但其實碗米粉係好小 10 啖食完 所以唔係好飽咁
晏晝同里奧大人食粉啦 雖然好熱 但濕濕地易入口嘛 食蝴蝶腩米線 + 水餃米線 + 腐乳通菜 + 涷奶茶 ($48) 太熱喇 食完真係要慢慢行番公司呀


text:
( 18-feb-2012 sat )
今朝 9 點半起咗身 見到里奧大人覆 email 佢話有 urgent 嘢要覆 之後諗住瞓番 但我又醒咗 佢話食完早餐番黎再瞓過 ~
番到屋企佢有佢瞓 我就做家務 好想抹廚房呀 終於今日可以抹到乾乾淨淨 好開心呀 ~
之後沖涼 睇下報紙雜誌都已經 2 點幾 lu 好想食薯條 所以去食麥當勞喇 食完之後里奧大人就話好驚食麥當勞 我問點解 佢話食咗 3 餐 咁我咪話囉 唔想食可以出聲嘛 佢話知道我好想食所以陪我食 其實我食咩都無所謂呢 ~
食完去商場行下 番到屋企已經 4 點半 我坐多 15 分鐘就出門口喇 因為約咗同事一齊去佐敦 點知佢遲咗 10 分鐘 ~
之後我地再約埋另一個同事一齊去 原來我地最早到 咁同埋另一個同事一齊打麻將囉 時間過得快好多呢 ~
今晚差唔多 6 點 45 分就開始 之後一路食一路玩 今晚超幸福感恩 因為我抽到大獎 我同細老闆 d 分數相差好小咋 我地玩拎銀紙 好似華麗明星賽咁 大老闆話要抽 60 張 我拎咗 82 張 細老闆拎咗 88 張 另一個同事拎到 4x張 所以佢出局 之後再揀福袋 如果福袋入面嘅食物價錢係細就係贏喇 我好似 $49.8 細老闆 $52.x 呀 我玩兩個遊戲都係險勝佢咋 所以真係非常之幸運 非常之感恩呢 之後 LINE 里奧大人話我中大獎 佢居然唔信我呢 真係丫 ~
差唔多 10 點就走 lu 我同同事一齊番九龍灣 傾開計就同佢講 我教友同佢住同一座樓 咁傾下傾下 原來佢係我教友鄰居 世界真係細呀 所以第時約教友可以順便約埋佢一齊食晚飯呢 ~
里奧大人又喺九龍灣站接我 之後我陪佢食龜苓膏就番屋企 lu ~


text:
( 13-jun-2011 mon )
成晚瞓唔着 加加埋埋都唔知有無三個鐘 不過今日係里奧大人番新工日子 我就特登 7 點鐘起身 陪佢去太興食早餐喇 ~
今朝菇場好忙喎 咁都好 咁先有存在價值嘛 ~
晏晝有 lunch box 係尋日里奧大人食唔哂嘅 tea 黎架 ~
惠康今日 95 折 諗住掃貨 咁有 so 嘅我實打比家姐 估唔到佢都有嘢買 所以我就咁買菜就番屋企 食完飯有氣有力先再同佢掃貨 ~
是日懶餐 - 蝦仁叉燒炒飯 + 炒蕃薯葉 + 鵝翼 ( 外賣 )
蝦仁叉燒炒飯 - d 冷飯係尋晚食剩架 清埋冰箱嘅急凍虎蝦仔 再加 $20 太興叉燒 見 d 飯咁乾身 我都無謂加隻蛋去炒喇 ~
炒蕃薯葉 - 第一次見到咋 所以即買 不過唔識煮 又炒又冚蓋都係好似生生地咁嘅 里奧大人一食就話未熟 我話呢 d 菜嘅口感係咁架 順利過關 雖然佢都係食好小 ~
鵝翼 ( 外賣 ) - 無啦啦超勁想食 所以買 2 隻番屋企 自己慢慢嘆 ~
洗完碗 家姐就打黎話去惠康買嘢 無問題啦 如果意志力唔夠嘅話 同佢行超市真係會破產 我睇一樣嘢佢就叫我買 大佬 屋企好大咩 諗住無咩嘢買 都買咗三百幾蚊 真係無事出街小破財呀 ~
家姐又上黎食雪糕 里奧大人陪佢食啦 我就唔食 lu 實在太飽 所以佢有佢地食 我就去沖涼 實在太熱喇 ~


text:
2014年7月22日 星期二
麥芽糖焗雞肶 + 蔥油菜心 ( 22-JUL-2014 )
( 22-JUL-2014 TUE )
實在太感恩喇 屋企附近開咗間凱斯施 咁里奧大人可以多個選擇 ~
早餐又食菠蘿油 開始厭喇 嘩哈哈 所以我都唔敢再成日話人來來去去都係食果 d 其實原來自己都係 呵呵 ~
菇場忙忙地 不過好在大粒唔喺度 咁樣 free 好多架 唔駛成日昅住佢地會唔會行出黎 ~
Lunch 同 8 卦出去食 幫埋 PMS 買飯就番菇場喇 好鬼熱 ~
我嘅紅咖哩豬扒意粉
8 卦嘅芥菜鹹蛋肉片湯飯 麻甩飯 哈哈
3 點幾無啦啦行雷 但就無落雨 大聲到好似空襲咁 嘈咗成 15 分鐘 我 feel 到菇場震添呀 之後就落雨 要落就快 d 落喇 唔好放工先落呢 ~
放工好好天呀 所以又去徑步 仲有 d 涼涼地嘅感覺 實在太好喇 不過今日攰 d 所以只係徑咗 6 個圈就番屋企 lu ~
沖完涼抖陣就煮嘢 8 點開餐 食完抖陣又沖涼 今次沖涼相距時間短呀 所以我自己都覺得好似沖咗無耐又沖咁 有 d 亂呀 哈哈 ~
今晚里奧大人 8 點半先放工 咁 3 姑奶叫咗佢朋友拎 d 生果比我地 咁里奧大人拎埋先番屋企 ~
是日懶餐 - 麥芽糖焗雞肶 + 蔥油菜心
麥芽糖焗雞肶 - 好有心機焗架 不過一拎出黎 我覺得好似喺大快活食 tea 咁 哈哈 ~
蔥油菜心 - 有 d 蔥油係好食 d 嘅 但我平時好鬼懶唔會咁整囉 ~
搞掂哂就打機 依家好無聊呀 玩推銀機 因為我唔想用腦諗個 game 點玩嘛 ~
今晚 10 點 45 分瞓覺 又瞓到喎 ~
標籤: 肥在家煮食篇
訂閱: 張貼留言 (Atom)


text:
行程 : Midvalley Shopping ( 谷中城 ) --> Roti Boy --> Body Shop --> Jusco --> 美味園魚頭米 --> Bagan Lalang Sepang Gold Coast Beach ( Picnic ) --> RM Serai D Bagan ( 燒魚晚餐 ) --> Steven's Corner ( Pandan Indah ) --> Novotel Hotel
嘩 勁呀 瞓到 10 點 50 分先自然醒呀 只係 8 點去過 1 次洗手間 真係好好瞓呀下 同埋早餐時間至到 10 點 我又唔想為個早餐咁早起身 所以都係比自己瞓到自然醒算喇 ~
阿表又差唔多 11 點幾接我地喇 首站去 Midvalley ( 谷中城 ) 買 Roti Boy 一路行一路食 最鍾意呢 d 一齊咁 hea 嘅 feel 呀 之後再去 Body Shop 買香水同埋去 My Money Master SDN BHD 兌換錢 ( HK$4,000 / RM1,616 ) 最後就去 Jusco 買 Picnic Food 喇 ~
Roti Boy - 呢間無 KLCC 咁好味 但一樣好香牛油味 里奧大人成日話好似食風咁唔飽嘛 所以今次要 2 個 但今次口感完全好實在啦 所以佢今次就食到好飽肚喇 呵呵 我都唔好得去邊 因為我杯咖啡唔好飲 嘩哈哈
因為係星期六關係 所以好多試食試飲 我試咗咖啡 阿表知我滯 所以又拎蔬菜汁比我試 之後又拎熱茶比我試 試下試下 加加埋埋都飲成一杯嘢咁呀 飲到直頭飽添呀 小寶就飛去試食 Sneckers size 都唔細架 好闊佬呀 所以小寶食得好滿足 行下傾下買下 差唔多走嘅時候 里奧大人比辛辣麵 Promotor 捉住傾計 超爆笑呀 笑到肚痛呀 ~
買完就去美味園食魚頭米喇 一坐低里奧大人就拎部相機出黎 之後就 : 影子呀 以為問咩 原來佢頭先去洗手間掛袋嘅時候 跌咗相機袋 跌爆 UV 鏡同埋啜實鏡頭開唔到 所以食完要去相機舖買 UV 鏡呢 去到相機舖 阿表同里奧大人去睇鏡 我同小寶就睇相機 之後睇睇下大家都聞到榴槤味 原來係我地個袋發出黎架 兩盒仔咋 咁大陣味嘅 幾鬼驚比人趕呀 ~
Deep Fried Garoupa Fish Head Mee Hoon ( 香炸石斑魚頭米 - 魚奶湯 ) ( RM15.30 ) - 唔腥嘅 不過仲未接受到奶湯啫 哈
Deep Fried Garoupa Fish Head Mee Hoon ( 香炸石斑魚頭米 - 走奶湯 ) ( RM13.50 ) - 阿表話呢碗魚頭米湯底用魚骨熬成 用番茄酸菜煮出帶酸味湯 呢碗我同里奧大人就 ok 喇
香炸石斑魚頭 - 好味呀 都唔小肉 最正係唔腥
附 : 辣醬 - 加咗真係好味 d 不過我驚太辣 阿表多番強調話佢地每次食都係成碟加落碗湯度 我仍都多番強調話咪搞 驚肚痛呀
我嘅桔仔酸梅 / 阿表嘅熱檸蜜 / 小寶嘅凍檸檬茶 - 我唔係因為飽飽滯滯 真係好小飲酸嘢囉 因為佢地嘅咖啡賣相好吸引呀
買完就去 Bagan Lalang Sepang Gold Coast Beach 野餐喇 沿途見到唔小榴槤檔 果 d 係直接喺果園拎出黎賣 所以新鮮又平 d 之後阿表見到有檔買紅火龍果 話想我地試下 所以落車買 真係超勁巨大個呀 再買埋紅火龍果冰淇淋 上車食 超勁好味呀 ~
( 買咗 3 個 秤緊啦 總共係 2.x kg 因為拎起上手好鬼重 )
火龍果冰淇淋 ( Potong ) ( RM1/支 ) - 完全係果肉 超級正呀
差唔多 5 點去到沙灘 阿表同小寶就舖沙灘蓆同擺好食物 我同里奧大人就影下相 影完番去 一埋位就食啦 把口真係無停過 連里奧大人都話 d 人會覺得呢班咩人黎架 一坐低就係咁食係咁食 ~
Colek 醬點魚餅 ( Colek 為吉蘭丹州點魚餅醬料 ) - 阿表特登喺家鄉買架 我第一次咁食 甜甜辣辣好特別 點埋魚餅食 口感又唔同 同埋當堂覺得無咁熱氣 哈
Asam 飲品 ( RM0.99/支 ) - 前面果支味道有 d 似酸梅湯 好消滯 後面 2 支無飲過呀 因為好飽
西瓜 ( RM2.60 ) - 又甜又多汁 真係食一件已經好飽
XO 老樹 ( RM27.30 ) - 原價係 $39 特價 Less 30% 阿表話抵 所以又買黎食 我第 1 次食 XO 咋 小寶係咁笑住話好似飲 XO 咁 驚我醉呀 呃人 但我覺得味道比較淡 可能食慣咗貓山王呀
貓山王 B 級 ( RM27.30 ) - 又係 Less 30% 都好濃味丫 真係唔識 A 同 B 有咩分別
( 日落了 雖然影得唔似 嘩哈 )
呢日未完架 ^^


text:
2015年2月7日 星期六
團年飯 @ 姑奶屋企 ( 官塘 ) ( 7-FEB-2015 禁 )
蒸魚
茄汁蝦 今次都幾大隻 食幾隻都飽飽地 lu
炸豬扒 - 我無食呀 佢地話炸到好乾
冬菇魚肚鴨掌
白切雞 / 豉油雞 - 都唔熟嘅 大姑奶仲話叮完會熟 但事實叮完都唔熟囉 佢仲堅持話係熟 後尾個個都叫佢一定要去蒸熱呀 仲話衰過出面買果 d 雞 大佬 生雞嘅點食呀 有 d 暈
滷水鴨 - 2 姑奶老公拎黎架 唔記得邊度好出名嘅鴨喎
腐皮卷 - 2 姑奶買架 $5/條 又抵喎 因為食一條都好飽肚 我覺得最正係全素呢
炒雜菜
滷水紅腸雞翼 - 兒生女朋友整架
炸春卷
生果
( 7-FEB-2015 SAT )
之前家姐約咗我今朝食早餐 不過咁啱姐夫約咗朋友裝車嘅鏡頭 所以唔同我食 家姐話好衰咁 咁我又唔覺咩衰囉 我覺得仲好 因為我依家唔食紅肉嘛 咁去 Oliver's 又得腸同包 所以唔去食仲好 哈哈 ~
咁尋日 8 卦又約我去食早餐 咁去試新嘢啦 ~
真係呢 又係 11 點幾先忙 好在放工前啱啱做哂咋 可以準時走 ~
約咗里奧大人喺鑽石山地鐵站等 之後我到車站入面 佢就啱啱到 不過佢話車廂好迫 所以唔出黎 一齊喺太子站等 再去深水埗喇 ~
佢想換電話套 之後行錯方向 我都黑黑地面 佢仲賤 無啦啦發哂脾氣話 " 買唔到咪唔買囉 " 都痴 Q 線 不過感恩最終都買到 佢依家發顛 我唔會又發顛架 因為我覺得咁樣好煩 比着以前真係好大聲話番佢架 所以當中我覺得神真係改變咗我呢 ~
我嘅魚腐削搖麵 ( 清湯底 ) - 我一定會加辣菜甫 所以要清湯底
里奧大人嘅牛丸油渣削搖麵 ( 酸辣湯底 )
食完嘢就去搞 d 嘢先 之後就去將軍澳買嘢喇 買完都差唔多 7 點 要去姑奶屋企食飯喇 ~
買咗 $40 ( 1 磅 ) 立立雜雜最好 無咁悶嘛
我買咗 8 粒同家姐 share 我對硬糖無咩興趣 因為我會咬糖 食喉糖都會咬架 里奧大人同家姐會覺得我好怪 哈哈
$78 ( 1 磅 ) 我買咗磅半 之前里奧大人話見到佢上司買豬肉粒 我話無見過喎 之後上網搵 原來真係有 因為我多數食牛肉粒嘛 所以佢見到即買磅半
食到 9 點幾就走 lu 2 姑奶車埋我地番屋企 ~
都唔徑步喇 所以即沖涼 勁攰呀 好似咩都無做就 11 點幾咁 又要瞓啦 ~
標籤: 肥在外飲食篇
訂閱: 張貼留言 (Atom)


text:
肥膏部分嘅紅色一點點好恐怖 我第一次見到咁樣架咋
( 12-JUL-2016 TUE )
尋晚發夢見到媽咪同工人同我一齊傾計 不過其他人係見唔到媽咪嘅 之後我仲話好開心 原來可以見面傾計 但後尾媽咪喊呀 我話唔好喊啦 依家都可以見面嘛 ~
之後唔知點解醒咗 就開始瞓得唔好 lu ~
早餐食芝腿治 唔知係咪呢排 lunch 慣食麵包 依家覺得食多士好乾爭爭咁 ~
菇場唔忙 可以整相 其實 resize 係最花時間 所以次次 re 完之後對眼都好鬼攰 ~~~~
Lunch time 出去行陣 買埋包比里奧大人 就即買燒賣粉果腸粉番菇場食喇 ~
好嘢 仍然唔忙 可以做自己鍾意嘅嘢 哈哈 ~
放工去買燻蹄 番到屋企就浸菜 抖陣就抹書房抹柜 其實如果我唔抹 里奧大人又唔會抹 基本上成間屋都係塵 有時見到書枱都有塵 因為我唔係成日抹嘛 但點解里奧大人可以接受到嘅 ?! 定係佢睇唔到呢 ?! 定係佢同屋企人住都係成屋塵 所以習慣咗呢 ?!
佢屋企人成日話我有潔癖 我好嚴肅同佢地講 唔係我有潔癖 係妳地太污糟 佢家姐屋企隻門後面 可以有一大舊塵 講緊係一個細橙 size 囉 恐怖 ~~~~
里奧大人 7 點放工 咁我都預備煮飯喇 咁我同里奧大人講話今晚煮泰國米粉 之後佢打黎話食埋之前買嘅出前一丁先啦 唔係又過期 因為次次差唔多到期 幾晚都會係咁食食食 食到佢好驚 哈哈 所以佢依家對 d expiry date 好敏感呢 哈哈 ~
是日懶餐 - 滷水鴨腎炒椰菜 + 燻蹄 ( 外賣 )
滷水鴨腎炒椰菜 - 買咗 $20 滷水鴨腎 加埋落椰菜度炒 咁無咁寡 ~
燻蹄 ( 外賣 ) - 好想食呀 所以又買半斤 加埋 d 醋 真係好正 ~
搞掂哂就沖涼 睇下電視 10 點 45 分都自己瞓先喇 好攰呀 ~


text:
( 16-JUL-2013 TUE )
尋晚早瞓 今朝真係精神好多呢 感恩感恩 ~
今朝等車無啦啦好鬼餓呀 所以早餐食芝腿治烘底 夠哂飽喇 ~
大粒全部上哂大陸 菇場更加 free 到爆 呵呵 ~
尋晚特登煎條雞肉腸同整黑椒意粉做 lunch box 因為驚落雨 唔想出街食呢 ~
媽咪又煲咗魚湯比我 不過真係想睇中醫囉 所以家姐就負責拎湯同生果比我喇 因為我實會配定鎖匙比家姐同媽咪 咁我唔記得帶鎖匙都有人救我嘛 哈 ~
放工即走喇 搭地鐵真係唔好諗嘢 明明記得旺角轉車去尖沙咀 點知諗嘢諗到入哂神 居然跟埋人地上電梯 仲出埋閘添 出閘見到車程係 $6.1 仲覺得平 之後仲開心 因為一出閘就係 C 出口 不過我見到朗豪坊呢 3 個字覺得好奇怪 點解尖沙咀有朗豪坊嘅 之後再定一定神 原本發覺自己落錯車 又要即刻搭番地鐵去尖沙咀啦 嗚嗚 ~
感恩去到唔多人排隊 仲要前 2 個無啦啦話唔睇住 勁開心呀 ~
今晚醫師居然同我講笑同傾閒計 又問我好多嘢 上次 cool 到爆架 ~
里奧大人 6 點 45 分放工 我又啱睇完等緊拎藥 所以佢話去星林居食米線喎 難得咁早放工同埋唔駛拎電腦 ~
估唔到星林居都好多人 好在早 d 黎攞位 里奧大人 7 點半到 我落咗 order 先架喇 不過都要等呢 ~
食完坐巴士番屋企 之後我換對波鞋就出去徑步喇 難得無落雨 同埋又唔焗嘛 ~
行咗 6 個圈 出咗唔小汗 勁爽呀 最正係番屋企可以即沖涼呀 ~
今晚 10 點半瞓啦 我要瞓番夠本呀 ~


text:
30 oct 2009 Fri TadaPani,Ghandruk,Kimche,Syauli Bazzar Sunny Day
一早食完早餐後就開始落山了,行程當然比之前既好,但我支行山竹已經壞左,落山時最下面一節就成日都走出黎,最後要用石頭夾硬整扁佢先用得,但已經唔帶得番香港了,算啦,都用左好耐了
當中經過一個jungle,導遊話可能可以見到白色既馬騮同埋鹿仔,但我地只係遠遠望到d馬騮走黎走去,影唔到相,之後經過d有水流過既地方,問問sagur,冬天或雨季時依度係咪唔可以行,佢話都可以照行,不過危險少少同埋要除鞋過溪,真係凍死人,嗯,我都係中意10月既尼泊爾多d
之後落山既路程眼見既都係梯田,因秋天既關係,景色非常之靚,花亦可能因空氣好既關係,色彩十分之清晰,紅紅黃黃橙橙等等,顏色鮮明,真係花都靚過人,之後去到Ghandruk食午餐,依度本來係我地住既地方,餐廳對出係一片草地再望住一大個雪山,風景十分之好,但因我地想爭取時間番Kathmandu,所以選擇左午飯後繼續行程,當然因時間鬆動既關係,我地依個午餐係食得比較耐,當中仲係陽光下訓左一陣同埋同個好得意既小妹妹玩左一陣添
休息左一大輪,就繼續行程,一直都係落山,梯田亦越來越多,黃黃的,十分之靚,丫,係午飯既地方Annapurna Guest House,又有一隻黑狗跟住我地落山,明明都冇比野佢食,乜得佢地咁好客,成日都送人走,哈
一直的行行行,去到一個頗熱鬧的村落,有人係度砍木,有小朋友係度玩緊d唔知咩棋,我覺得有d似我地既康樂棋,不過佢地係用手彈的,之後見到一群騾仔係度食草,sugar叫我地睇佢既背脊,揹野既受力位受晒傷好可憐,後尾係落山既途中,我地見到一班lady boy,soldier同sagur原來都唔識分佢地係男仔,但可能我地係泰國見得多,所以一眼就分到,但佢地2個好似覺得好新奇咁,係度嘈之巴閉,由山腳嗌番上山係度聊人地,真係比佢地笑死,當然中間佢地亦係咁笑我地既另一斯斯文文既porter,我唔得佢個名lu,但佢怕怕羞羞咁,講野又陰聲細氣,我成日都想叫佢做shy boy,哈
其實我地行既路十分之好走,見人反方去上山,感覺辛苦過我地上山條路好多,因實在太多碎石同大石,高高低低咁,上山就有d困難了
後尾去到一個rest位,有好多小羊咩,仲有好嘈既公雞同埋一群走黎走去既鴨,好得意,之後冇幾耐,見到一大條河,就去到我地要住既地方,syauli Bazzar,但因太多人既關係,本身要住既guest house已經爆左,我地只好住另一間比較簡陋一點既sikhar guest house,成間野只有我地同埋另一個由london黎既女士,食飯時聽佢講原來佢有成班朋友過黎尼泊爾,但只有佢一人行山,真神心,之但係如果得我一個,其實我都會上山,因為實在太靚了
夜晚既syauli Bazzar,比較寧靜,因冇咩好做,我地未夠9點已經訓覺了,諗起都覺得好過份,哈
Part.08(31Oct-Syauli Bazzar,Naya Pui,Pokhara)

Photo Link <<<<<<<<<


text:
2014年7月28日 星期一
樣衰衰
我 : 影底妳個衰樣呀!
妹妹: 我個樣一d都唔衰架!
我 : 咁仲話唔衰, 想偷偷地入被瞓!
妹妹: 鬼叫妳開到個冷氣咁大咩! 冷得我滕滕震呀!
我 : 妳咁多毛毛都唔怕凍啦!
妹妹: 咁人地鍾意張被被吖嗎!
我 : 咁即係唔怕凍啦...
又試好耐唔見大家啦! 最近好多人都話妹妹肥咗, 咁大家幫下眼睇下係唔係啦!
圖1~呢張準備攬實被被瞓覺豬相, 個肚成個波波咁!
圖2~四腳朝天呢張又好似冇咁肥!
圖3~上次個箱太細, 根本冇法轉身, 今次轉個靚箱都係唔係好夠瞓!
唔好話妹妹肥咗! 我自己知自己事, 最近真係肥咗巧多呀! 主要原因係食得太多, 個胃越食越大唔肥就怪啦! 另外又小咗行圈, 呢兩個星期開始一放假都會去行下, 今日老公放工都陪佢一齊行咗三公里有多架! 肥得有道理既証據如下:
焗咁大個香蕉蛋榚
兩人食咁多件壽司?
大大件和牛扒!
呢餐正常d, 梅菜肉餅係契女媽整既. 皮旦芫茜魚片湯, 菜心.
羅宋湯加牛腩煲係好飲又好食, 但都幾肥呢!
飲淨咁多羅宋湯, 再加燒鶢pizza咪肥加肥囉!
原本蒸魚同草菇生菜算, 但睇完吾淑吾食教整炆五花腩, 不過都係炆定第日食既!
冬瓜魚湯加肉餅都正常既!
炒麵加菜乾粥, 都唔係好肥呀?
13號係契女生日, 12號又到舊年尖沙咀Town gas食半自助餐. 今年特別開心有呀妹同呀大一齊慶祝, 契女今年收到好多禮物, 呀大封大利是, 呀妹就送10件精品, 件件契女都好鐘意, 不過要數第一位最鐘意既禮物, 契女好識做話梗係契媽個份, 大家睇到佢頭上戴住個蝦蟆kitty吊咀嗎? 午餐後成班又柴娃娃睇馴龍記2, 晚餐同呀大係加拿大回港既好友一齊食. 到13號正日, 契女又邀請我同契爺上佢屋企開大食會慶祝. 連續兩日都過得超開心呢!
今日開始連放8日假, 一於利用呢幾日唔好食咁多, 日日都外出多d運動. 大家等我下次報告有冇減返小小啦!
39 則留言:
妹妹︰我都唔想咁肥,但人哋話“物似主人型”,哈哈回覆刪除回覆
妹妹真係好圓碌碌,成個波咁回覆刪除
晨早流流見到妳個香蕉蛋糕,好想當佢做早餐回覆
我又時都會叫佢做波波架! 我好鐘意食香蕉, 焗蛋榚味道都好香~刪除
我諗我同你一樣,衰為食,唔肥都幾難回覆刪除回覆
辛苦搵來志在食! 但最近因係好為食, 要開始減下量先得~刪除
睇落妹妹真係肥左DD咁,可能係角度問題喇.回覆刪除
請問肉餅點樣整才得"冧"D,我次次整D肉都好實咁嘅.回覆
燒鶢pizza??自己焗架??日日都咁好餸一定肥啦...正呀回覆刪除回覆
作者已經移除這則留言.回覆刪除
鐘意整嘢食嘅,都唔會瘦得去邊, 我隻貓同我一樣肥 ! =.= "回覆刪除回覆
係呀! 惟有做返多D運動行多兩個圈啦! 其實妹妹肥嘟嘟咁又真係好得意架!刪除
食完再減, 減完再食, 乜都唔食就好無人生樂趣 :)回覆刪除回覆
好羨慕妳咁fit呢! 所以依家一有時間就會去行圈, 唔係真係冇眼睇啦!刪除
妹妹: 呢D唔係肥, 叫豐滿~幸福先係咁架~回覆刪除回覆
哈哈....係呀! 我地呢d叫豐滿呀! 所以keep住唔再肥都唔錯啦!刪除
莉莉,增肥容易減肥難呀! 要注意飲食,多做運動,保持身體健康最重要!你的二人餐單多樣化,要好好跟你學習!回覆刪除回覆
好多謝妳關心呀! 老公最近晚晚放工都捉我做運動, 一陣做完家務又出發啦!刪除
妹妹真是好肥呢.......個肚仔圓到呢~~~回覆刪除回覆
其實佢個pat pat最多肉架~~刪除
妹妹咁可愛要錫多D至真!~回覆刪除回覆
佢又真係好乖好抵錫架~刪除
妹妹肥嘟嘟好可愛,連眼仔都圓碌碌回覆刪除
兩個人食得晒咁多壽司呀?好犀利喎回覆
我都好鐘意佢對眼仔架~ 真係食得晒不過好飽飽~刪除
- 回覆
佢好鐘意瞓覺覺豬, 所以瞓到肥嘟嘟~刪除
妹妹愈來愈可愛啊 ! 咁多美食好難忍得唔食0架 . 行多幾個圈就得喇 .回覆刪除
中秋節快樂 !回覆
多謝妳讚佢呢! 最近真係好懶呀! 要的起心肝行多D先得啦! 亦補祝妳同家人中秋節快樂!刪除
中秋節快樂 ! ^^回覆刪除回覆
多謝晒呀! 亦都補祝妳同家人仲有貓貓中秋節快樂!刪除
有時天氣太熱~提唔起勁出去做運動回覆刪除回覆
係呀! 淨係落下樓買嘢都已經一身大汗啦~刪除


text:
自燒腩仔識得爬同換片時不停走佬開始,艾菲間中都會畀佢用學習褲,試過幾個牌子之後始終覺得Huggies學習褲最好最方便,所以之前見到有試用就即刻參加,而好好彩嘅燒腩仔今次又抽得中啦﹗Yeah﹗
今次試用活動,除咗有兩包男仔大碼學習褲之外,仲有Huggies好出名嘅加厚嬰兒濕紙巾小熊維尼盒裝同補充裝,另外仲有一pack三包輕便裝柔潤濕紙巾,超讚呀﹗
燒腩仔已經13個月大,來緊呢個夏天就要正式開始戒片,而佢六個月大時艾菲已經開始同佢進行potty training,雖然經過半年嘅特訓之後,已經成功令佢絕大部分時間都係坐potty先痾便便,不過間中都有失手嘅時候,所以Huggies學習褲除咗可以畀燒腩仔當自己著緊底褲仔咁自己除自己著之外,佢獨有嘅魔術貼邊就可以方便艾菲好似換片咁換咗D有便便嘅學習褲出來,咁就唔怕打直除落來,又或者夾硬扯爛條學習褲時D便便有機會跌出來咁污糟啦﹗
小朋友由識得爬開始就無時停,而馬騮托世嘅燒腩仔就日日係屋企擒來擒去,好多時同佢換完條片都未趕得切著返條褲,佢已經九秒九爬咗上梳化搞搞震,好彩Huggies學習褲有透氣超彈腰圍,燒腩仔著住佢點郁都唔會箍住大脾仔而唔舒服,而且佢係吸尿呢方面都好似尿片咁強,so far燒腩仔用咗咁耐都未試過漏尿同pat pat紅,所以艾菲都好放心畀燒腩仔繼續用落去呢﹗


text:
因為今日舅父想帶我o地去玩同埋去拜山, 所以8點幾就起左身, 係酒店cafe食左個簡單不過都ok唔錯o既自助早餐. 9點半左右就join左舅父車出去!
第一站就係去左兌錢, 因為下午要去挑片俾埋尾數! 去左國泰世華想兌錢, 排完隊佢竟然話只可以兌相等於USD1,000, 仲有唔收港幣$1,000大紙….叫我o地去返台灣銀行好o的!! 所以我o地又要去台銀…點知舅母話台灣o的銀行唔想做o既時候就係咁推人, 個個都叫人o地去返台銀...不過都好, 好在舅母之前係台銀做, 用返前員工身份同我o地兌個價高左少少.
兌完錢之後我o地去買左o的鮮花就去拜山!! 拜完山就直接去花海!! 估唔到Pre-wedding冇去影花海, 竟然第二日就去返!!
花海其實都好大呀, 不過而家得幾種花開, 好多都係波斯菊! 不過都已經好靚呀!!係花海入面有一個market, 有好多農作物, 植物, 仲有一個好多小食賣o既地方, 勁多檔仔同埋好多人食o野, 我o地當然唔執輸, 又買左好多o野食, 坐底慢慢嘆啦!
有烤菇, 炸菇, 菇菇羹, 台灣腸 (有一條係飛魚卵), 仲有蜂蜜茶葉燻蛋!
呢個芋蓉炸餅超好食呀!!!
食完o野之後就慢慢行返出去上車, 然後就返去台中, 一路去我好想去o既彩虹眷村呀! 因為睇相真係好靚, 所以今次點都要去探訪一下!
原來彩虹村都唔近台中市區, 比較近台中高鐵站o架! 眷村文化係台灣獨突o既文化, 不過台中眷村好出名就因為有一位老兵係眷村繪畫左好多圖畫, 而家吸引左好多人去參觀遊覽, 甚至去影結婚相! 我o地架車去到彩虹村時我已經好開心, 真係好colorful呀! 其實彩虹村地方好細o架o乍…不過平日都唔少人o黎參觀, 我o地四圍行下影下相, 已經好滿足喇!
去完彩虹村就返去紅豆桃片喇!
挑片詳情請看:紅豆婚紗之旅 - 揀相篇
食完飯之後, 舅父就車我o地返苗栗, 去左一間motel住 NT$1,200, 今次係第一次住MOTEL, 真係一間間獨立o既屋, 樓下係停車, 樓上係房!! 感覺好得意!
浸左個泡泡浴溫泉執埋行李就訓lu!!!


text:
2013年8月25日星期日
進入最後倒數
所以我份論文都進入倒數階段, 時間好似有好多, 但宜家心身都在記 steps 記走位, 加上9月又要長期 relief PSI, 實在可以專心有精神去 KO 埋份論文的時間又真係有幾多呢 ? 都唔擔心得太多, 我知道船到橋頭自然直 God bless
showcase 都進入倒數階段, 尋日第一次排走位, 突然間好似多左一堆野要記, 偏偏我學習吸收能力慢, 所以今朝食左早餐之後就不停係屋企練 希望今晚可以趕得上大家
無開冷氣練出晒汗, 都好可以 keep fit ^_^
數數手指, 出 show 前可能係幾番 4-5次練, 宜家咁樣我都未 ready 背鏡跳, 一想到無鏡情況下要走到一條斜線 我已經無信心, 未捉到走 arm 位的感覺
跳到有d灰, 因為知道自己未比夠時間去練, 好多野都未做到七成效果, 我知道上台時會比平日打個七折, 宜家七成似樣都無, 唔敢想像上到台會點
盡力...可能最後跳得到但始終還欠一樣好緊要ge野, 當年係 BCDC fai jai 講過ge 一樣野, 我知道唔會做到
雖然每一次總會有 lee d 事出現而又 control 唔到 , 有d 可惜
but anyway 每一次都係一個學習, 亦都係比自己睇得更清楚, 更了解自己
P.S 雖然係 whatapps 同親口都已經同你講過多謝, 但都想再講多次, 多謝我男友, 佢唔想我太夜自己一個回家, 又知道我媽的過份擔心, 佢知道只要佢送我返屋企就大家都放心, 但其實男友今日仲要 on duty, 因為送我要 3:30am 先返到屋企訓得幾粒鐘就要起身, 最辛苦其實唔係我, 係我男友, 多謝你!
2 則留言:


text:
未生冬冬時. 我很想餵人奶
可惜最後開刀生. 又加上頭幾日冬冬都唔係身邊. 上奶慢咗
但我都好努力. 坐月時得朝早一餐. 臨訓一餐餵奶粉. 其他時間. 基本上我都係抱住佢睇電視. 邊餵奶
因為唔夠奶基本上. 個個鐘佢都叫. 試過埋身咗全日. 都下午五點頂唔順. 開三安奶粉俾佢. 佢居然食哂仲好滿足
見到佢呢個樣我就好失落. 好似餓咗佢成日咁
產假期間. 我都可以泵到3-5安不等. 原本以為已經好少.點知原來低處未算底
反工後. 開頭都仲可以Keep 住三安.
朝早五點九起身泵一次
lunch time 得15分鐘食飯. 食完去泵奶
放工又唔可以準時走. 收工又係泵完先回家
夜晚明明好眼訓. 但係都要泵完先有得訓
係我懶. 有時放假去街skip 咗冇泵.
10月頭幾天假期加上黎m. 跌到得番兩安
10月尾學校陸運會. 兩天外出工作又係冇得泵. 反黎得番一安.
望住個奶樽真係好想喊
初初跌到兩安. 都叫辛苦完一日夠一餐. 咪當個下午茶都好呀.
但到最後一日泵完4次都唔夠一安時. 我已經冇動力la
最後我選擇放棄. 其實回想起我有覺得係自己做得唔好. 如果我唔懶. 我再堅持. 其實奶量應該唔會跌得咁少
心諗住放棄呢一日. 其實都好爭札.
好想再試下可唔可以追番上黎. 好鍾意俾佢埋身的親密感覺. 好唔捨得
泵緊一安的我捱到冬冬三個半月大. 我要說聲放棄了


text:
酸甜桂花魚 - 見到條尾好嘔心 所以食咗好小魚 但就食哂 d 配菜囉
海南雞飯 - 雞都幾滑 油飯好味
西米露 - 每人送一豌 但我對西米露就麻麻地
( 6-jun-2009 sat )
今朝早早起身喇 因為約咗媽咪同家姐 8 點大家樂見 ~
( 漢堡雞扒拼滑蛋 + 多士 )
尋晚 12 點先瞓 所以都無乜胃口食嘢 不過都叫 3 份早餐 share 食 樣樣食 d 真係好開心架 ~
太眼瞓喇 雖然星期六 但番到菇場都無乜心機 好想瞓覺 ~
屋企外牆石屎剥落 所以 9 點就有人上黎屋企開工 好在里奧大人今日 off 如果唔係就要我喺度架喇 ~
因為要搭棚 所以要將書房同睡房窗台嘅物品搬出廳 唉 仲話要整到 4 點添 ~
里奧大人話屋企無得開冷氣 屋企又污糟 所以叫我同媽咪食晏 食完抖陣先番屋企呢 好細心噃 ~
咁好啦 又約埋媽咪 家姐大家樂見咯 ~
2 個餐 3個人食啱啱好 大家樂 d 咖哩真係好好食 又辣 加埋杯青檸香茅紅茶真係好正呀 ~
( 咖哩牛腩 )
( 唔記得 xx 豆腐 )
食完上媽咪屋企坐到 4 點半就番屋企喇 因為要幫手清潔 唔想里奧大人一個人做咁辛苦呢 ~
番到屋企做做做 做到 6 點半先搞掂 咁攰無可能煮飯啦 出去食算喇 ~
我好攰 諗唔到食乜 好在里奧大人話想食泰國菜咋 ~
食完行幾個大運就番屋企喇


text:
如果你仲認為自由工作者(Freelancer)等如不務正業同游手好閒,不如你睇吓插畫家兼動畫師Johnee Lau嘅故仔啦!Johnee 讀大學時修讀數碼媒體,創作咗搞笑動畫英雄「Galaman」,得到大大小小動畫獎項,睇落前途無限好,於是佢諗住可以接相關藝術工作維生,點知畢業後先知畫畫唔可以當飯食:「我嘅收入只係夠維持我嘅生命,幾年冇買過一件衫,冇出街睇過一場戲,過咗好幾年食屎生活.」Johnee話,畢業後呢幾年雖然都有唔少品牌搵佢合作,畫poster,甚至搞展覽,但始終 freelancer係一個被動角色,永遠唔知道對方幾時搵你,幾時唔搵.
記者:譚倩宜,黃芷蔚 攝影:馮峰,Neo
佢不時會喺網上放上自創動畫供大家免費收睇,動畫由自己一手一腳製作,當中包辦劇本,配音同主題曲.但免費上載作品嘅Johnee,反而畀同行睇唔起,「有個前輩同我講,『作為一個納稅人,如果我知道政府有咁多錢,畀你呢啲網上有免費睇作品嘅創作人嘅話,我會覺得好唔gur囉!』政府如果有筆錢想幫助一啲香港創作人,唔係就係應該畀我呢啲冇錢都願意繼續做嘅戇x仔咩?」佢直言當時對呢個行業已經冇信心,轉咗去專上學院教動畫,但因乜事依家又會回復 freelancer身份同我哋傾計呢?「最大轉捩點係,學生開始問我:『香港做呢一行搵唔搵到食?』嗰一刻其實我唔知點答佢,我自己都係一個逃兵.」為咗証明讀動畫搵到食,Johnee就重投自由工作者行列喇!問佢依家搵到幾多錢,佢好老實咁話:「半年靠接freelance收入有15萬,大槪一個打工仔人工.」
依家Johnee每晚都堅持喺專頁開live,幫觀眾畫「Faster Piece」,即係觀眾畀個名詞出嚟,佢用兩至五分鐘時間即場畫,晚晚都有幾千人睇,邊個話免費藝術唔值得尊重?


text:
台東最吸引的風景一定係海景,面向太平洋的台東,由市中心出發沿住海岸玩,沿途有好多可以停靠的景點,雖然都係睇海睇海,但每個景點都有獨特之處,最好可以自駕遊,或者包車,因為台東交通唔方便,公車班次好疏落.
先睇睇呢幅地圖,路線由最遠的三仙台開始玩返轉頭,接住係成功鎮,再去杉原海水浴場,最後去埋小野柳就返市中心.如果想一日去曬都可以,好早出發,黃昏過後再返市中心.我當時係超悠閒mode ,所以分開兩日去.(地圖圖片來源:東部海岸國家風景區旅遊服務網)
第一站係三仙台,由珊瑚礁海岸構成,有好多自然奇觀,包括受風化同海水侵蝕而形成好多造型奇特的岩石,海蝕地形,對地質生態有興趣的可以黎睇下.三仙台有個地標,就係一個波浪型的跨海步橋,連接對面的離岸小島,可以行上去過橋到對面的小島欣賞海景,但好可惜我去個日條橋維修中,所以就冇得上去.三仙頭個石灘好靚,有好多唔同顏色,形狀的石頭,都可以落水玩,水好清好乾淨.聽講呢度日出景色都好靚,仲係2015年1月1號台灣迎接第一個日出的地方添.
離開三仙台,去到附近位於成功鎮三仙社區一個濱海小部落,叫比西里岸.呢度有個幾米園區,周圍有好多幾米的壁畫同公仔,好可愛啊!
另外以前住比西里岸的阿美族人養羊維生,所以呢度都有好多大大小小的木雕羊.呢度感覺好有童真,海岸風景又靚,我最鍾意就係呢度啦.
第三站去到杉原海水浴場,呢個地方特別之處係可以買麵包落水餵魚,水清沙幼,可以清楚見到曬d魚,不過呢餵魚的人都多,所以又多左少少垃圾,但比起香港都已經係好乾淨……個人覺得比較其他地方,杉原海水浴場可去可唔去.
最後一站係小野柳,台北有個地方叫野柳,同呢度好相似,所以呢度就叫小野柳啦.小野柳主要睇海岸邊唔同類型的岩石,受到地質構造變動,加埋海浪長年累月侵蝕沖刷,就形成左好多狀奇特的岩石.石頭凹凹凸凸,有時浪大又衝左海水上黎,所以行在石頭上好滑,有少少危險,要小心啊.
再次強調台東的海岸好靚,海水顏色有層次,又清又乾淨,就算唔去曬以上的地方,都一定要去海邊relax下!
Source: 少女旅行日記 (Travel)


text:
恒生商學書院曾經是香港的尖子搖籃,「辛辛」學子夢寐以求既學校,入到去彷彿只係坐響入面就有A.上年隨著A-Level既完結正式成為歷史,A常在的崔康常校長亦即將離任恒生管理學院校長一職,另謀高就.
時代過去,隨著高考而來淚印與歡笑都隨之被沖擦掉.然而當年五六百個A既背後,究竟點樣讀先可以有呢個現代神話既出現?神話的光芒下,它既影子又有多長呢?今日恒商畢業生思兼(2010)與婷欣(2012)與大家分享這段秘辛.
一,開始你點解入恒商既?同埋幾分入恒商?
思兼:當初舊校長應承左我班既英文老師唔會轉,結果新校長調走左佢,諗住自己23分又唔係無本錢走,半意氣用事咁就走左.故打算去恒商博一搏,一開頭唔收的,但最後因為當年收生策略既問題,可能收唔齊360人,所以打電話叫我返去,最後我23分都收左,記得有人講過我當年平均分係25分.
婷欣:我27分入黎既,其實入黎有兩個原因,一開始以為自己中意商科,當初仲以為自己對BBA有興趣,最後了解多左,覺得自己唔想做一個金錢奴,結果做左個浸大傳理人.不過,主要原因其實係同舊校關係唔好,唔想留低係舊校,詳細就唔講啦,哈哈.
二,咁你覺得呢間學校既同學點樣?
婷欣:個貧富差距真係幾大,有人有錢到住幾億豪宅,有人窮到無錢補習.至於nice唔nice就一半半啦,正正常常既一定有,好mean既都唔少,例如見過人唔肯借試卷比人印,亦都聽師兄講過宿舍發生有人將其他人既筆記,掉落廁所門口個垃圾筒,部分同學同人鬥爭既心係強到不得了.
思兼:同學總體來講都算nice同埋真心,但係你一定要唔好咁介意個物質差距,班同學的確有唔少人係比普遍人富裕有福.都會有同學對呢樣野有心病,但係無得避,好多都係有錢仔女,最少都中產啦係唔係?我都遇過好mean既人,例如話有人笑你著衫唔好睇,私底下同阿sir講話唔想同你坐,呢D細眉細眼既位好似微不足道,但係對於本身已經唔係太有自信既人黎講可以係好hurt既一件事.
三,係唔係個個人都係一心想入商科?
婷欣:呢班同學入面,有人係由一開始就好明確知自己想揀乜野科,亦聽過唔少人到最係仍然唔知自己想讀乜,結果就是但囉,讀住商科先.有一部分係出於屋企壓力,唔揀得自己真正有興趣既野.亦都有人爆冷,無啦啦多左幾條A出黎,但自己本身最有興趣果科比較頹,然後就開始比身邊d人說服喇,黎黎去去都係果句,唔揀神科浪費左喎!但係,成績好同讀神科,點解要畫上等號?
思兼:Opportunity Cost,係每個恒商人都一定知道既concept,更容易比呢個concept所困.讀完三大BBA好多時都有MT(Management Trainee)見,咁起碼將來唔會太灰機既.
婷欣:我識得有人成日話想上巴士(Global Business,環球商業,全香港收分最高的科目),想入ibank (投資銀行)我問佢,你話想做ibank,其實你知唔知係做乜咖?佢答我,唔知喎,我淨係知可以賺到好多錢.果D幾條A揀BA, Sosci既人,就變成恒商既傳奇,因為好多人覺得佢地係反其「道」而行.(參考:http://www.hssc.edu.hk/scg/jupasPast.php?year=2011)
四,話時話,聽講你地無乜大志,讀得好hea咖喎,係咪呢哈哈?
婷欣:我無心機讀,係因為間學校太自由,我又唔似得身邊d同學咁有鬥心,於是好唔自律,你知啦,恒商走堂話都無咁易,請假自己打電話返去就搞掂,早退拍下卡就鬆人,我班試過三十幾人走到淨返十個人都無.不過,自由其實都係呢間學校成功既地方,對於叻既學生黎講,其實自己都搞得掂,好多人覺得你困佢係課室,係浪費緊佢時間.而且,頭果年我甩得太勁,之後就好難追啦,好彩最後考得都可以.我自己懶,我認係我抵死既,不過有部分同學好專心好勤力,但可能欠左少少慧根,跟唔上進度,個老師幫唔幫你都係睇佢好唔好人,但學校對呢類學生根本support唔多.
思兼:學校真係唔會照顧個別差異係真既,我Maths & Stat 考試卷得27分,拉埋平時分都唔合格.恒商卷又難,去到考試我根本完全唔知自己做緊乜,但佢係完全唔會stop,繼續去.結果我中七就無辦法之下唔可以唔drop.我有去補底班,但係我都唔係覺得自己pick up返到好多就收皮.
五,你覺得間學校點解可以拎到咁多A?
婷欣:恒商筆記,出面D人吹到天上有地下無幾百蚊都照買,其實我唔覺得有咩咁好,實際上恒商學生都係溫返補習社筆記.老老實實,其實連老師質素都好參差,唔係個個都好.
思兼:無錯,我從來唔覺得econ份notes有咩用處,講起班老師,我從來唔明教我中六econ個啊sir講咩,曾經問佢點解A岩,佢答:「因為B,C,D都錯囉!」學校咁多狀元,其實都係good input good output:自動波溫書,好多人真係睇曬張五常果幾本經濟解釋,我更加有朋友將會計既Past Paper做左成20次,基本上除非他出cheat既姐,如果唔係倒背個方法出來都分分鐘無問題.有好老師當然事半功倍,但亦唔見得冇好老師佢地會差得去邊.
婷欣:恒商係一個反映到進步主義同精英主義既地方,同學仔成日講笑話我地既校訓係「康常在,A常在」.學校本身好強調奪A同成功畫上等號,週會既時,校長成日都有新既「傳奇」同我地分享,但內容總離不開,某某人好刻苦,晚晚食杯麵,加埋校長同學校鼓勵,最後拎左幾多條A做左狀元,但佢從來無同我地講過,有無人一條A都無,畢業後仍然好成功.
思兼:我入hall聽崔康常講野既時候,最鍾意既消閒活動就係數下校長講左幾多個A字,佢最鍾意講既詞語就係「增值」,由幾多個A變成幾多個A,記得有一次他開一次週會講左17次A字(哈哈).其實越黎越多人慕名而來,收生質素越黎越高,咁好難唔多左A咖喎.
六,你覺唔覺得入面既讀書氣氛濃厚得有點誇張?
思兼:當年我住宿舍,有人夜到兩三點訓,有人早到七點起身,無論幾點都會有人溫緊書.圖書館溫書係要一早霸定靚位,D人多到不得了.宿舍自修室基本上係長期奮戰既狀態,好多已經變左專屬位,長期有人擺野,甚至連乾糧都攞埋上來,十足十去行軍打仗咁.當年同班朋友在裡面日夜苦戰考Mock,係得食飯時間叫做輕鬆少少.當咁多人咁熾熱既溫習氣氛既時候,其實你唔溫係會有罪咎感.好多人唔知講笑定講真咁話:葡萄適,咖啡,綠茶都就快飲到無用,唔知係擾敵定係咩啦,但係咁既環境的確係逼到你溫書.
婷欣:我考mock果陣,試過唔止一次有人考考下暈低左,真係好搏命.同埋恒商有自己既獎學金啊嘛,狀元保送去外國讀書喎,有邊個無幻想過自己係幸運兒?不過班學生咁搏命,其實都係因為好多人都有好明確既目標,成日都係班上面聽到同學講想考幾多個A.而且身邊個個同學都溫緊書既時候,自己就會唔敢玩,乖乖地溫埋一份,將所有讀書既精英聚埋一齊,自不然讀書氣氛就會好好,但壓力亦會隨之而黎.
七,讀左兩年,你係學校入面記憶最深係邊件事?
婷欣:恒商每年有一個傳統,成績3A既同學係落hall拎成績表,成績比較弱雞既同學就要留返係課室派.班主任入到黎,會開始讀一個3A以上既名單,讀左名就可以落hall,個感覺就好似宣佈生死咁.當然我係無份落去既,所以見證住課室「被判決」既畫面,完全係一片愁雲慘霧,淨低係課室既人,好多都係度狂喊,無乜人講野,靜到乜咁,諗返都覺得好殘忍.
思兼:我當然都係留響班房既敗者組,但其實呢個所謂敗者組連2A都有,比著大部分中學已經係家山有福,拜得神落.呢個政策完全係用黎build up恒商既image,亦都表現到恒商係個點既地方,對於恒商呢個brand,你無A唔該你自己收皮.其實每年都有成百幾人無A,但無A既人係唔會有人理,標籤左無A係失敗者.有D老師係課室派完成績,望住班係度喊既同學寒暄兩句就走落Hall,呢個時候仍然留低既老師,你就知道係真正既好老師.我同我個朋友一個A都無,連大學都唔知入唔入到,彷彿變左兩隻互相舔傷口既幼畜,互相安慰.
婷欣:我覺得呢間學校係香港教育上講求成績同進步既一個極端位,點解恒商等同成功呢個brand image出到黎,被塑造成一眾尖子趨之若驚既學府,都要個社會本來就認同成績同成功之間既關係.我唔明白點解公開考試會成為一個年青人成功與否既criteria,社會上一班讀書唔成既人被人標籤做失敗者,其實講到尾只係班尖子係個教育制度入面爬左人地頭,但咁樣唔等同成功.
思兼:無錯,係恒商,A同non-A既差距係好大,只要你無左條A,唔人會理你係BCDE定咩,A or nothing.我自己覺得,恒商好強調狀元,爭榮耀既心態.傳媒幫手鼓吹,其實都係因為銷量依附係最多人相信既意識形態,狀元既奇觀,A工廠既傳奇,夠曬多人圍觀,邊個話現代無狀元?呢度咪有囉!然後個重點係,我地而家既社會原來仲係好似以前咁,唔係強調話因材施教,各展所長,而係狀元,榜眼,探花,呢種老舊到死既思維.香港既教育,即使到而家呢一刻,都唔知咩叫人本位既教育,堅持社會本位,就自然會循商業社會既玩法走.
婷欣:啊,講開我記得有人傳過校長話如果唔係有佢,恒管班學生邊有書讀.唔知係唔係真啦.不過而家崔康常都走了,講咩其實都已成過去.
八,恒商有咩神秘傳說?
婷欣:好搞笑咖喎,D傳說都係同A有關,例如D同學成日爭住同校長握手,佢地話握一次手就會有一個A(笑).
思兼:恒商既所有傳說都同崔康常有關(笑),例如成日傳聞校長朝朝都會起身游早水,由於他實在係太早,聽聞係五六點,無人知道係真定假.但果個泳池係私家泳池咁制啦 XD.
九,咁你覺得自己係呢間學校學左乜野?
思兼:(笑)受過傷,先知道要堅強,受委屈,先會學懂原諒.我學識左無論面對邊個生活水平既人都不卑不亢既能力,逆境情商,制度既恐怖.還記得常與朋友打趣說:我哋入唔到三大,係恒商既黑歷史;咁當然只係自我解嘲,其實已經唔介意,亦介意唔來.
婷欣:我覺得入黎恒商,一係你要對自己成績好有信心,一係你要EQ好高,唔係既話你會痴線.(可惜勸告無效,因為間學校已經執左,哈哈)我識得有個師兄,係恒商因為壓力太大而患左情緒病,最後高考撻Q.
無論怎樣說,當日風光的學生隨著入大學而被慢慢磨平菱角.那一日全港的頭版究竟帶來了甚麽,不是當事人的我們不會清楚知道.恒商是香港社會的寫照,暗啞底的分層分級,你不說我不說但心照不宣.也許曾經在舊校天真的模樣也要因為成熟這個理由藏起一點點.
食得鹹魚抵得渴,朋友在這幾天都在說.還記得有在恒商讀了一個月就退學的同學,而家連影都找不到;也許我們在分享不是屬於我們的光輝的時候,隨之而來的就是這種不為人知,被猛食花生的唏噓與淒酸.
還記得進恒商的第一個月,那很不習慣的第一個月,思兼某夜在宿舍起床,外面寥暗的燈光,那時候究竟我放空自己在想甚麽?是想逃離嗎?看著舊同學的合照,婷欣也曾經後悔過來了這所學校,也許我們都在午夜夢迴發覺自己原來不適合這樣的地方,但那時候已經過去半年,想退也不能退了,幸好在恒商認識了現在的男朋友,可能是冥冥中自有注定.
恒商這故事雖然畫上句號,但「辛辛」學子的大學之路還未完.青春熱血考大學,但願你升讀大學的時候,血仍未冷,還會想讀書,而不是荒廢三四年只為那張文憑.
原文連結


text:
12日23日
個山洞入面有好多火車睇, 到最後仲有個相機會幫我哋影相, 因為之前睇人哋個Blog知有d咁既野, 所以好自然識得臨尾去擺甫士,不然的話就miss咗喇.
用朱古力做的
望到富士山
哈姆太郎單車, 仔仔隻腳唔夠長, 所以只得老公一個人踩, 所以都幾攰
無野做,等我變下超人先......
Oh, 比人發現咗我啦, 點算好....
返到新宿都只係5點幾, 正呀, 即係仲有時間shopping啦, 一出站就去匆咗入Lumine, 行咗一陣就去高島屋, 因為收到妹妹的email, 佢哋大約6時多會由outlet返到新宿, 所以就約佢哋去Time Squares 食晚飯.講真, 有個blackberry跟身真係幾方便.
高島屋的poster
高島屋的restaurant floor, 我哋又係揾間小人排隊的
食完飯就去夾公仔, 行行吓見有間鋪頭出面有Melody拑, 仔仔即刻話Miss Au 鍾意Melody, 咪叫老公幫佢夾吓囉
試左幾次,好彩都夾到一個, 原來d機鋪係唔比好似仔仔咁細個o既入去架, 我哋初初推架BB車入去, 個職員話唔入得, 我哋以為間鋪頭太細, 唔比BB車入, 點知去到另一間先發現係小朋友唔入得, 無得再拑公仔,唯有返酒店早點休息啦.
架BB車真係好好用, 以前要拎到一袋二袋, 現在就可以放晒o係架BB車, 我哋仲突登拎架扎實啲o既BB車, 另外輕巧啲果架combi就留番o係香港比細佬用, 因為驚架combi太輕, 放得太多嘢會反車呀.
部份戰利品, 實在太喜歡o係Gap買小朋友衫, 不過高島屋間Gap太細, 買得無咁開心,不過就可以退稅, 之後會再去原宿果個間買過.


text:
足球球證
足球球證係足球比賽入面負責執行球例以維持球賽公平嘅人,職責係判決入球,罰球,越位,界外球,角球等[1].一場正式足球比賽通常有四個球證,包括一個主球證,兩個旁證同埋一個第四球證,部份比賽有另外兩個底線球證.
主球證[編輯]
主球證擁有最大嘅權力,並可以懲罰球員同推翻旁證嘅判決.主球證會喺場入面近距離跟住個波或者控球嘅球員而走動,睇實佢哋有冇犯規,佢身上會配有一支哨子,用嚟吹響示意比賽開始或結束,吹罰犯規,個波出界或示意換人等等;另外佢身上會袋住一張黃牌同埋一張紅牌,黃牌係用嚟警告犯規嘅球員,表示如果球員再攞黃牌就要趕出場,而紅牌就係畀啲嚴重犯規嘅球員,將佢即刻趕出球場.球證喺進入球場之後直至比賽結束,有權警告同埋將球員驅逐離場,包括喺中場休息嘅時候,加時比賽嗰陣同埋互射十二碼嘅時候.
旁證[編輯]
旁證負責判決越位,界外球,角球等,並協助主球證執法,兩位旁證唔會企入球場入面,而只會分別企喺兩方區域嘅邊線上下游走.佢哋嘅手上會拎住一支旗(多數係黃紅色格仔旗),用嚟傳遞重要訊息畀場內主球證,有時主球證睇唔到一啲球員嘅犯規動作,就會同最接近嘅旁證了解事件,跟住先決定判唔判罰.
第四球證[編輯]
第四球證係負責場邊換人,檢查吓出場嘅球員身上嘅配備有冇問題,舉燈牌示意換人嘅號碼,而當球賽到咗中場前或者完場前,亦會根據主球證畀嘅訊號而用燈牌示意嗰場波會補幾多分鐘比賽時間.當主球證或者旁證因為受傷而唔能夠繼續執行職務嗰陣,第四球證就會上場頂替佢哋.
底線球證[編輯]
部份比賽會有另外兩個底線球證,主要職責係協助主球證決定喺禁區裏面發生嘅事,同埋個波係唔係已經過咗龍門白界.


text:
剛才係6,7點時發生左一件〝Bomb~Bomb~〞事,聽者,見者都覺得痛,但反而當時人唔覺痛.
阿公係床訓緊,阿B玩玩下又走左去阿公床,我隨後就見到佢背向坐左係阿公個肚上,大家都玩得好開心.
阿B係休息時候突然身體向後傾,然後跌落阿公到,隨即聽到好大聲〝Bomb~〞又見到佢地果下撞擊好似地震咁,我立即抱起阿B,不出3秒阿B就喊喇!又摸住自己個頭仔.之後我就問阿公有冇事佢話冇事?又問撞到邊到?阿公話撞到D牙唔痛.
我就抱左阿B去廳果邊,我就話比佢地知,阿媽問阿B有冇事?佢冇事,但我怕阿公有事,因為撞到D牙好痛架嘛!更何況阿公D牙已經係鑲,再整爛你話點算呢?
我又再去睇下阿公,見到個嘴腫左和好似有D牙流血,立即叫阿公起身去漱口,我想去睇下阿公,但阿B係都要黏住我,後來問番阿公有冇血,痛唔痛?佢話冇血又唔痛,咁唔知係咪阿公D假牙反光我睇錯左呢?但我都係有D擔心囉!
事發後我見到阿B個樣唔開心好似有D想喊咁,我就籍著呢個機會就同佢講解下.阿公漱完口出嚟笑騎騎同阿B講野,阿B見到阿公笑佢又笑,我諗佢好快就唔記得架喇!
今朝我訓係張地墊上時,阿B又係坐上我到,不過就面向我,但係佢又突然一個腳跟〝錐〞落我個〝人中〞到,我即時反應擋一擋就唔係好痛,但阿公咁都話唔痛都唔知係咪真既,我見到佢都痛,阿媽聽到都覺痛.


text:
10:04~10:06 | 大阪市営地下鉄御堂筋線(普通) 天王寺行 | 心斎橋 → なんば
14:30~15:07 | ラピートB47号 関西空港行 | 難波 → 関西空港
(交通收費及詳細資料請往交通篇)
嚟到行程最後一日嘞!心情好複雜,通常旅程嘅尾聲都係好唔捨得,但另一方面又覺得終於可以返香港真好啊!
食完早餐拾整嘢後就拖埋行李坐地鉄去難波,先去南海車駅寄存行李,前幾日返難波嘅時候已經搵好存物櫃位置,二樓同三樓都有存物櫃,我揀二樓,因為可以放大行李嘅存物櫃數量多啲. (可以用哩條連結查到日本邊到有存物櫃 : http://coinlockersearch.com/ )
存物櫃位置就係花店隔離
最大嘅存物櫃可以放兩個24吋喼呀!
如果唔夠Coins,可以行到走廊最尾轉彎就有個counter可以換硬幣.
放好晒行李後就向黑門市場進發. 哩間日本一嚟咗幾次都食唔到,諗住今次嚟食都係無機會.下次嚟一定要喺哩到食一餐.
一條大直路行兩個幾字就到嘞!
由於哩日係星期日,所以好多店舖都休息.
哩間100円店都好啱我哋行,大家都有啲收獲.
哩間黑門三平好出名食魚生.又平又新鮮.
千成屋亦係好受歡迎嘅生果店
見到好罕有嘅白色士多啤利,我知唔係成日有得賣,但2980円一盒真係覺得有啲貴,爭札咗好耐都係決定唔買,不過返咗嚟香港又覺得有啲後悔添!
哩間大福店嘅大福好好味咖!上次嚟買過嚟食咖啦!買盒出機場食先!
今次嚟黑門市場覺得多咗好多哩啲即買即食嘅店舖.
行過見到哩間賣肉店,佢有個鐵板放喺到幫客人即買即燒.
我哋因為食神戶牛計劃泡湯,所以就喺哩到補返數啦!
入口即溶,真係好好味啊!
跟住買咗半個蜜瓜喺市場內嘅無料休息案內所到食,嗰到有枱,有櫈,有洗手盆,旁邊有洗手間,真係可以喺到四周圍買咗食物然後坐喺哩到慢慢嘆呀!下次嚟一於喺到咁食返餐.
我因為諗住同佢哋去一蘭食哩個行程最後一餐,所以就唔喺哩到食咁多嘢啦!
食飯時間,一蘭要排十幾人先到,重要三開三組人坐.
跟住喺商店行咗陣就過關去候機室.
飛機都到咗啦!
食個大福先!
成粒士多啤利包喺大福裡面.
準時上機起飛,食個普普通通嘅飛機餐,瞓個覺就到埗.
「愉快」旅程終於完畢,哩一刻感覺鬆晒,可以安全將人哋亞媽帶返嚟交返比佢哋啊!
今次旅程對於我自己嚟講玩少咗想玩嘅嘢,睇少咗想睇嘅嘢,食少咗想食嘅嘢,去少咗想去嘅地方,雖然喺我做足準備,但仍然出現小問題同小爭拗,始終人多就會意見多,但總結三寶都玩得開心,多年嚟要同佢哋嚟一次自遊行嘅心願亦了結咗,我都心滿意足啦! 至於重會唔會有第二次.......暫時...短期內....都唔會再有咁嘅諗法住囉!
......完


text:
想讚呢間facial好耐架啦~~要讚佢就要講番我做facial既歷程啦~~
話說我開始幫襯美容院做面部護理始於籌備結婚之時,為左想做個靚靚新娘子,婚前一年開始物色美容院做facial...我個時每間都去試d體驗價,即係第一次做只須百零蚊個d...我好受得住hard sell架,所以都試左好多間,例如Oasis Spa, Modern Beauty,32C, Covermark等.......有d係幾好,不過價錢都幾貴,又無d銀碼細既plan喎,我邊捨得呀...最後都唔知點解join左Orlane既facial course
初初都覺得orlane ok架,買左個10次既基本護理plan,好似係4千左右,仲送一次body treatment添~雖然係基本facial,不過包埋肩頸按摩同手部按摩,環境又唔錯...可惜後來d美容師愈黎愈hardsell,每次都sell我買多d,雖然我堅持唔買,不過都被迫聽佢sell起碼半小時...整整下,我都唔係好想去,結左婚仲剩低2次都放棄左,而且我去開旺角分店又搬左去荃灣喎,地點唔就腳更加唔想去啦...所以婚後就無再使錢出去做facial勒
婚後一年,銀根開始鬆動番少少(起碼結婚開支同新居裝修費都叫recover番少少),而自己既皮膚好似差左,都想出去做下facial架(除左貪靚之外,其實做facial都幾舒服,幾享受架)...咁o岩個時收到Zenana(中文叫閨房)既免費試做coupon(佢係Hair Culture旗下既,由於新開,而我又幫襯過hair culture咪寄俾我lor)...所以就去左試下啦~
地點都幾近我屋企,環境亦算唔錯....最重要服務好,唔hardsell~~以我既經驗,第一次去試做之後都sell得你幾勁架麻,個次當然都有sell啦,不過我覺得唔算好hard...我見個優惠都幾吸引,又用唔錯既護膚品牌,所以就join左啦~
我係上年10月join既,平均3個星期去做一次,到宜家都已經半年啦~~我通常都做佢個75分鐘valmont facial(第二貴個隻架啦),除左基本程序,仲包埋做儀器,肩頸按摩,修眉....好多美容師都幫我做過,個個既手勢都唔錯,成個過程又唔會sell你,個別可能會有意見提議,都係一句起兩句止,不過拒絕左就唔會再騷擾你....75分鐘既facial,通常都超時最少15分鐘,感覺又抵左d...做完亦好少會sell你,反而會問你感覺如何,有無幫助...通常講5分鐘都走得架啦,所以我真係幾鐘意呢間Zenana架
今日又係我去做facial既日子,今次做左Bio機....我覺得做完真係即刻容光煥發左架,有時都要對自己好d先得既


text:
早前喺 blog 友幸福蠍個 blog 度見到佢整咗啲好得意嘅字母小蛋糕,我一見到就好鍾意,好想整,但係無理由自己食都攪咁多 "花臣" o架!所以就不斷係度諗,究竟有無啲咩機會係可以整嚟送禮呢?點知就係一個月前 ( 真係無多無少,啱啱好一個月前 o架!),我個學生 Ryan 就榮升咗做哥哥呀,哈,呢個就係最好嘅送禮機會喇! 坦白講,男仔之家,真係唔咪好知送咩俾 BB 好,佢又未識食嘢同玩玩具,買衫嗎?我又覺得好浪費,小朋友好快大,特別係 BB仔,轉個頭又話唔啱著喇,所以都好煩惱.其實原本諗住嗌 Winnie 出嚟陪我去買禮物嘅,不過突然間諗起幸福蠍個字母小蛋糕,覺得呢份禮物仲有意義,於是就扑鎚做呢個小蛋糕啦! 到咗一個月後嘅今日,就係妹妹 Rylie 滿月之喜嘅大日子,咁我今日就專登向老人中心請咗一堂假,朝早留番喺屋企做呢款字母蛋糕,傍晚去教 Ryan 時就送俾佢妹妹.當然,Rylie佢梗係仲未識得食蛋糕啦,但係小小心意,都可以留俾佢做一個好好嘅紀念同回憶嘛,right?希望 Ryan 一家唔介意我呢份一啲都唔貴重嘅禮物啦!
估唔估到我寫呢幾個字母有咩意思呢?估唔到!?
睇吓下面 ……
坦白講,男仔之家,真係唔咪好知送咩俾 BB 好,佢又未識食嘢同玩玩具,買衫嗎?我又覺得好浪費,小朋友好快大,特別係 BB仔,轉個頭又話唔啱著喇,所以都好煩惱.其實原本諗住嗌 Winnie 出嚟陪我去買禮物嘅,不過突然間諗起幸福蠍個字母小蛋糕,覺得呢份禮物仲有意義,於是就扑鎚做呢個小蛋糕啦!
到咗一個月後嘅今日,就係妹妹 Rylie 滿月之喜嘅大日子,咁我今日就專登向老人中心請咗一堂假,朝早留番喺屋企做呢款字母蛋糕,傍晚去教 Ryan 時就送俾佢妹妹.當然,Rylie佢梗係仲未識得食蛋糕啦,但係小小心意,都可以留俾佢做一個好好嘅紀念同回憶嘛,right?希望 Ryan 一家唔介意我呢份一啲都唔貴重嘅禮物啦!
咪係 "Healthy Baby" 囉!
「健康」呢兩個字對 Rylie 嚟講係好重要 o架!因為 Rylie 先天性有小毛病,依家已經要經常返醫院做檢查,我都好戥佢辛苦呀,所以好希望佢做完手術之後可以完全無哂事啦!
之前喺 Jusco $10 店度見到有個禮物盒好靚,於是就買咗返嚟先,
點知原來可以好 fit 咁裝哂呢 9 個蛋糕仔,真係整定要嚟做今次嘅
禮物盒!
加張 Winnie the Pooh 小賀卡,咁已經係一份簡單而又美觀嘅禮物.
衷心祝福 Rylie「身體健康,快樂成長!」
去到 Ryan 屋企,佢話要同個蛋糕影張相喎!
同 Ryan 及 Rylie 影張合照先!你睇,Rylie 同哥哥幾似樣,餅印一
樣呀,哈哈!!
估唔到送完禮出去,會有回禮收番喎!就係呢碗咁好味嘅豬腳薑喇!
整完 9 個小蛋糕之後,梗係仲有好多麵糊剩啦!所以就整咗個蛋糕俾
Lily 一家.
自己咁辛苦整完,又要企幾粒鐘,開住爐又熱,當然要留番一細
嚿蛋糕慰勞吓自己啦,嘻嘻!


text:
噚日我哋又喺 Louisa 屋企整嘢食喇,原本都諗住整好多款食物,可惜主人家唔係好舒服,所以我哋臨時變陣,一齊以簡單為主,其實最重要都係大家開心聚一聚啫!
我同 Winnie 都未到達,Louisa 一早就已經準備好材料整實驗麵包,而實驗品係一個疑似提子包嘅麵包!點解咁講呢?因為個包本身無用到提子乾,但個個食過都覺得好似提子包呢!
呢個就係果個疑似提子包嘅實驗品喇,係咪連個外表都好似提子包
呢?你哋見唔見到 Micky 嘅蹤影呢?見唔到?唔緊要 …………
嗱,呢個咪係 Micky 囉!
之所以叫做實驗品,係因為 Louisa 用咗佢部新買返嚟嘅玩具整
o架,就係呢部 KMix 喇!有咗佢,整麵包真係慳好多時間同氣
力呀!遲啲個整麵條 attachment 返到嚟,仲可以玩埋自製 pasta
o添呀!
跟住就到我同 Winnie 試吓用新機整麵包,實驗品都係上次個燕
麥包.
因為今次小心跟足步驟,所以整出嚟嘅包包就比較似樣,整果
陣時又無上次咁 "呢 hea" .
呢個係南瓜蟹柳素翅.有無留意到,呢個朱古力色嘅 Le creuset?
個顏色好靚 o架!
黑色 Le creuset 裝住嘅係白酒忌廉炒花甲,非常鮮甜好味.
一睇就知呢碟係咖哩炒蟹啦!
呢個 wasabi 色 Le creuset 裝住嘅係 Louisa 煮嘅 Carbonara意粉.
同海膽,象拔蚌刺身 o架,可惜唔記得咗影相呢!
原本仲有


text:
做乜鬼
尋晚喉嚨勁乾
今日又喉嚨痛
同埋一邊鼻塞
唔係又感冒掛
我平時好少病,今個月連續兩次?
我下星四仲要食韓燒呀!!!!!
我一定要食呀!!!!!!!
呢個reading仲有好多功課要做
可憐
我寧願唔放假,日日早起身
阿be,
我一定會精心挑選隻阿be二世返黎繼承你ga~
漫長reading week第一日
2005年10月29日星期六
做乜鬼
0.0.0
2005年10月26日星期三
今天晚上要接受一個殘酷的事實....
阿be已經去左...
麥城之戰
2005年10月23日星期日
因為「呂蒙襲取南郡,斬關羽及其子關平.(麥城之戰)」
而猛將傳的「麥城之戰」,只可選擇做蜀軍
即係淨係畀我地幫關羽打死個pk呂蒙
我次次都打死曹仁先,再打到呂蒙淨番一滴血
之後就由得關羽,關平,張苞,星彩,張飛圍住個呂蒙打
抵佢死
因為我觀戰之餘又覺得無聊
就搵到樣野玩
就係儲馬
有次呂蒙畀人打落馬我就騎左佢隻馬放埋一邊
跟住行去第二度,
之後再返去佢地果邊,結果呂蒙又騎番馬!!
但呂蒙原本隻馬仲0係我度
所以我就發現原來可以儲馬
尋晚儲左10隻黑馬,5隻赤兔,
十幾隻馬放埋一堆真係好搞笑
不停咩咩咩XDDDD
總之我唔會放過呂蒙啦
打樊城之戰就算我係吳軍
我都會畀關羽打死呂蒙先打關羽
語錄
2005年10月21日星期五
我之前明明最憎最唔中意上lawrence堂
而家竟然好想上佢堂呀!
佢好衰ga,成日講錯字,
搞到我堂堂都好期待,
佢本語錄今日又刷新單日紀錄,有98個呀!
而家總共有211個~
今日最好笑既有:
decide = 淨齋
金字塔 = 金字sap/金字插/金自殺
(佢只係講過一次,但已經有三個版本!)
官僚 = 官尿/官力嬌(呢個寫到手震,因為笑死我)
公司 = 公T
管理 = 本你
永遠 = 冥遠
做計劃 = 做雞或
策略性 = CHUA略性
上個禮拜 = SEAN(近「喪」音)個禮拜
徐慧翹 = 徐慧潮/慈
強項 = KORN 項
其實我想在此公開本語錄,即係個WEBPAGE
但又驚會在其他同學度廣泛流傳
到時有D人玩野SEND呢舊野畀LAWRENCE就死啦
因為我想POST埋LAWRENCE張相上個語錄度
(順帶一提,有冇人可以幫手影呀?)
我都知有D過份
但真係好鬼好笑嘛
P.S.佢唔係內地人呀,我地唔係歧視GA
PROJECT
2005年10月20日星期四
我成日覺得我果組好勁
乜都搞到最炆先做
人地組個powerpoint
present前一個星期已經做起
我地永遠都會present前一兩日先搞掂
但我地次次都可以準時交貨
而且d results都唔差wor
咁先抵死
星期6
2005年10月16日星期日
本來今日想去睇下ga
不過阿媽今日唔得閒,so聽日先去啦
而且我今日訓晏左
我醒左好耐,以為係朝早11點幾..
所以繼續賴床,
點知突然間聽到我家姐把聲..
(佢未放工ga應該!)
跟住我即刻睇鐘,原來已經2點..
象真係好笑囉
尋日打牌,蜂打2筒,象即刻話上,
仲要用隻一索同三筒上
真係笑爆
尋日上lawrence堂先傳奇呀
佢本爛口語錄竟然一個鐘之內有40個進帳呀!
而尋日總共有52個,刷新單日記錄,恭喜恭喜~
多謝各動物既落力幫忙啦!
總之尋日上佢堂就笑爆咀~
我開始整緊個webpage畀佢ga啦~
生日
2005年10月13日星期四
我地夾份親手整左張卡畀佢,
由於時間倉卒,整唔到佢喊,不過我知佢一定好感動ga~
今年我送的生日禮物會著重個寓意多過物件本身!
所以黎緊生日的ta唔會再收到dumbo禮物喇~
不過真係要花時間諗下..
諗諗下,我地都冇幫魚慶祝過生日,
因為佢係暑假生日ga,
上次去常平諗住順便慶祝,
但去到個個都掛住玩,唔記得哂,
我而家都準備緊份禮物畀魚ga
遲就遲d,不過話哂今年yr3,一定要送~
孫燕姿又出新碟喇~
「完美的一天」
「眼淚成詩」(no.1)
「honeyhoney」
「心願」
「隱形人」
「流浪地圖」
「明天晴天」
我最中意佢唱慢歌,無奈佢這幾年的大碟都多左快歌~
病
2005年10月12日星期三
不過偏偏我星期六開始病,
喉嚨好痛,有痰,又咳..
為左唔想惡化,搞到遲d狂流鼻水,
呢幾日趁住放假係咁食藥,飲咳水,
食到個人渾渾沌沌..
今日仲去左拜山,
烈日下行上山,
幾驚我會休克暈低
唉
老闆娘預產期10月13日
就快生啦
好期待呀!
大家都係北角人,一定大把機會玩bb呀!
上堂趣事
2005年10月11日星期二
上爛口lawrence堂
同班既都知佢堂有幾悶ga啦
我地呢d唔眼訓,精神翼翼而又好悶既人就搵野玩啦
呢樣野仲要係由魚小姐做先!!!!
你地真係估佢唔到呀!
我果行前面有鼠,貓,象,豬虎
除左鼠外,全部訓哂~
我隔離既魚竟然畫左隻龜0係張label紙
然後貼在貓的背脊~
我同兔見到,即刻有樣學樣..
象同豬虎都成為受害者~
果堂我地真係笑到收唔到聲
見到佢地背脊張紙甩甩地
就扮哂野咁拍佢地背脊同佢地講野,
其實我地目的係想整到張label痴實d
XDDDDDDDDD
2005年10月5日星期三
好野,終於有動力聽佢講書LU,
都唔知佢係唔係專登用呢招引我地班無聊人聽佢講野
今日放學返屋企去廁所,正準備寬衣解帶時,
居然見到隻好大既,
仲要0係門口,
嚇死我,如果係細隻既我會超速奔出去,
但呢隻野咁大,可能識飛,所以我嚇到我有5秒唔敢郁,
第一次咁徬徨無助,
跟住我發現原來我冇鎖到門,
之後我就好小心咁企入浴缸,
用浴簾包住自己,然後狂叫阿媽,
阿媽仲要0係廚房,搞到我要勁嗌佢先聽到,
跟住我就叫阿媽入黎踩死隻野..
但我阿媽踩死左佢之後我都冇去到廁所囉,
唔敢再入去啦,好驚呀
我好肯定係樓下地鐵站附近個竇度GA
真係要同個議員講,消滅個竇呀
因為我地差唔多全家都見過個竇附近聚集左十幾廿隻巨型
個竇話唔定有幾百隻呀
死死死
打機
2005年10月3日星期一
但我又係玩真三國無雙4猛將傳
有得自創角色呀,
我自己就跟番蜂幫我set果個
因為就算畀我edit,結果都係同蜂整既99%一樣,唯一唔同既就係我冇髮飾
(呢張係貓條link,thx)
我又幫阿be整左個角色呀
跟住我玩玩下extreme mode時
竟然安排左阿be做我d 0靚
最好笑既係,呢個阿be打人仲博過我
而我另外兩條0靚係張角同諸葛亮
尋晚同我家姐打到4點先訓
今日起身又再同家姐打過
我家姐絕對係亂打囉,
因為我成日見到佢打空氣OR行錯路
搞到我成日打打下笑
唔知係唔係上蜂屋企成日睇佢地玩捉馬騮
而家都有d想玩,鷹話見到有網上中文版dl
咁就dl黎睇下玩唔玩到啦


text:
舊年11月睇完看見魔鬼,殺人回憶之後,mark左十幾套韓國懸疑/犯罪/復仇電影黎睇
睇左親切的金子,我是殺人犯,追擊者,黃海,不可饒恕
呢5套真係各有特色,但個人較喜歡的是我是殺人犯,追擊者同黃海呢三部
今次先說追擊者
追擊者一開始就比觀眾知道邊個人殺人犯同佢既作案手法,
個犯仲好快比警察拉左,但係.....
套戲十二月已經睇左一大半,隔左差唔多兩星期先睇埋個尾
唔係因為套戲悶,而係去到某個位令你唔想再睇落去
睇完套戲,雖然兇手真係落網走唔甩,但係果種無奈既感覺仲係好強烈
男主角正浩係個馬伕,應該係老細,有個手下幫手派卡片宣傳
剛開始睇真係覺得佢好流氓,仲以為只係一個路人角色
佢旗下既小姐接二連三咁失蹤,而且都係架車泊左0係望遠洞(一個區),然後個人就不知所蹤
剛剛有條女又因為個客搵人偷拍而發脾四唔做
咁岩呢個時間又有客打黎要女人,唯有打電話迫發緊高燒既美珍去接客
美珍有個7歲既女,好生性,會自己沖藥叫媽媽起身飲,見媽媽病到咁仲比老細迫接客都有D嬲
好啦,美珍拗唔過正浩所以都係出左去
而正浩搵返記錄原來D女失蹤前都去接左個電話號碼最後4個字係4885既客
而美珍而家去接果個原來就係4885!!
正浩當然要利用呢個機會將4885搵出黎,睇下佢係將D女賣左定點
佢即刻打比美珍叫佢去果個人屋企時將個地址SMS比佢,然後自己出發去望遠洞
美珍去到果個人屋企即刻話要去沖涼,入左浴室後即刻SEND地址比正浩 (嘩,個浴室真係...)
跟手發現係收唔到任何信號同埋見到去水口有血的頭皮,已經心知不妙
美珍扮沖完涼出黎話要返上架車拎安全套,4885若無其事點頭話好,但去到門口,門已經上鎖
轉頭就見到美珍被綑綁,同4885拎住個工具袋入黎揀凶器
原來佢係用鏧鏧穿被害者個頭,真係睇見都覺得恐怖,
個4885仲要問美珍有咩理由唔殺佢,但答完都仲要殺,賤得佢
呢個時候見到正浩都周圍搵緊美珍,作為觀眾梗係好緊張想佢快D搵到!
而4885鏧左幾次都唔成功,最後仲鏧傷自己隻手,一怒之下直接用鎚仔扑爆美珍個頭
呢個時候有人禁門鐘,係一對搵呢間屋原本屋主既老夫婦,最後當然係送羊入虎口啦
4885解決完老夫婦,就出門口駛走老夫婦架車,渣渣下有架車打橫咁鏟左出黎
呢架車咁岩就係正浩,雖然係唔GUR,但佢都死死地氣落車同4885話會賠錢叫佢留電話
但4885就話佢冇事唔駛賠,正浩覺得奇怪之餘都發現4885衫上有點點血跡,
同埋佢係失蹤D女泊車個位駛落黎,覺得唔對路,所以即刻死LUR爛LUR問佢要電話
當4885被正浩LUR到發脾四之際,正浩出奇不意咁拎起電話打比4885,
4885個電話就響,之後就係一場精彩既追逐戲
好難得,平時睇呢D電影,D兇手總係身手好好,打不死,
但呢個4885兩三下就比正浩捉到仲打到死狗咁,仲拎走埋佢張身份証
4885個名原來叫池映民,上面仲有埋佢0係安養既地址
原本佢地相撞既巷子比佢地架車搞到塞哂,所以有人報警
而正浩帶4885返上車時亦比警察見到,正浩冒警都拆唔掂,兩個人都被帶返警署
去到警署,4885都招左係佢殺人同用咩兇器同埋埋屍0係間屋既前院
但問題係佢死都唔肯講佢作案地點係邊度,即係就算佢認罪,都冇証據告得佢入
所以就要0係12小時內搵到間屋,同要救番美珍
正浩就因為同舊同事有交情,所以冒警同打人都可以獲釋
佢出黎就去4885架車搵到老夫婦既汽車登記証同另一串4885掉低既鎖匙
摸上去老夫婦屋企,當然搵唔到D美珍
之後正浩比4885串鎖匙比佢手下叫佢試下開果一帶D屋
而正浩就返警署孖一個警員去美珍屋企搵証物驗DNA
去到見到4885好悠然自得咁食朱古力梗係又打佢一獲先
去到佢屋企,敲門冇人應,咁佢索性打爆個玻璃門入去,點知見到美珍個女拎住電話報緊警
個女見佢地0係度搜又執佢媽媽D頭髮,都有問點解,但大人當然唔會直接答啦
正浩見個細路女得自己一個,阿媽又生死未卜,又冇其他人可以照顧,
所以正浩就帶埋佢一齊行動,食完野就去4885安養既屋企
去到,原來得佢妹妹同妹夫,仲有佢地一個個頭有好大疤痕但一個約8,9歲神情呆滯既仔
得知4885幾年冇返屋企,同埋以前坐過監, 所以家人都唔知佢而家住邊度
(雖然佢地冇講,但個仔一定係比4885搞到咁)
呢個時候,4885仲0係度撩madam,正一杏加橙
正浩個腦實在轉得太快啦,屋企人冇頭緒,
就轉而向其他應召公司搵線索睇下有冇4885既召妓既記錄,
0係佢暴力威脅下,真係CHECK到一間有個女又係比4885召完就唔見左
鏡頭一轉,正浩又同細路女食野,而班警員搵埋屍地點又係一無所獲
然後正浩又同一男兩女搵緊紀錄,個男人面部有瘀痕,應該又係比正浩打完黎,
然後又查到有個女又係比4885叫過
但呢個女仲係度,於是正浩即刻搵佢睇下知唔知個地址,
但個女人就話當時唔係去佢屋企,仲透露左4885係不舉,
果次搞唔成之後4885都一直打比佢但佢冇接到
之後4885仲SEND左D血淋淋既相比佢,仲話要殺佢
個女人最後好大聲咁反問正浩: 「佢係咪殺左人呀?」但比個細路女聽到,
細路女終於都知佢媽媽出左事, 鏡頭就隔著車窗影住佢係咁喊 (呢一幕係冇聲的)
之後就返去佢手下果度,真係比佢用果串鎖匙開到一間屋既門
咁即刻通知正浩,正浩去到一睇手機信號咁強,即刻否定 (因之前打比美珍同4885都係收唔到)
離開之際有條友一見佢地即刻逃走,第二場精彩既追逐戲就來了
最後條友都係比正浩追到帶佢返果間屋毒打,先知原來佢同4885係獄中相識,
4885借佢間屋黎住幾個星期咁,接著亦發現4885在呢間屋的牆壁畫滿了一些不明圖案
咁同一時間警署都搵左個心理專家黎問話,想CHOK下佢
個心理專家一語中的咁話佢係性無能,以鏧女人頭部帶來快感,
仲鄙視咁話佢係人渣,仆街,4885被講中要害當然發哂癲
正浩審完條友後出黎,發現細路女唔係車上,當然周圍搵啦
因為細路女當時見到個好似媽媽背影既人所以落左車
後來正浩都搵到佢,但就昏迷倒地,於是即刻送佢去醫院 (正浩呢一晚真係好忙)
(只見周圍都散滿食物,可能比外賣車撞到?)
細路女要留院,正浩嬲爆爆離開醫院,此時天已開始光,
正浩直鏟上警署再將4885毒打,迫佢講地址,大概覺得細路女應該要有阿媽照顧吧
而4885亦講左地址了
(不過有留意美珍打SMS的觀眾應該知道呢個是假的,都是望遠洞,但號碼不同)
但正浩和警察們都唔知情嘛,仲發動好大人力去挖地搜索,
呢個地方係4885之前打過工的,正浩看著地圖,想了一陣就覺得唔係呢度,
因為同佢上次撞到4885既地點差成20分鐘車程,犯案間屋絕對唔會係呢個範圍
而警署亦準備帶4885去現場,但就因為忘了給他笠犯人面罩,
被一個識得4885,多事又自以為是既ON 9 檢察官見到佢咁傷既樣
認為佢地只係想胡亂屈個人係殺人犯,破案立功以彌補保護市長不力之過
(初段美珍遇害同時發生了市長巡菜市場被潑糞事件)
再加上証據不足,所以命令佢地放左4885
我話套戲令我有唔想再睇落去既衝動就係呢度
之前睇4885比正浩打真係睇得好爽,但估唔到會帶來一個不可挽回既結局
當然,呢個結局都要有一個on9死男人同一個多口蠢女人既配合先發生到
on9死男人,即係個檢察官已經出現左
知道呢個消息既正浩當然興過火屎,仲想襲擊D警察,最後被鎖上手扣帶上警車
但佢點會咁易放棄,即使雙手被扣同比4個警察夾住,但佢都可以一敵四,走得甩
呢個時候4885獲釋,但警署派左2個便衣跟蹤
同時美珍恢復意識,利用碎瓦片切斷綁著自己的繩成功逃出屋外,
但見佢出到外面一個路人都冇,只有入去一間士多睇下有冇人幫到佢
呢個時候蠢女人出現了,佢就係士多既老闆娘
美珍0係士多打比正浩,但正浩當時出盡全力跑返去撞到4885果頭聽唔到電話響
而4885亦都返來呢個熟悉既地方,咁岩佢身上盒煙食完,於是就去左果間士多
而個蠢女人亦口多多同佢講附近有個癲佬困住D女人殺人,而且個受害者而家匿0係佢度,
要4885留0係度陪佢地直到警察黎為止,唉,呢個死蠢女人就係咁就累死自己,仲害死埋美珍
個便衣又係,明明跟到佢黎士多門口,點解唔入去睇下發生咩事
正浩黎到見到咁多警車圍埋士多門口,已經太遲,佢亦都知道美珍死左
正浩回到醫院托手下照顧細路女,然後又去搵4885同時亦聽到美珍既留言,知道佢搵過佢
4885觀賞完金魚缸入面美珍的頭,埋完老夫婦條屍,就著哂老西戴埋眼鏡0係塊鏡面前裝扮
究竟佢諗住去邊呢? 我睇完套戲都GET唔到
(btw呢幕我笑左,因為佢既一身打扮同動作,同佢被打到豬頭咁既樣係極度格格不入)
正浩經過間教堂,見到外面個耶穌像同果次見到4885畫果D畫吻合,
向牧師打聽,牧師就叫佢搵到當時雕呢個像既人朴東元,話佢可能識4885
好啦,去到呢度,大家都估到係正邪大對決既時間
因為朴東元就係4885作案間屋既門牌,戲中都出現左幾次
正浩用4885串鎖匙試開,真係開到,亦見到西裝骨骨既4885行緊出黎
之後就係屋內激烈既打鬥,睇到呢到真係勁緊張
因平時好打得既正浩始終唔熟屋內環境,仲露出從未見過既怯怯地既眼神
最後比4885騎住狂扑頭果度D反應好真,超驚佢會就咁死,
不過當佢逆轉要用鎚扑番4885之際,班警察又好醒目咁沖入黎制止
最後兇手落網,埋屍地點曝光,但唔該搵番個仆街檢察官出黎講下野
結局就係折騰了一日兩夜既正浩返去醫院,坐0係細路女床邊拖住佢隻手挨住牆壁看著窗外
再演落去相信佢一定會繼續照顧美珍個女
金允錫飾演既正浩鍥而不捨咁搵線索,加埋佢既觀察力同分析力,
除左暴力少少,脾氣暴躁少少,唔做警察真係有D浪費
成套戲既光環都0係佢身上,由一個流氓變成最後既英雄
佢仲憑個角色紅左,仲做埋影帝
而河正宇做既變態男都唔弱,佢D小動作同神情真係令人對佢又恨又怕
後尾睇番演員資料原來佢地兩個之後都有拍呢個導演另一套戲「黃海」
我已經睇完,都係好好睇既一套戲,
今次輪到金允錫做奸,河正宇做正
河正宇仲要超慘咁比黑白兩道不停追殺(係黑白三道,因為有兩組黑幫想殺佢)
睇完追擊者好憎河正宇既可以睇呢套戲消消氣
我當初都係咁既原因先睇呢套戲,但老老實實入面係搵唔到佢地係追擊者既影子
因為佢地都演到成個北方佬咁,完全係第二個人,真係聯想唔到
唔知點解我覺得呢張海報的金允鍚有D可愛,是眼神的關係嗎 XDDDD


text:
好耐冇見
到7月31日我就正式做左一年野喇
原來我5月,6月會忙到pk(加埋d功課)
其他月份係中忙
而7,8月就係真係freefreefree喇
5,6月時的苦難都唔多講
我要好好enjoy呢個7月同8月
而家返工我搭42去黃竹坑再轉73去數碼港,放工就搭小巴
朝朝咁搭巴士真係覺得有幾多麻煩搭客
1.叉包男
有朝搭42,坐后面條友0係度食叉燒包,
陣陣叉包的「香味」傳來真係搞到我想嘔,
條友又食到
jap jap聲,
食完又係咁搞包住個包既膠袋
一路以為佢係個阿叔,
到條友落車時先知原來係個西裝友,冇d公德
(最驚人搭車食d咁濃味既野,有幾次搭小巴都同同一個阿叔同車,
佢次次都0係車上面食埋早點,唔係叉燒包就係菜肉包,真係救命)
2.
鼻音女
搭73間中都會遇到條鼻音女,
呢個女人次次未上車都已經講緊電話,
仲一定講到落車都未收線,
佢講野的聲浪不算大好大,但弊在佢次次都係坐我前後左右
逼住我要聽佢用濃厚鼻音講野
佢冇白韻琴咁勁,因為佢把聲沉沉地,
但就好似仲未訓醒就講野咁,勁un耳
所以每次我一見佢上車,
就即刻拿部電話出來聽歌
3.
巴士阿叔
阿叔大大聲傾電話,有幾朝都比呢d阿叔煩住
好似烏蠅咁,遇到爛口果d仲死
4.
坐上層而且中意提早一個站落下層等落車的阿姐阿嬋們
佢地明明下一站先落車,但又要同呢一站落車的人一齊落下層,
有時架車勁full,佢地見下層咁迫就直頭揀左0係條樓梯度企
阿姐阿姐,後面仲有人要落車架,你0係度阻住哂做乜春呢?
你地唔好淨係顧住自己先得架,
或者你地想快d落車既.可以坐下層架
5.
閱報人
有d閱報人無論坐或企都拿住份報紙睇
有時車迫時,揭報紙都旁若無人咁大動作,
份paper就會「揚」到其他人
6.
揀位人
有d人上左車行到車廂中間會企係度望下架車有咩位好坐
但如果好多人上車時,此舉係絕對阻訂
有時搭雙層巴,d人會企係樓梯口望下下層有冇靚位,
冇先行上去,上到去又0係樓梯口望下有咩位好坐
大佬,有得坐就坐啦,繁忙時間好多人上車架,塞住哂